އެންމެފުރަތަމަ ހަނދުގައި ބެހެއްޓުނު ނިޒާމު އަދިވެސް މަސައްކަތްކުރަމުންދަނީ. | ޓެކްނޮލޮޖީ | ޢިލްމު\nBack ކަވާސާ ޢިލްމު ޢިލްމުގެ ބައިތައް ޓެކްނޮލޮޖީ އެންމެފުރަތަމަ ހަނދުގައި ބެހެއްޓުނު ނިޒާމު އަދިވެސް މަސައްކަތްކުރަމުންދަނީ.\nމިސްރާބުކުރެވިފައިވާ 100 ލޯގަނޑު ހަރުކުރެވިފައިވާ '' ލޫނަރ ލޭޒަރ ރޭންޖިންގ ރެޓްރޯރިފްލެކްޓޯރ އެރޭ '' ކިޔޭ ނިޒާމެކެވެ. އެޕޯލޯ2ގެ ދެފަޅުވެރިންކަމުގައިވާ ނީލް އާމްސްޓްރޯންގްއާއި ބަޒް އޯލްޑްރިން މިއާލަތް ހަނދުގެ ސަޠަޙައިގައި ބެހެއްޓީ 21 ޖުލައި 1969 ގައެވެ. އެއީ އެމީހުން ހަނދުގައި އެންމެ ފަހު ފަހަރަށް ހިނގާލަން ފެށްޓުމުގެ ބައިގަޑިއެއްހާއިރު ކުރިންނެވެ. މިއަދު، އާދެ އޭގެ 35 އަހަރު ފަހަށް ބަލާއިރު، އެއިރުއްސުރެ މިއަދާއި ހަމައަށްވެސް، އެޕޯލޯގެ ސައެންސް ތަޖުރިބާއެއްގެގޮތުން ކުރިއަށްދާ ހަމައެކަނި މަޝްރޫޢު ގުޅިފައިވަނީ މިއާލަތާއިއެވެ.\nއެޕޯލޯގެ ދުވަސްވަރު މިމަޝްރޫޢުގެ ޕްރިންސިޕަލް އިންވެސްޓިގޭޓަރ އަކަށް ހުންނެވި ބޭފުޅަކީ، މެރީލޭންޑް ޔުނިވަރސިޓީގެ ފިސިކްސް ޕްރޮފެސަރ ކެރޯލް އެލީއެވެ. މިއަދުވެސް، މިކަންތައް ކުރިއަށްދާގޮތް އޭނާ ގެންދަވަނީ ބައްލަވަމުންނެވެ. '' މި ލޯގަނޑުތައް ބޭނުންކޮށްގެން، އަހަރެމެންނަށް ހަނދަށް ލޭޒަރ ސިގްނަލް ފޮނުވައިގެން، ބިމާއި ހަނދާއިދެމެދު ހުންނަ ދުރުމިން ވަރަށް ސީދާކޮށް ބަރާބަރަށް ބެލިދާނެ. މިއީ ހަނދުގެ ނާރެހާއި، ގްރެވިޓީ (އެކަތި އަނެކައްޗަށް ދަމާ ބާރު ) ގެ ނަޒަރިއްޔާތަކާއި ބެހޭކަންތައްތައް ޓެސްޓުކުރުމަށް އޮތް ވަރަށް ރަނގަޅު މަގެއް '' އޭނާ ވިދާޅުވިއެވެ.\nމިނިޒާމުގެ ލޯގަނޑުތައް ފަރުމާކުރެވިފައިވާގޮތުން، އެއަށް ފޮނުވާލެވޭ ސިގުނަލްތައް ހަމަ އެއައި ދިމާއަކަށް އަނެއްކާ އަނބުރާ ފޮނުވާލެވެއެވެ. '' މިއީ ހަމަ ސްކޯޝް ކޯޓެއްގެ ކަނަކަށް ބޯޅައެއް ފޮނުވާލުން ފަދަ ކަމެއް '' ބިމުން ފޮނުވާލެވޭ ސިގުނަލްތައް އެނބުރި އަންނާނެގޮތް ޝަރަޙަކޮށްދެއްވަމުން ޕްރޮފެސަރ އެލީ ވިދާޅުވިއެވެ. އެނބުރި އަންނަ ސިގުނަލް ބިމުން ނަގަނީ އެކަމަށް ޚާއްޞަކުރެވިފައިވާ ޓެލެސްކޯޕުތަކުންނެވެ.\nހަނދުގައި ބެހެއްޓިފައި މިވާ އެއްޗަށް ސިގުނަލް ފޮނުވުނެއްކަމަކު، އެއަށް ސީދާވާގޮތަށް ސިގުނަލް ފޮނުވައި، ބަލައި ގަތުމަކީ އެހާ ފަސޭހަކަމެއް ނޫނެވެ. އެހެންނަމަވެސް، އެސްޓްރޯނޯޓުން 35 އަހަރުވީއިރުވެސް މިކަންތައް ދަނީ ކުރަމުންނެވެ. މިމަސައްކަތްކުރާ ތަންތަނުގެ ތެރެއިން އެންމެ ފާހަގަކޮށްލެވޭ އެއްތަނަކީ، އެމެރިކާގެ ޓެކްސާސްގައި ހުންނަ މެކްޑޮނަލްޑް އޮބްޒަވޭޓޮރީ އެވެ.\nމިމުހިންމު މަސައްކަތުން ޢިލުމުވެރިންނަށް ވޭތުވެދިޔަ އަހަރުތަކުގައިވަނީ ވަރަށް އަގުބޮޑު މަޢްލޫމާތުތަކެއް ލިބިފައެވެ. ތިރީގައި އެވަނީ އެގޮތުން ލިސްޓުކޮށްލެވޭ ބައެއްކަންކަމެވެ.\n1- އަހަރަކު 3.8 ސެންޓިމީޓަރުގެ ރޭޓެއްގައި، ހަނދު ބިމާއި ފެޔަށްޖެހެމުން އެބަދެއެވެ.\n2- ހަނދުގެ އެތެރެއިން މެދުބައި ނުވަތަ ކޯ އުފެދިފައިވަނީ ދިޔާ މާއްދާއަކުންކަން އެނގެއެވެ.\n3- މިކައުނުގައިވާ ދަމާބާރުވަނީ ވަރަށް ސާބިތުމިނެއްގައެވެ. ލޭޒަރ ތަޖުރިބާތައް ފެށްޓިފަހުން، އަދި މިހާތަނަށް، ނިއުޓަންގެ ދަމާބާރުގެ ސާބިތުމިންވަރު ޖީ ( ) އަށް ބަދަލުއައިސްފައިވަނީ 100 ބިލިއަން ބައިކުޅަ އެއްބަޔަށްވުރެވެސް މަދު ވަރަކަށެވެ.\nދަމާބާރާއި ބެހޭގޮތުން، ނިއުޓަން ހަދާފައިވާ ނަޒަރިއްޔާ ޗެކުކުރުމަށްވެސް، ފިސިކްސް ޢިލްމުވެރިން، ހަނދުގައި ބަހައްޓާފައިވާ މި ނިޒާމުގެ ބޭނުންދަނީ ކުރަމުންނެވެ. މިހާތަނަށް މިގޮތުން ހޯދިފައިވާ މަޢްލޫމާތުތަކުން ދައްކާގޮތާއި، ދުނިޔެވަށައިގެން ހަނދުދަތުރުކުރާ ނާރެސްކަމަށް ނިއުޓަން ސިފަކޮށްފައިވާ ސިފަކުރުމާއި ތަފާތެއް ނެތެވެ. ނަމަވެސް، އެއިންސްޓެއިންގެ ނަޒަރިއްޔާގައި އުނިކަމެއް ހުރިކަމަށް ދެކޭ ޢިލްމުވެރިން ( އޭގެތެރޭގައި ޕްރޮފެސަރ އެލީވެސް ހިމެނިވަޑައިގަންނަވާ ) ބުނާގޮތުގައި، ލޭޒަރ ދޯދީގެ މިހޯދުންތަކުން، މުސްތަޤުބަލުގައި އެކަން ސާބިތުކޮށްދިނުމަކީ އެކަށީގެންވާ ކަމެކެވެ.\nމިކަމަށްޓަކައި، ނިއުމެކްސިކޯގައި ހިންގޭ އާ މަޝްރޫޢަކަށް ނާސާއާއި ނެޝަނަލް ސައެންސް ފައުންޑޭޝަން އިން މިހާރުދަނީ ފައިސާ ޖަމާކުރަމުންނެވެ. މިމަޝްރޫޢަށް ދެވިފައިވާ ނަމަކީ '' ދި އެޕޭޗް ޕޮއިންޓް އޮބްޒަވޭޓޮރީ ލޫނަރ - ލޭޒަރ ރޭންޖިންގ އޮޕަރޭޝަން '' އެވެ. ކުރުނަމަކަށް، '' އެޕޯލޯ'' ކިޔޭ މިމަޝްރޫޢުގައި ބޭނުންކުރެވޭ ޓެލެސްކޯޕުގައި 3.8 މީޓަރ ހުންނާނެއެވެ. ދުނިޔެވަށައިގެން ހަނދު ދަތުރަމުންދާ ނާރެހަށް އަންނަ ބަދަލުތައް މިއޮބްޒަވޭޓޮރީގެ ދިރާސާކުރާފަރާތްތަކުން ބަލަމުންދާނީ މިލިމީޓަރުންނެވެ. މިއީ މިމަސައްކަތް ކުރިން ކުރެވުނު މިންވަރަށްވުރެ، 10 ގުނަ ހިމުން މިންވަރެކެވެ.\nހަނދުގައި ބަހައްޓާފައިވާ ލޯގަނޑުތައް މަސައްކަތްކުރުމަކަށް ހަކަތައެއް ބޭނުމެއް ނުވެއެވެ. އަދި އެޕޯލޯގެ ފަޅުވެރިން އެކަމާއިބިރުން ތިބި، ގިނިހިލައެއްކަހަލަ އެއްޗެއް ވެއްޓިގެން އޭތި ހަލާކުވުން، ނުވަތަ ހިރަފުސް އަރައިގެން ލޭޒަރ ރިފްލެކްސް ނުވުންފަދަ ކަމެއްވެސް އަދި ކުރިމަތިވެފައެއް ނުވެއެވެ. އެހެންކަމުން، ކުރިމަގުގައިވެސް، މި މުހިންމު މަސައްކަތް ކާމިޔާބުކަމާއިއެކު ކުރިއަށް ގެންދެވޭނެކަމަށް ޢިލްމުވެރިން އުންމީދުކުރެއެވެ.\n.މިއީ ނާސާގެ ވެބްސައިޓުގައި ލިޔެފައިވާ ލިޔުމަކުން އެއްކޮށްލެވިފައިވާ މަޢްލޫމާތުކޮޅެކެވެ.


Male' Gai Gedhorunethi Ulhey Meehunge Mauloomath Report Kuran Hotline Eh Gaaimkoffi - Vaguthu\nގެދޮރުނެތި މާލޭ މަގުމަތިން ޑަސްބިން ހޮވައިގެން ކާމީހުންގެ އަދަދު އިތުރުވެ، އާއްމުން ކަންބޮޑުވުން ފާޅުކުރަމުން ދަނިކޮށް ޖެންޑާ މިނިސްޓްރީން މިއަދު މާލޭގައި ގެދޮރުނެތި އުޅޭ މީހުންގެ މައުލޫމާތު ރިޕޯޓް ކުރަން ހޮޓްލައިނެއް ގާއިމްކޮށްފިއެވެ.\nޖެންޑާ މިނިސްޓްރީން ދެންމެ ކުރި ޓްވީޓެއްގައި ވިދާޅުވީ މާލެ ސިޓީގެ އެކި ސަރަހައްދުތަކުގައި ބޯހިޔާވަހިކަމެއްނެތި ދިރިއުޅެމުންދާ ފަރާތްތަކަށް ބޭނުންވާ އަސާސީ ޙައްޤުތައް ކަށަވަރު ކޮށްދިނުމާއި އެފަރާތްތަކަށް ބޭނުންވާ އިޖުތިމާޢީ ރައްކާތެރިކަން ދިނުމުގެ މަޤުސަދުގައި ކަމާގުޅުންހުރި ދާއިރާތަކާއިއެކު ކުރެވެމުންދާ މަސައްކަތްތަކުގެ ތެރެއިން މިފަދަ ފަރާތްތަކަށް ވަގުތީ ބޯހިޔާ ވަހިކަން ފޯރުކޮށް ދިނުމުގެ މަސައްކަތް އަނެއްކާވެސް ފަށާފައިވާ ކަމަށެވެ.\nމާލެ ސިޓީގައި ބޯހިޔާވަހިކަމެއްނެތި ދިރިއުޅެމުންދާ ފަރާތްތަކާއި ގުޅޭ މައުލޫމާތު ރިޕޯޓް ކުރުމަށް ޚާއްސަ ކުރެވިފައިވަނީ މިނިސްޓްރީގެ ހޮޓްލައިން ނަންބަރު 1421 ކަމަށް ޖެންޑާ މިނިސްޓްރީ އިން މައުލޫމާތު ދެއްވައެވެ.\nކޮވިޑް-19 އާއި ގުޅިގެން އެތައް ބައެއްގެ ވަޒީފާ ގެއްލި އަދި ރަށްރަށަށް ދަތުރު ކުރުމުގެ ކުރިން ކަރަންޓީން ވާން ޖެހޭތީ އާއި ކަރަންޓީން ވާނެ ތަނެއް ނެތުމުން މާލޭގައި މަޑުކުރަން މަޖުބޫރު ވެފައިވާ އެތައް ބަޔަކު ވަންނާނެތަނެއް ނެތި ވަނީ މަގުމަތިވެފައެވެ. އެފަދަ ގިނަ މީހުން ކައިބޮއެ ހަދަނީ ސަލާން ޖަހައިގެންނާއި ޑަސްބިން ހޮވައިގެންނެވެ. ޑަސްބިން ހޮވައިގެން މީހުން ކައިބޮއެ އުޅޭ އެތައް ވީޑިއޯއެއް މީސް މީޑިއާގައި ދައުރުވަމުން އެބަދެއެވެ.\nކޮވިޑް-19 އާއި ގުޅިގެން ގެއަށް ކުލި ނުދެއްކުނު މީހުންނަށް ސަރުކާރުން ކުރިން ބޯހިޔާވަހިކަން ފޯރުކޮށްދިން ނަމަވެސް ފަހުން ވަނީ އެފަދަ މީހުންނަށް ވެސް ބޯހިޔާވަހިކަން ދިނުން ހުއްޓާލާފައެވެ.\nނޮވެމްބަރު 30, 2020 14:52\nތި ޓުއީޓެއް އެމީހުންނަކަށް ރީޗެއް ނުވާނެ. އެމީހުންނަކަށް ތިކަމެއް ނުވެސް އިނގޭނެ. މިޚަބަރެއްވެސް ނުފެންނާނެ. ނުވެސް ބަލާނެ. އެމީހުން އެއުޅީ އުޅޭނެތަނެއް ނެތިގެން މަގުމަތީގައި ސަލާންޖަހާ ތަންތަނުގެ ފެންޑާގަނޑަށް ވަދެ ނުވަތަ ފަޅުތަންތަނަށް ވަގަށް ވަދެއާއި، މިސްކިތްތަކުގައި ނިދައިގެން. ހޮޓްލައިނަކަށްވުރެއް މާ ރަނގަޅުވާނެ، މާލެ ތެރެ ބަލަހައްޓާ ފުލުހުން ޒިންމާދާރު ކުރުވާފައި އެމީހުންލައްވާ އެފަދަ މީހުން ހިފާ ހައްޔަރު ކުރިއްޔާ. އެއަށްފަހު، ތަހުގީގު ކުރުމުން އިނގޭނީ މީނާއަކީ ތެދުވެރި މީހެއްކަން ނުވަތަ، އެހާލަތު ނައިނަމަވެސް، ކަންފަސޭހައަކަށް މަސައްކަތެއް ނުކޮށް މާލެތެރޭގައި ސަލާން ޖެހަނީތޯ ނުވަތަ ވެސް އިނގޭނީ.\nޑިސެމްބަރު 1, 2020 14:52\nދެއްކުން ތެރިކަން ނޫން ކަމެއް ނޯންނާނެ.


qeeba bunumun salaamai ve thibeysheve ޣީބަ ބުނުމުން ސަލާމަތްވެ ތިބޭށެވެ. – Ilm qeeba bunumun salaamai ve thibeysheve\nޣީބަ ބުނުމުން ސަލާމަތްވެ ތިބޭށެވެ.\nދުލަކީ އިންސާނުންނަށް މާތްﷲ ތަޢާލާ ދެއްވި ވަރަށް އަގުހުރި ގުނަވަނެކެވެ. އެއްވެސް އާރެއް ބާރެއް ނެތް ނިކަމެތި މަސްކޮޅެކެވެ. އަދި އެހާމެ ބާރުގަދަ ގުނަވަނެއްވެސްމެއެވެ. ދުލުން ބޭރުވެގެންދާ ކޮންމެ ބަހަކީ ލިޔެ ރައްކާ ކުރެވިގެންވާ އެއްޗެކެވެ. މިކަން ކުރުމަށްޓަކައި މާތްﷲ ވަނީ މަލާއިކަތުންތަކެއް ޢައްޔަން ކުރައްވައި އެކަމަށް ޢަމުރު ކުރައްވާފައެވެ. މިގޮތުން މާތްﷲ ވަޙީ ކުރައްވަނީ:\nމާނައީ “ކުރާ عمل ތައް ބަލަހައްޓަވަން އޭނާގެ ކައިރީގައި حاضر ވެ ملائكة އަކުނެތި، އެނާޔަކަށް އެއްވެސް ބަހެއް ނުބުނެވެތެވެ. “\nވީމާ މިދުލާ ދޭތެރޭ އަޅުގަނޑުމެން ސަމާލުވެ ރައްކާތެރިވާން ޖެހެއެވެ.\nދުލުން ކުރެވޭ ނުބައި ކަންތައްތަކުގެ ތެރޭގައި ޣީބަ ބުނުން ހިމެނެއެވެ. ޣީބަ ބުނުމަކީ އަޅުގަނޑުމެންނަށް އެނގިގެންނަމަވެސް އަދި ނޭނގިނަމަވެސް ކުރެވޭ ވަރަށް ނުބައި ކަމެކެވެ. އަދި މިއީ އެހާމެ ނުރައްކާތެރި ކަމެއްވެސް މެއެވެ. ޣީބަ ބުނުމުގެ ނުރައްކާތެރިކަމާ ބެހޭގޮތުން މާތްﷲ ޥަޙީ ކުރައްވަނީ:\nوَلَا يَغْتَب بَّعْضُكُم بَعْضًا ۚ أَيُحِبُّ أَحَدُكُمْ أَن يَأْكُلَ لَحْمَ أَخِيهِ مَيْتًا فَكَرِ‌هْتُمُوهُ\nމާނައީ: ” އަދި އެއްބަޔަކު އަނެއްބަޔަކަށް غيبة ނުބުނާށެވެ! ތިޔަބައިމީހުންކުރެ އެކަކުވެސް އޭނާގެ أخ އާގެ މަސް މުޅަކޮށް ކެއުމަށް ލޯބިކުރާނެ ހެއްޔެވެ؟ ފަހެ، ތިޔަބައިމީހުން އެކަމަކަށް ނުރުހޭނޫއެވެ. “\nކަމަކީ މިހާ ނުރައްކާތެރި ކަމެކެވެ. އެހެންނަމަވެސް އަޅުގަނޑުމެންގެ ތެރޭގައި ޢީބަ ބުނެ ހެދުމަކީ އުފަލެއްކަމުގައި ދެކޭ މީހުން މަދެއް ނޫނެވެ. އެއްވެސް މުސްލިމަކީ އަނެއް މުސްލިމާގެ ޣީބަ ބުނެހަދާ މީހަކަށް ވެގެން ނުވާނެއެވެ. އެމީހަކާއިމެދު ދެކެވޭ ވާހަކައަކީ ތެދެއް ކަމުގައިވިޔަސް ނުވަތަ ދޮގެއް ކަމުގައިވިޔަސް އެވާހަކައެއް ދެއްކުމަކީ ތިމާގެ އަޚާ ނުރުހޭ ކަމެއް ކަމުގައިވަނީނަމަ އެކަމަކުން ތިމާ މަނާ ވެގަންނަން ޖެހެއެވެ. ކީރިތި ރަސޫލާ صلى الله علىه وسلم ގެ ޙަދީޘްފުޅެއްގެ މާނައިގައިވެއެވެ.\n” ޣީބަ ބުނުމަކީ ތިމާގެ މިސްލިމް އަޚާ ނުރުހޭ ވާހަކައެއް ދެއްކުމެވެ.” ދެން ޞަޙާބީއަކު އެއްސެވިއެވެ. ” އެކަމަކު ތިމަންމެން ހަދަނީ ތެދުކަމުގައި ވަނީނަމަވެސްތޯއެވެ؟ ޖަވާބުގައި ޙަދީޘް ކުރެއްވިއެވެ. ” ކަލޭހެދީ ތެދު ކަމުގައިވަނީ ނަމަ ކަލޭ ޣީބަ ބުނެފިއެވެ. އަދި ކަލޭ ހެދީ ދޮގު ކަމުގައިވާނަމަ ކަލޭ އަބުރާބެހެފިއެވެ. “\n” އެއްވެސް ވިސްނުމަކާ ނުލާ މީހެއްގެ ދުލުން ބޭރުކުރާ ބަސްތަކެއްގެ ސަބަބުން އިރުމަތީ ފަރާތާއި ހުޅަނފު ފަރާތާއި ދެމެދުގައިހުރި ދުރުމިނަށް އޭނާ ނަރަކައިގެ ތެރެއަށް އެއްލައިލެވޭނެތެވެ. “\nޣީބަ އަކީ ހަމައެކަނި ދުލުން ބުނެވޭ ބަހެއް ނޫނެވެ. ތިމާއަށް ކުރެވޭ ކިތަންމެ ކުޑަ ޢިޝާރާތަކުން ނަމަވެސް ޣީބަ ބުނެވިދާނެއެވެ. މިގޮތުން އެއްދުވަހަކު ޢާއިޝާ ރަޟިޔަﷲ ޢަންހާ ގެ ގެއަށް އަންހެނަކު ޒިޔާރަތްކުރިއެވެ. އެ އަންހެންމީހާ އެނބުރި ދިއުމުން އެއީ ކުރު އަންހެނެކޭ ބުނުމުގެ ނިޔަތުގައި އެކަމަނާ އަތުން ޢިޝާރާތް ކުރެއްވިއެވެ. އެތަން ދެކެވަޑައިގެން ރަސޫލާ صلى الله عليه وسلم ޙަދީޘް ކުރެއްވިއެވެ. ” ކަމަނާ ޣީބަ ބުނެފިއެވެ. “


މުޖުތަމަޢު – Page 10 – DhiSalafiyyah\nބަހުސް ކުރަންވީ މަޢުޟޫތައް އަޅުގަނޑުމެންނަށް ވަރަށް ސާފެވެ.\nﷲ ސުބްޙާނަހު ވަތަޢާލާ ވަޙީކުރެއްވިއެވެ. ” الزَّانِيَةُ وَالزَّانِي فَاجْلِدُوا كُلَّ وَاحِدٍ مِّنْهُمَا مِائَةَ جَلْدَةٍ ۖ وَلَا تَأْخُذْكُم بِهِمَا رَ‌أْفَةٌ فِي دِينِ اللَّـهِ إِن كُنتُمْ تُؤْمِنُونَ بِاللَّـهِ وَالْيَوْمِ الْآخِرِ ۖ وَلْيَشْهَدْ عَذَابَهُمَا طَائِفَةٌ مِّنَ الْمُؤْمِنِينَ ﴿٢﴾ ” سورة النور2 މާނަ : ” ޒިނޭކުރާ އަންހެނާއާއި، ޒިނޭކުރާ ފިރިހެނާއާއި ދެމީހުންކުރެ ކޮންމެ މީހަކުގެ ގައިގައި، ސަތޭކަ އެތިފަހަރުން (ޙައްދު) ޖަހާށެވެ! އަދި ﷲ އަށާއި އާޚިރަތްދުވަހަށް ތިޔަބައިމީހުން…\n26/11/2011 ޢާންމު ލިޔުން, މުޖުތަމަޢުއަލް އަޚް ބިލާލް ޢަބްދުއްސައްތާރު\nއޭ އިސްލާމްދީނަށްޓަކައި ޤުރުބާންވާން ތައްޔާރަށްތިބި ދިވެހި ދަރީންނޭވެ! މިޤައުމަށް ތުރުކީއަށް ވީހެން ވިޔަދީގެން ނުވާނެއެވެ.\nރިޕަބްލިކް އޮފް ތުރުކީވިލާތް ނުވަތަ އާންމުބަހުންނަމަ ތުރުކީ އަކީ ޔޫރަޕާއި އޭޝިޔާއަށް ނިސްބަތްވާ ޤައުމެކެވެ. 29 އޮކްޓޯބަރ 1923 ވަނަ އަހުރު ތުކުރީގައި ޢިއުލާންކުރެވުނު ޖުމްހޫރިއްޔަތު ވެގެންދިޔައީ ތުރުކީގައި 623 އަހަރު ވަންދެން އޮތް އުޘްމާނީ ޚިލާފަތު ނެތިގެންދިޔަކަމެއްކަމުގައެވެ. މިގޮތުން ތުރުކީގައި އޮތް ޢުޘްމާނީ ޚިލާފަތު އުވާލުމުގެ މޭސްތިރިކަމުގައި ބެލެވޭ ޢިލްމާނިއްޔަތަށް އިސްކަމެއް ދެއްވި މުޞްޠަފާ ކަމާލް ބާޝާ ނުވަތަ އަތާތުރު ވެގެންދިޔައީ ތުރުކީގެ ޖުމްހޫރިއްޔާގެ ފުރަތަމަ ރައީސަށެވެ. މުޞްޠަފާކަމާލު އަތާތުރުކު އިސްމާލީ ތުރުކީ، ސެކިއުލަރ ތުރުކީއަކަށް…\n25/11/2011 މުޖުތަމަޢުއަލް އަޚް އިބްރާހީމް މަމްދޫޙް\nއެންމެ ފުރަތަމަ ތައުޙީދެވެ\nތައުޙީދަކީ ކުރާކޮންމެ ކަމެއްގައި މާތް ﷲ އެއްކައުވަންތަކުރުމެވެ. ޝިރުކަށް ބާރުދޭ ނުވަތަ ޝިރުކު ކުރުމަށް ހިތްވަރުދޭ ނުވަތަ ކަނޑަ އެޅިގެން ޝިރުކު ކުރުމަކީ ތައުޙީދާއި ދިމާ އިދިކޮޅު ކަންކަމެވެ. އެހެންނަމަވެސް ހިތާމައަކީ މުސްލިމުން ކަމުގައިވާ ޙާލު އަދި ވަކީން ޚާއްސަ ގޮތެއްގައި އަޙްލުއްސުންނާ ވަލްޖަމާޢަތުގެ އަހުލުވެރީންކަމުގައިވާ ޙާލު ދިވެހިންނަށް މިފަދަ ކަންކަން އެނގުމީ ކޮންމެ ފަރުދަކަށް ލާޒިމް ކުރާ ކަންކަން ކަމުގައި ވިޔަސް ދިވެހީންނަށް ތައުޙީދުމިވަނީ ވަރަށްވެސް ބީރައްޓެހި އެއްޗެއްކަމުގައި ވެގެންގޮސްފައެވެ. ދިވެހި މުޖުތަމައަށް ނަޒަރު ހިނަގާލައިފިކަމުގައި…\n23/11/2011 ޢާންމު ލިޔުން, މުޖުތަމަޢުއަލް އަޚް މުޙައްމަދު ނިހާދު ޖަމާލު\nހެޔޮލަފާ ރަނގަޅު ޖީލެއް ބިނާކުރުމަށްޓަކައި، އިސްލާމީ ތަރުބިއްޔަތަކުން ދަރިން ތަރުބިއްޔަތުކުރަމާތޯއެވެ.\nހެޔޮގޮތުގައި ދަރިން ތަރުބިއްޔަތު ކުރުމަކީ ވަރަށްވެސް ބުރަ މަސައްކަތެވެ. އަދި ބޮޑު މަސްއޫލިއްޔަތެކެވެ. ވަރަށް މަތިވެރި ޤުރުބާނީއަކާ އެކު ނޫނީ ނުކުރެވޭނެ ކަމެކެވެ.\n18/11/2011 މުޖުތަމަޢުއަލް އުޚްތު ބިންތު ޢަލީޒާހިރު\nﷲ އަށް ތަކުބީރުކިޔައި އެކަކު އަނެކަކަށް ތަހުނިޔާ ކިޔުމުގެ ދުވަސްތަކެވެ.\n05/11/2011 ޢާންމު ލިޔުން, މުޖުތަމަޢުއަލް އަޚް އިބްރާހީމް މަމްދޫޙް\nކޮންމެފަހަރަކު ކާމިޔާބު ލިބުމަކީ ލާޒިމުކަމެއްނޫނެވެ.\nފަހުދު އޭނަގެ އެކުވެރިޔަކާއިއެކު އެއްދުވަހެއްގައި ސަހަރާތެރެއަށް ނުކުތެވެ. ފަހުދުގެ އެކުވެރިޔާއަކީ އަމިއްލަނަފްސުގެ މައްޗަށް ފަޚުރުވެރިވާ ގޮތްދޫނުކުރާ މިޒާޖެއްގެ މީހެކެވެ. ސަހަރާތެރޭގައި ހިނގާފައި ދަނިކޮށް ތަންކޮޅެއްދުރު ހިސާބެއްގައި ބިންމަތީގައި އޮތް ކަޅުކުލައިގެ އެއްޗެއް ދެމީހުންގެ ލޮލުގައި އަޅައިގަތެވެ. ބަޔެއްފަހަރު ވައި ޖެހޭގޮތުން އޭތި ނުފެނިފައި އިރުކޮޅަކުން އަނެއްކާވެސް ފެނެއެވެ. ކޮންމެއަކަސް ފަހުދު އޭނަގެ އެކުވެރިޔާއާއި ދިމާއަށް ބަލާލާފައިބުންޏެވެ. ” މި ފެންނަ އެއްޗާއިމެދު ބުނަނީކީކޭ؟ “ އެކުވެރިޔާ ބުންޏެވެ. ” އެއީ ކަޅުކުލައިގެ ބަކައްޓެއް. “ ފަހުދު ބުންޏެވެ.…\n05/11/2011 ޢާންމު ލިޔުން, މުޖުތަމަޢުއަލް އަޚް ބިލާލް ޢަބްދުއްސައްތާރު\nދުނިޔޭގެ އާބާދީއަށް7ބިލިއަން މީހުން ހަމަވަނީ… ދެނޯ؟\nމިހާރަކަށް އައިސް މީޑިއާތަކުން އެންމެ ގިނައިން އިވެމުން އަންނަ އެއްވާހަކައަކީ ދުނިޔޭގެ އާބާދީ7ބިލިއަން މީހުނަށް އިތުރުވާ ވާހަކައެވެ. ދިރާސާތައް ދައްކާގޮތުން މި އަހަރުގެ އޮކްޓޯބަރ މަސް ނިމޭއިރު ދުނިޔޭގެ އާބާދީއަށްވާނީ7ބިލިއަން ހަމަވެފައެވެ. މި ކަމާއި ގުޅިގެން ތަފާތު އަޑުތައް އެކި ދިމަދިމާލުން މިވަނީ އިވެންފަށާފައެވެ. މިކަމުގައިވެސް ދެކޮޅަށް ވާހަކަ ދައްކާ ބަހުސް ކުރާ މީހުން މަދެއްނޫނެވެ. އެއްބަޔަކު ބުނާ ގޮތުން އާބާދީ ބޮޑުވުމުގެ ސަބަބުން ގިނަ މީހުން ބަނޑަށް ޖެހުމުގެ ފުރުޞަތު…\n30/10/2011 ޢާންމު ލިޔުން, މުޖުތަމަޢުއަލް އަޚް މުޙައްމަދު ނިހާދު ޖަމާލު\nނަމަވެސް މަސްތުވާތަކެތި ބޭނުންކުރާ މީހުން ތުނބުޅި ދިގުކުރަނީއެވެ.\nތުނބުޅި ދިގުކޮށްގެން އުޅޭ މީހުން މަސްތުވާތަކެތި ބޭނުންކުރަނީއެއް ނޫނެވެ. ނަމަވެސް މަސްތުވާތަކެތި ބޭނުންކުރާ މީހުން ތުނބުޅި ދިގުކުރަނީއެވެ. އަދި މޫނުބުރުޤާ އަޅައިގެންއުޅޭ މީހުން ވައްކަންކުރަނީއެއް ނޫނެވެ. ވައްކަން ކުރާމީހުން މޫނުބުރުޤާ އަޅަނީއެވެ.\n27/10/2011 މުޖުތަމަޢުއައްޝައިޚް މުޙައްމަދު ޝަމްޢޫން\nބެޑް ޓައިމް ސްޓޯރީޒް\nކުޑަ ކުދީންގެ އެންމެ ތުއްތު ޢުމުރަކީ އެކުދީންނަށް ކޮންމެ ކަމެއްގައިވެސް ބޮޑު މީހެއްގެ އަޅާލުމާއި އޯގާތެރިކަން ބޭނުން ވާނެ ޢުމުރެވެ. މިގޮތުން ކުއްޖާ ބޮޑުވެ ތަސައްރަފު ފުދިގެން އަންނަ ދުވަސްވަރުގައި އެކުދީންނާއި އެކު ވީހާވެސް ގިނަ ވަގުތު ހޭދަ ކުރެވެން ޖެހެއެވެ. ކުޅޭ އިރުގައްޔާއި ކާއިރު އަދި ކިޔަވާއިރުގައްޔާއި ނިދާ އިރުވެސް ބޮޑު މީހަކު އެކުދީންނަށް އިރުޝާދުދޭން ހުރުމަކީ އެކުދީންނަށް ނުހަނު ބޭނުންތެރިކަމެކެވެ. އެހެނީ އެ ޢުމުރަކީ ކުޑަކުއްޖާ އެންމެ އުނގެނި ދަސްކުރަމުންދާ ޢުމުރުކަމުން އެ…\n18/10/2011 ޢާންމު ލިޔުން, މުޖުތަމަޢުއަލް އަޚް މުޙައްމަދު ނިހާދު ޖަމާލު\nކައިވެނި (4 ވަނަ ބައި)\nމިއުޞޫލުތަކަކީ އިސްލާމްދީން ފިޔަވައި އެހެން އެއްވެސް ދީނެއްގައި އެކުލެވިފައިނުވާ މުހިއްމު އުޞޫލުތަކެއްކަން މިކަމާމެދު ވިސްނާފިކުރުކުރާ މީހަކަށް އެނގިގެންދާނެއެވެ. ވުމާއެކު، މިމަތިވެރި އުޞޫލުތަކަށް ބޯލެނބުމަކީ އަޅުގަނޑުމެންގެ ބާއްޖަވެރިކަމާ ގުޅިފައިވާ ކަމެކެވެ.\n12/10/2011 ޢާންމު ލިޔުން, މުޖުތަމަޢުއައްޝައިޚް މުޙައްމަދު ސިނާން\nކައިވެނި (3 ވަނަ ބައި)\nދެމަފިރިންކުރެ އަނބިމީހާއަކީ ޚާއްޞަގޮތެއްގައި ވަކި ޚާއްޞަ ޒިންމާތަކެއް އެކަނބަލުންނާ ޙަވާލުކުރައްވާފައިވާ ބައެކެވެ. ގޭތެރޭގެ ކަންތައްތައް އިޞްލާޙް ކުރުމާއި، ދަރިން ތަރުބިއްޔަތުކުރުންފަދަ ބުރަ މަސްޢޫލިއްޔަތްތަކުގެ އެންމެ އިސްމަޤާމު އަދާކުރާނެ މީހަކީ އަނބިމީހާއެވެ.\n11/10/2011 ޢާންމު ލިޔުން, މުޖުތަމަޢުއައްޝައިޚް މުޙައްމަދު ސިނާން\nކައިވެނި (2 ވަނަ ބައި)\nއިސްލާމްދީނަކީ މީސްތަކުންގެ ދުނިޔެވީ ޙަޔާތާއި އުޚުރަވީ ޙަޔާތް ބާއްޖަވެރިކޮށް ދެއްވުމަށްޓަކައި ﷲ ސުބުޙާނަހޫ ވަތަޢާލާގެ ޙަޟްރަތުން އެންމެހާ މީސްތަކުންނަށްޓަކައި ބާވާލެއްވުނު ހިދާޔަތުގެ ތެދުމަގެވެ.\n09/10/2011 ޢާންމު ލިޔުން, މުޖުތަމަޢުއައްޝައިޚް މުޙައްމަދު ސިނާން\nކައިވެނި (1 ވަނަ ބައި)\nނަތީޖާއެއްގެގޮތުން އިންސާނާއަށް މަޖުބޫރުވެފައިވަނީ، އެއިގެ ތެރެއިން އެއްބަޔަކު އަނެއްބަޔަކާއެކު އުޅުމަށެވެ. މިފަދައިން އެއްކޮށްއުޅުމުގައި އެއެންމެންގެ މަޞްލަޙަތަށާއި އަމަންއަމާންކަމަށްޓަކައި ފުރިހަމަ ޤާނޫނެއް އެބައިމީހުންގެ މެދުގައި އޮތުމަށް މަޖުބޫރުކުރެއެވެ.\nމުސްކުޅި އަންހެނަކު ކުރެން އޭނާގެ މޫނުމަތިން ފާޅުވަމުންދާ އުފާވެރިކަމާއި ރީތިކާމާއި ބެހޭގޮތުން ސުވާލުކުރެވުނެވެ. ކަނބުލޭގެ ރީތިކަމަށްޓަކައި ބޭނުންކުރަނީ ކޮންއެއްޗެއްހެއްޔެވެ.\nއެއަންހެންމީހާ ޖަވާބުގައި ބުންޏެވެ. ” އަހަރެން ތުންފަތުގައި ބޭނުންކުރަނީ ޙައްޤެވެ. އަޑަށް ބޭނުންކުރަނީ ޛިކުރެވެ. ދެލޮލަށް ބޭނުންކުރަނީ ޙަރާމް ތަންތަނުން ނުބެލުމެވެ. އަތުގައި ބޭނުންކުރަނީ އިޙްސާންތެރިކަމެވެ. އިސްކޮޅަށް ބޭނުންކުރަނީ ސީދާވެގަތުމެވެ. ހިތަށް ބޭނުންކުރަނީ މާތްﷲގެ ލޯބިވެތިކަމެވެ. ސިކުނޑިއަށް ބޭނުންކުރަނީ ޙިކުމަތެވެ. ނަފުސަށް ބޭނުންކުރަނީ ކިޔަމަންތެރިކަމެވެ. އާދަޔަކަށް ބޭނުންކުރަނީ އީމާންކަމެވެ.”\n03/10/2011 ޢާންމު ލިޔުން, މުޖުތަމަޢުއަލް އަޚް އަޙްމަދު ލަޠީފު\nދިވެހިންނާއި އަލް ޖަމާޢާ\nالحمد لله. والصلاة والسلام على محمد بن عبد الله صلى الله عليه وسلم ދިވެހިރާއްޖޭގެ ސިޓިޒަންޝިޕް ޤަނޫންގެ2ވަނަ މާއްދާގެ “ހ” ގައި ބަޔާން ކޮށްފައިވާގޮތުން ދިވެހި ރާއްޖޭގެ ސިޓިޒަންޝިޕް ލިބޭނީ މުސްލިމަކަށެވެ. ދިވެހިރާއްޖެއަކީ ސައްތައިން ސައްތަ މުސްލިމް ޤައުމެކެވެ. އެކަން އެއްވެސް އޮޅުމެއްނެތްގޮތުގައި ދިވެހިރާއްޖޭގެ ޤާނޫން އަސާސީގައި ބަޔާންވެގެންވެއެވެ. ﷲ ގެ އިރާދަފުޅައިލައިގެން އަޅުގަނޑުމެން ދެމިތިބޭނީވެސް އެގޮތުގެމަތީގައެވެ. މިއީ އެއްވެސް އޮޅުމެއްނެތި ބަޔާންވެފައިވާ ކަމެކެވެ. އަދި މިއީ މިކަން ވެގެންވާނެ…\n29/09/2011 ޢާންމު ލިޔުން, މުޖުތަމަޢުއަލް އަޚް މުޙައްމަދު ނިހާދު ޖަމާލު\nއީމާންކަން އިތުރުކޮށްދޭ ” ކެޓަލިސްޓް “\nالحمد لله. والصلاة والسلام على محمد بن عبد الله صلى الله عليه وسلم ޤަބުރުސްތާނަކީ އަޅުގަނޑުމެން އެންމެވެސް ދާން ވަރަށް ފަސްޖެހޭ ތަނަކެވެ. އަދި ބައެއް މީހުންގެ ނަޒަރުގައި އެއީ ވަރަށް ދާން ފޫހި ތަނެކެވެ. ސަބަބަކީ ގަބުރުސްތާނުގައި ވަނީ ހަމަ އެކަނި ވަޅުލެވިފައިވާ މީހުން ތަކެކެވެ. ކަށްޓަށްވެފައިވާ ހަށިތަކެކެވެ. އެއްވެސް ފުރާނައެއް ދިރުމެއްނެތް ޤަބުރުތަކެކެވެ. އަދި އެތަނަށް ޒިޔާރަތް ކުރުމުން ވާނެ މާބޮޑު ފައިދާއެއް ނެތް ކަމުގައި ބައެއް މީހުން ދެކެއެވެ.…\n23/09/2011 ޢާންމު ލިޔުން, މުޖުތަމަޢުއަލް އަޚް މުޙައްމަދު ނިހާދު ޖަމާލު\nބަރަކާތް ޙާޞިލުކުރާނެ ގޮތް


Addu garment factory ah consultantaku hoadhanee – adduLIVE\nއައްޑޫ ގާމެންޓް ފެކްޓްރީ އަށް ކޮންސަލްޓަންޓަކް ހޯދަނީ\nMay 11, 2022, 11:54 އައިޝަތު ނަޒާހަތު\nގަމުގައި ކުރިން ހިންގި ގާމެންޓް ފެކްޓްރީއެއް.\nއައްޑޫގައި ހަދަން ނިންމާފައިވާ ގާމަންޓް ފެކްޓްރީ އަށް ކޮންސަލްޓަންޓަކް ހޯދަން އިއުލާންކޮށްފި އެވެ.\nވޯލްޑް ބޭންކް އެހީގައި މި މަޝްރޫއާ ގުޅޭ މަސައްކަތްތައް ކުރިއަށްދާ ބިޒްނެސް ސެންޓަ ކޯޕަރޭޝަނުން ބުނީ ގާމެންޓް ފެކްޓަރީއަށް އޮޕަރޭޝަނަލް ކޮންސަލްޓަންސީ ދޭން ޝައުގުވެރިވާ ފަރާތްތަކުން މި މަހުގެ 23 އާ ހަމައަށް ބީލަން ހުށަހެޅުމުގެ ފުރުސަތު ހުުވާލައިފައިވާ ކަމަށެވެ. އެތަނުން ބުނި ގޮތުގައި ފެކްޓްރީ ހަދަން ހިތަދޫން ބިން ވެސް ހަމަޖެހި އެ މަސައްކަތުގެ ފީޒިބިލިޓީ ސްޓަޑީ ވެސް މިހާރު ނިމިފައިވާ ކަމަށެވެ.\nކޮންސަލްޓަންޓާ އެކު ކުރަން ހަމަޖެހިފައިވާ މަސައްކަތްތަކަކީ ފެކްޓްރީގެ އިމާރާތުގެ ޑިޒައިނިން އާއި ފެކްޓްރީ ހިންގުމަށް ބޭނުންވާ ލަފާ ހޯދުމެވެ.\nއައްޑޫގައި ގާމެންޓް ފެކްޓްރީއެއް ހަދަން ނިންމި ވާހަކަ ބީސީސީން އިއުލާންކުރީ 2020 ގަ އެވެ. އަދި އެ އަހަރު ފަހުކޮޅު ވެސް އެކަމަށް ކޮންސަލްޓަންސީ ދޭނެ ބަޔަކު ހޯދަން ވެސް ހުޅުވާލި އެވެ. ގާމެންޓް ފެކްޓްރީ ހެދުމާ ގުޅޭ ގޮތުން މިދިޔަ އަހަރުގެ ކުރީކޮޅު ކައުންސިލުން އާންމުންގެ ހިޔާލަށް ވެސް ހުޅުވައިލި އެވެ.\nމިދިޔަ މާޗް މަހުގެ ތެރޭގައި މިކަމާ ބެހޭ ގޮތުން ވޯލްޑް ބޭންކާއި ބީސީސީގެ ޓީމަކުން އައްޑޫ ސިޓީ ކައުންސިލާ ވެސް ބައްދަލުކޮށް މަޝްވަރާތަކެއްކޮށްފައިވެ އެވެ.\nއައްޑު އަކީ ކުރިން ވަރަށް ފުޅާކޮށް ގާމެންޓް ފެކްޓްރީ ހިންގި ތަނެކެވެ. އެގޮތުން ސްރީ ލަންކާގެ ކުންފުނިތަކަކުން އަހަރުތަކެއް ވަންދެން ގަމުގައި ފެކްޓަރީތަކެއް ހިންގި އެވެ. އޭގެ އޭގެ ސަބަބުން އޭރު އައްޑުގެ ވަރަށް ގިނަ ބަޔަކަށް ވަޒީފާގެ ފުރުސަތު ލިބުނެވެ.


ބާޒާރުކޮށްގެން އަންނައިރު ގެއަށް ވައިރަސް ނުގެންނާތި! – Dhen.mv\nބާޒާރުކޮށްގެން އަންނައިރު ގެއަށް ވައިރަސް ނުގެންނާތި!\nކޮންމެ މީހަކަށް ވެސް އެންމެ ރައްކާތެރި ތަނަކީ އެމީހެއްގެ އަމިއްލަ ގެއެވެ. ކޮރޯނާވައިރަސް ފަދަ ނުރައްކާތެރި ބަލިމަޑުކަމުގައި ވެސް ސަލާމަތްވުމަށް އެންމެން ގޭގައި ބަންދުވެގެން މިތިބީ ގޭގައި ސަލާމަތުން ތިބެވޭނެތީއެވެ. ނަމަވެސް އިންސާނުންނަށް ވީތީ ކައިބޮއެ ހަދަންޖެހުމުގެ ސަބަބުން ކޮންމެވެސް ވަރަކަށް ބޭރަށް ނިކުންނަން ޖެހެއެވެ. ނޫނީ އޯޑަރު ކޮށްގެންވެސް ގެއަށް އެއްޗެހި ގެންނަން ޖެހެއެވެ. މިގޮތަށް ބޭރުން އެއްޗެހި ގެންނައިރު އެތަކެއްޗާއި އެކު ގެއަށް ވައިރަސް ނުވައްދުމަށް ވަރަށް ބޮޑަށް ސަމާލުކަން ދޭންވާނެއެވެ. އެހެންނޫނީ ވަޒީފާއާއި ތަޢުލީމް ޤުރުބާންކޮށްފައި ގޭގައި ތިބުމުގެ އެއްވެސް ފައިދާ އެއް ނެތި ބޮޑު ހިތާމަ އަކާ ކުރިމަތިލާންޖެހިދާނެއެވެ. އެހެންކަމުން ވިޔަފާރި ކޮށްގެން ގެއަށް އެއްޗެހި ގެނައުމުގައި ތިރީގައިވާ ކަންކަމަށް ސަމާލުކަން ދޭންވާނެއެވެ.\nބާޒާރަށް ދިއުމުގެ ކުރިން:\nގަރާޖު، ބަގީޗާ ފަދަ ހުސް ޖާގައެއް ގޭގައި އޮންނަ ނަމަ ވަގުތުން ފްރިޖްކުރަން ނުޖެހޭ ބާވަތްތައް ރައްކާކުރުމަށް އެތަނެއް ތައްޔާރު ކުރާށެވެ. ކަރުދާސް، ކޮތަޅު ފަދަ ކާތަކެތި ބަންދުކޮށްފައި ހުންނަ ގިނަ ތަކެތިން،3ދުވަސް ތެރޭގައި ވައިރަސް މަރުވާނެއެވެ. އެފަދަ ތަކެތި އެތަނުގައި ބަހައްޓާނީއެވެ. ދެން ބޭރުން ގެންނަ ތަކެތި، އެހެން އެއްޗެއްސާ އެކު ނުވާ ގޮތަށް ސާފުކުރުމަށް، ތަނެއް ތައްޔާރު ކުރާށެވެ. އިތުރު ތަނެއް ނެތްނަމަ އާންމުކޮށް ގޭގައި ބޭނުން ކުރާ ސިންކް ކައިރިން އެހެން ހުރިހާ އެއްޗެހި ދުރަށް ލާށެވެ. ގެންނަ ތަކެތި ހުޅުވުމަށް ކަތުރު، ވަޅި އަދި ކުނި އެޅުމަށް ވަކިން ވަށިގަނޑެއް ތައްޔާރު ކޮށްފައި ބަހައްޓާށެވެ.\nބާޒާރުން އައުމަށް ފަހު:\nގޭގެ ދޮރާށި އަދި ދޮރުގައި އަތްލެވުމުގެ ސަބަބުން ވައިރަސް ފެތުރިދާނެކަމަށް ބަލާ ގެއަށް އައުމުގެ ކުރިން އަތް ރަގަޅަށް ސެނެޓައިޒް ކުރާށެވެ. ވަގުތުން ބޭނުން ކުރަން ނުޖެހޭ، އަދި ފްރިޖަށްވެސް ލާން ނުޖެހޭ ތަކެތި މިސާލަކަށް، ހަނޑޫ، މުގު، ތެޔޮ ފަދަ ތަކެތި ކަރުދާސް ފޮއްޓަކަށް އަޅާފައި3ދުވަސް ވަންދެން ބަހައްޓާށެވެ. މަހާއި ތަރުކާރީ ފަދަ އަވަހަށް ހަލާކުވާ ޒާތުގެ ތަކެތި ސާފުކުރަން ގެންދާށެވެ. ސިންކު ތެރެއަށް ނުވަތަ ތައްޓަކަށް ވިނިގަރ އެޅުމަށް ފަހު މޭވާއާއި ތަރުކާރީ އެއަށް އަޅާށެވެ. ދެން އަވަށް އަތްދޮވެލާށެވެ. ކޮތަޅުގެ ބޭރުގައި އަތްލެވިފައި ހުރެދާނެތީއެވެ. މަސް ފަދަ ތަކެތި ސާފު ކޮތަޅަކަށް ނުވަތަ ތައްޓަކަށް ލުމަށްފަހު ފްރިޖް ކުރާށެވެ\nފެނުއަޅާފައި ބެހެއްޓި ތަރުކާރީ އާއި މޭވާ 15 މިނިޓު ވުމަށްފަހު ރީތިކޮށް ދޮވެ ސާފު ފޮތި ގަނޑަކުން ހިއްކުމަށްފަހު ރައްކާ ކުރާށެވެ. މިތަކެތި ބަންދުކޮށްފައިވާ ކޮތަޅުތައް ވަށިގަނޑަށް އަޅާ އުކާލަން ތައްޔާރު ކުރާށެވެ. އަނެއްކާވެސް އަތްދޮންނާށެވެ. އެތެރެއަށް ފެން ނުވަންނަ ގޮތަށް ބަންދުކޮށްފައިވާ ތަކެއްޗާއި ފުޅި ފަދަ ތަކެތީގެ ބޭރު، ޑިސްއިންފެކްޓަންޓް ސްޕްރޭކޮށްގެން ސާފުކުރާށެވެ. ނުވަތަ ބްލީޗް ފެނުން ދޮންނާށެވެ.\nސީރިއަލް ފަދަ އެއްޗެހީގެ ބޭރު ފޮށިގަނޑު އެއްލާލުމަށްފަހު އެތެރޭގައިވާ ސިލްވަރ ބޭގްގައި ރައްކާކުރާށެވެ. ބޭރުން ގެނައި ހުރިހާ ޕެކެޓާއި ކޮތަޅުފަދަ ތަކެތި އެހެން ކޮތަޅެއްގައި ރީތިކޮށް ބަންދުކޮށްފައި އެއްލާލުމަށް ނެރޭށެވެ. ވީވަރަކުން ޑިސްޕޯސަބްލް އަންގި ގޭގައި ބަހައްޓާށެވެ. ބާޒާރު ކުރަން ދާއިރުވެސް އަންގި ލައްވައިގެން ދާށެވެ. ހަށިގަނޑަށް އެންމެ ފަސޭހައިން ވައިރަސް ވާޞިލްވަނީ އަތުގެ ޒަރީއާއިން ކަމަށްވާތީ ގިނަގިނައިން އަތް ދޮންނާށެވެ. ސެނެޓައިޒަރ އިންވެސް މި ވައިރަސް ފިލާނީ، 60-70 އިންސައްތަ އަލްކޮހޯލް ހުންނަ ސެނެޓައިޒަރ އަކުން 20-30 ސިކުންތު އުނގުޅައިގެންނެވެ.\nއަދުރޭ، ރައީސަށް: ދީނާއި، މިނިވަންކަމާއި ސިޔާދަތާއި ކުޅެންޏާ މަޑަކުން ނުތިބެވޭނެ\nއިންޑިއާގެ ކޮވިޑް ވެކްސިނަށް ސަމާލުވުމަށް އަންގައިފި


Gannooneh nethees bainalagvaamee ninmumakaa hilaafuviyas kuhverinuvaane: Hukum\nގާނޫނެއް ނެތީސް ބައިނަލްއަގްވާމީ ނިންމުންތަކާ ހިލާފުވިޔަސް ކުށްވެރިނުވާނެ: ހުކުމް\nކުރިމިނަލް ކޯޓުގެ ކޯޓު ރޫމެއް: ފަހުމީ މައްސަލާގައި ކުށް ސާބިތެއް ނުވި - އަވަސް ފޮޓޯ: އަހުމަދު ޝުރާއު\nއދ. ފަދަ ޖަމިއްޔާތަކުގެ މުއާހަދާތަކުގައި ރާއްޖެ ބައިވެރިވެފައި އޮތް ނަމަވެސް އެއަށް އަމަލު ކުރަން އަންގާ ގާނޫނެއް ރާއްޖޭގެ ރައްޔިތުންގެ މަޖިލީހުން ފާސްކޮށްފައި ނެތް ހާލަތުގައި މުއާހަދާއިން މަނާ ކުރާ އަމަލެއް ކުރިޔަސް ކުށްވެރި ނުވާނެ ކަމަށް ކުރިމިނަލް ކޯޓުން ބުނެފި އެވެ.\nކުރިމިނަލް ކޯޓުން މިގޮތަށް ހުކުމް ކޮށްފައިވަނީ އުތުރު ކޮރެއާގެ ބޯޓަކާއެކު، ރާއްޖޭގެ ބޯޓަކުން ތެލުގެ މުއާމަލާތްތަކެއް ހިންގި މައްސަލާގައި ދައުލަތުން އުފުލި ދައުވާގެ ހުކުމްގަ އެވެ. އެ ދައުވާ ދައުލަތުން އުފުލީ ގދ. މަޑަވެލި އަރިނަގާގެ އަބްދުﷲ ފަހުމީގެ މައްޗަށެވެ. އުފުލީ ޓެރަރިޒަމްގެ އަމަލެއް ކުރަން އުޅުމުގެ ދައުވާ އެވެ.\nއެ ދައުވާ އޭނާގެ މައްޗަށް އުފުލި ސަބަބެއް ކަމަށް ދައުލަތުން ބުނެފައިވަނީ އޭނާގެ އަމަލުގެ ސަަބަބުން ސަރުކާރަށް ނޭދެވޭ ނުފޫޒެއް ފޯރާ، އެކަމުގެ ސަބަބުން އާންމުންނަށް ނުރައްކަލެއް ކުރިމަތިވެދާނެ ހާލަތެއް އޮތުމުންނެވެ. އޭނާ އެ އަމަލު ހިންގިއިރު އދ.ގެ ސަލާމަތީ މަޖިލީހުން އޮތީ އުތުރު ކޮރެއާމެދު ދަތިކުރުމުގެ ފިޔަވަޅު އެޅުމުގެ ގޮތުން އެ ގައުމާއެކު އެއްވެސް ތެލުގެ މުއާމަލާތެއް ނުކުރުމަށް ފާސްކޮށް އަންގާފަ އެވެ.\nދައުވާއިން ސަލާމަތްވުމަށް ފަހުމީގެ ފަރާތުން ފާހަގަކޮށްފައިވާ ނުކުތާގައިވާ ގޮތުން މުއާހަދާތަކަކީ އޭގެ ޒާތުގައި ރައްޔިތުން އަމަލު ކުރުން ލާޒިމްވާ އެއްޗެއް ނޫން ކަމާއި މުއާހަދާތައް ރައްޔިތުންގެ މައްޗަށް ލާޒިމް ކުރެވޭނީ އެއާ ގުޅޭ ގާނޫނުތައް ފާސްކޮށްގެން ކަމަށެވެ. ރާއްޖެ އާއި އުތުރު ކޮރެއާ ދެމެދު ތެލުގެ މުއާމަލާތްކުރުން މަނާ ކުރާ އެއްވެސް ގާނޫނެއް އަދި ގަވައިދެއް ވެސް ވުޖޫދުގައި ނެތް ކަމެވެ. ދައުލަތުން ވެސް އެކަމަށް އެއްބަސްވެ އެވެ.\nއެކަމަކު ދައުލަތުގެ ނުކުތާއަކީ ފަހުމީގެ މައްޗަށް ދައުވާ ކުރީ އދ.ގެ ނިންމުމަކާ ހިލާފުވެގެން ނޫން ކަމަށެވެ. ނަމަވެސް ފަހުމީގެ އެ އަމަލުގެ ސަބަބުން ސަރުކާރަށް ނޭދެވޭ އަސަރެއްކޮށް ނުރައްކަލެއްގެ ބިރުވެރިކަން އާންމުންނަށް އޮތް ހާލަތަކަށް ދިޔުމުން ކަމަށެވެ. ދައުލަތުގެ އެ ނުކުތާއަކީ ގަބޫލު ކުރެވޭ ނުކުތާއެއްގެ ގޮތުގައި ޝަރީއަތަކަށް ނުފެނުނެވެ.\nމިދިޔަ މަހުގެ ތެރޭގައި ކުރިމިނަލް ކޯޓުން އިއްވައި ވެބްސައިޓްގައި އާންމުކޮށްފައިވާ ހުކުމްގައި ގޮތުން ފަހުމީގެ މައްޗަށް ހުކުމް ކުރުމުގެ މައިގަނޑު އަސާސަކީ އދ. ގެ ސަލާމަތީ މަޖިލީހުގެ ނިންމުމާ ހިލާފަށް އުތުރު ކޮރެއާއަށް ތެޔޮ ވިއްކާފައިވާ ކަމަށް ތުހުމަތު ކުރެވޭތީ އެވެ. އެފަދަ މުއާމަލާތްތައް ނުވަތަ ބައިނަލްއަގްވާމީ ނިންމުންތަކާ ހިލާފަށް ކުރާ އަމަލުތައް ތަޖުރީމުކުރާ ގާނޫނެއް ނުވަތަ ގަވައިދެއް ނެތް ހާލަތުގައި އެ އަމަލުގެ މައްޗަށް ޖިނާއީ ކުށެއްކޮށް އަދަބު ކަނޑައެޅިދާނެ ކަމަށް ނުދެކޭ ކަމަށް ހުކުމްގައިވެ އެވެ. އަދި އެކަމަކީ ގާނޫނު އަސާސީގެ ރޫހާ ވެސް ހިލާފު ކަމެއް ކަމަށް ހުކުމްގައިވެ އެވެ. އެހެންވެ ދައުވާ ފަހުމީގެ މައްޗަށް ސާބިތެއް ނުވި އެވެ.\nމޯލްޑިވްސް ޕޮލިސް ސާވިސް ޔޫއެން ޕްރޮސެކިއުޓާ ޖެނެރަލްގެ އޮފީސް + ކްރިމިނަލް ކޯޓް ޝަރުއީ ދާއިރާ


އަޝްފާގަކީ ޤައުމީ ޓީމްގައި ހިމެނެންޖެހޭ ކުޅުންތެރިއެއް : މިނިސްޓަރ މަޙުލޫފު އަޝްފާގަކީ ޤައުމީ ޓީމްގައި ހިމެނެންޖެހޭ ކުޅުންތެރިއެއް : މިނިސްޓަރ މަޙުލޫފު\nއަޝްފާގަކީ ޤައުމީ ޓީމްގައި ހިމެނެންޖެހޭ ކުޅުންތެރިއެއް : މިނިސްޓަރ މަޙުލޫފު\nއަލީ އަޝްފާގު ރާއްޖޭގެ ޤައުމީ ޓީމުގައި ހިމެނެންޖެހޭނެކަމަށް ޤަބޫލުކުރައްވާކަމަށް ޔޫތް މިނިސްޓަރ އަޙުމަދު މަޙުލޫފު ވިދާޅުވެއްޖެއެވެ.\nވޯލްޑްކަޕް ކޮލިފައިންގައި ޤައުމީ ޓީމު ގުއާމާއި ދެކޮޅަށް ކުޅޭ މެޗާއި، ޗައިނާއާއި ވާދަކުރާ މެޗަށް ނެގި ސްކޮޑުން އަލީ އަޝްފާގަށް ކޯޗު ފުރުސަތެއް ނުދެއެވެ. މިދިޔަ ސީޒަންގައި އެންމެ ގިނަ ގޯލް ޖެހި ކުޅުންތެރިޔާއަކީ މިހާރުން ހޮވި 2018ވަނަ އަހަރުގެ އެންމެ މޮޅު ފުޓްބޯޅަ ކުޅުންތެރިޔާ. މި ސީޒަންގައިވެސް އަޝްފާގް އަންނަނީ ލީގުގައި މޮޅު ކުޅުމެއް ދައްކަމުންނެވެ.\nޤައުމީ ޓީމުން އަޝްފާގަށް ފުރުސަތު ނުދިނުމުން ގިނަ ބައެއްގެ ފާޑުކިޔުން އަންނަނީ ކޯޗަށް އަމާޒުވަމުންނެވެ. މީގެ އިތުރުން ގިނަ ބަޔަކު އެފްއޭއެމަށްވެސް ފާޑުކިޔާކަން ފާހަގަކޮށްލެވެއެވެ.\nމިނިސްޓަރ މަޙުލޫފު ވިދާޅުވީ ގިނަ އަޝްފާގަކީ ޤައުމީ ޓީމްގައި ހިމެނެންޖެހޭނެ ކުޅުންތެރިއެއްކަމަށާއި، ގިނަ އަދަދެއްގެ ސަޕޯޓަރުން އަޝްފާގު ޤައުމީ ޓީމްގައި ނުހިނެނޭތީ އެކަން ފާހަގަކޮށް އެކަން ހިއްސާކޮށްފައިވާކަމަށެވެ. އަދި ދިވެހި ސަޕޯޓަރުންގެ އެދުން އެފްއޭއެމްއާއި ހިއްސާކޮށްދެއްވާނެކަމަށްވެސް މިނިސްޓަރ ވިދާޅުވިއެވެ.\nމިނިސްޓަރ މަޙުލޫފުގެ ފުރަތަމަ އެގާރައިގައި އަލީ އަޝްފާގު ހިމެނޭނެކަން ފާހަގަކުރައްވައި މިނިސްޓަރވަނީ މިހާރު ފޯމުގައި ހުރި އަޝްފާގު ޤައުމީ ޓީމްގައި ހިމެނުމަކީ މުހިންމުކަމެއްގެ ގޮތުގައި ސިފަކުރައްވާފައެވެ.\n"އަޅުގަނޑުގެ ފުރަތަމަ އެގާރައިގައި އަޝްފާގު ހިމެނޭނެ، ދަނގަޑޭއަކީ ޤައުމީ ޓީމްގައި ހިމެނެންޖެހޭ ކުޅުންތެރިއެއްކަމަށް އަޅުގަނޑު ގަބޫލުކުރަން" މިނިސްޓަރ ވިދާޅުވިއެވެ.


1 dhuvahun covid-19 jehunu meehunge aa record eh\nމިދިއަ މަހު އިންޑިއާގައި ދެ މިލިއަނެއްހާ މީހުނަށް ބަލި ޖެހިފައިވާއިރު، އިންޑިއާ މިހާރު ވަނީ އެއް ގައުމަކުން އެންމެ ގިނައިން ބަލި ޖެހުނު މީހުންގެ ލިސްޓުގެ ދެވަނަ އަށް އަރައިފަ އެވެ. -- ފޮޓޯ: ހިންދުސްތާން ޓައިމްސް\nބްރަސަލްސް (ސެޕްޓެމްބަރު 14) - ފާއިތުވި 24 ގަޑިއިރުގެ ތެރޭގައި މުޅި ދުނިޔެއިން ކޮވިޑް-19 ޖެހިގެން ރެކޯޑު އަދަދަކަށް ރިޕޯޓުކޮށްފައިވާކަމަށް ދުނިޔޭގެ ސިއްހަތު ޖަމިއްޔާ ޑަބްލިޔުއެޗްއޯ އިން ބުނެފި އެވެ.\nއެގޮތުން، ފާއިތުވި 24 ގަޑިއިރުގެ ތެރޭގައި ޖުމްލަ 307,930 ކޭހެއް ރިޕޯޓުކޮށްފައިވާއިރު، އެ ވަގުތުގެ ތެރޭގައި 5،500 އަށް ވުރެ ގިނަ މަރާއެކު، ކޮވިޑުގެ ޝިކާރައަކަށްވި މީހުންގެ ޖުމްލަ އަދަދު މިހާރު ވަނީ 917,417 އަށް އަރައިފަ އެވެ.\nއެ ޖަމިއްޔާ އިން ބުނި ގޮތުގައި އެންމެ ގިނައިން ބަލި ޖެހުނު މީހުން ރިޕޯޓުކޮށްފައިވަނީ އެމެރިކާ އާއި ބްރެޒިލްގެ އިތުރުން އިންޑިއާ އިން ނެވެ.\nމީގެ ކުރިން އެއް ދުވަހުން އެންމެ ގިނައިން ކޮވިޑު ޖެހިގެން ރިޕޯޓުކޮށްފައިވަނީ މި މަހުގެ ހަ ވަނަ ދުވަހު އެވެ. އެ ދުވަހު ކޮވިޑު ޖެހުނު އަދަދަކީ 306,857 އެވެ.\nމި ބަލި އެންމެ ބާރަށް މިހާރު ފެތުރެނީ އިންޑިއާގައި އެވެ. އެގޮތުން، މިދިއަ މަހު އިންޑިއާގައި ދެ މިލިއަނެއްހާ މީހުނަށް ބަލި ޖެހިފައިވާއިރު، އިންޑިއާ މިހާރު ވަނީ އެއް ގައުމަކުން އެންމެ ގިނައިން ބަލި ޖެހުނު މީހުންގެ ލިސްޓުގެ ދެވަނަ އަށް އަރައިފަ އެވެ.\nއެ ލިސްޓުގެ އެއްވަނާގައި އަދިވެސް އެމެރިކާ އޮތް އިރު، ތިން ވަނާގައި އޮތީ ބްރެޒިލް އެވެ.\nގިނަ ގައުމުތަކުގައި ކޮވިޑް-19 އިގެ ކޭސްތައް އަނެއްކާވެސް އިތުރުވުމާ ގުޅިގެން، އެންމެ ބޮޑަށް އަސަރުކޮށްފައިވާ ސަރަހައްދުތައް އަލުން ލޮކްޑައުންކުރަން ވަނީ މަޖުބޫރުވެފަ އެވެ.\nއެއާއެކު، މުޅި ދުނިޔެއިން ކޮވިޑް-19 ޖެހުނު މީހުންގެ ޖުމްލަ އަދަދު މިހާރު ވަނީ 28 މިލިއަނާ ގާތްކޮށްފަ އެވެ.\nއިންޑިއާ އެމެރިކާ ޑަބްލިޔޫއެޗްއޯ + ބްރެޒިލް ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް


SunOnline: Russia ge idhikolhu leader ge Bank Acct. aai flat hifahataifi\nރަޝިޔާގެ އިދިިކޮޅު ލީޑަރުގެ ބޭންކު އެކައުންޓާއި ފްލެޓް ހިފަހައްޓައިފި\nރުގިއްޔާ މުހައްމަދު މޫސާ 25 Sep 2020, 09:17\nރަޝިއާގެ އިދިކޮޅު ލީޑަރު އެލެކްސީ ނަވަލްނީ -- ފޮޓޯ: އޭޕީ\nމޮސްކޯ (ސެޕްޓެމްބަރު 25): ރަޝިއާގެ އިދިކޮޅު ލީޑަރު އެލެކްސީ ނަވަލްނީއަށް ހޮސްޕިޓަލުގައި ފަރުވާ ދެމުން ދަނިކޮށް އޭނާގެ ބޭންކު އެކައުންޓުތައް ފްރީޒްކޮށް އޭނާގެ މިލްކިޔާތުގައި ހުރި ފްލެޓް ވެސް އަތުލާފައިވާ ކަމަށް އޭނާގެ ތަރުޖަމާނު ވިދާޅުވެއްޖެ އެވެ.\nނަވަލްނީގެ ތަރުޖަމާނު ކިރާ ޔަރުމިޝް ވިދާޅުވި ގޮތުގައި މިދިޔަ މަހުގެ 27ގައި ނަވަލްނީގެ އެކައުންޓުތައް ފްރީޒްކޮށް، އޭނާގެ އެޕާޓްމެންޓުވެސް ނެގީ އޭނާއާ ދެކޮޅަށް ކޯޓަށް ހުށަހަޅާފައިވާ މައްސަލައަކާ ގުޅިގެންނެވެ. އެއީ މޮސްކޯ ސްކޫލްޗައިލްޑް ކޭޓަރިން ކިޔާ ކުންފުންޏުން ހުށަހަޅާފައިވާ މައްސަލައެކެވެ.\nޔަރުމިޝް ވިދާޅުވި ގޮތުގައި ދިގު މުއްދަތަކަށް ދެމިގެން ގޮސްފައިވާ އެ މައްސަލަ ފެށިފައި ވަނީ މޮސްކޯ ސްކޫލްޗައިޑްއިން ފޯރުކޮށްދޭ ކާތަކެތީގެ ފެންވަރާ ބެހޭ ގޮތުން ނަވަލްނީ އާއި އޭނާގެ އެންޓި ކޮރަޕްޝަން ފައުންޑޭޝަން (އެފްބީކޭ) އާއި އިތުރު މީހަކު ބައިވެރިވެގެން ހެދި ވީޑިއޯއަކާ ގުޅިގެންނެވެ. ރަޝިއާގެ ރައީސް ވްލަޑިމިއާ ޕުޓިންއާ ގާތް ވިޔަފާރިވެރިއެއްގެ އެ ކުންފުންޏާ ބެހޭ ގޮތުން އެ މީހުން ވީޑިއޯ ހެދީ 2018 ވަނަ އަހަރު މޮސްކޯގެ ސްކޫލުތަކުގައި ގިނަ އަދަދެއްގެ ދަރިވަރުން ކާނާ ވިހަ ވުމުންނެވެ.\nއެ ވީޑިއޯގެ ސަބަބުން އެ ކުންފުންޏަށް ކޮންޓްރެކްޓެއް ގެއްލުނު ކަމަށް ބުނެ މޮސްކޯ ސްކޫލްޗައިޑް އިން ހުށަހެޅި މައްސަލަައިގައި މިދިޔަ އަހަރުގެ އޮކްޓޯބަރު މަހު ކޯޓުން ވަނީ ވީޑިއޯ ހެދި ފަރާތްތަކުން ވީޑިއޯ ޑިލިޓުކޮށް، ގެއްލުމުގެ ބަދަލެއްގެ ގޮތުން 1.1 މިލިއަން ޑޮލަރު ދެއްކުމަށް އަންގާފަ އެވެ.\n"އެމީހުން ވަނީ ކޯމާއެއްގައި އޮތް މީހެއްގެ މުދަލާއި އެޕާޓްމެންޓު ހިފަހައްޓާފަ،" ޔަރުމިޝް ވިދާޅުވި އެވެ.\nޖަރުމަނުގެ ހޮސްޕިޓަލުގައި ފަރުވާ ދޭތާ 32 ދުވަސް ފަހުން މިހާރު ދޫކޮށްލާފައިވާ ނަވަލްނީ އަދި ރަޝިއާއަށް ވަޑައިނުގަންނަވާނެ ކަމަށް އޭނާގެ ޓީމުން ވަނީ ބުނެފަ އެވެ.\nމިދިޔަ މަހުގެ 20ގައި ނަވަލްނީގެ ހާލު ކުއްލިއަކަށް ސީރިއަސްވެ، ކޯމާއަކަށް ދިޔައީ ރަޝިއާގެ ސައިބީރިއާއިން މޮސްކޯއަށް ދިޔަ ފްލައިޓެއްގައި އޭނާ އިންނަވަނިކޮށް ހޭނެތުނު ފަހުންނެވެ. އަދި އޭނާ ޖަރުމަނުގެ ބާލިންއަށް ގެންދިޔައީ ދެ ދުވަސް ވަންދެން ރަޝިއާގައި ފަރުވާ ދިނުމަށް ފަހުގަ އެވެ.\nބާލިންގެ ހޮސްޕިޓަލުން ބުނި ގޮތުގައި ނަވަލްނީ ކޯމާއިން ހޭ އެރީ މި މަހުގެ ހަތެއްގަ އެވެ. އޭގެ ފަހުން އޭނާއަށް ހެލިފެލިވެ އުޅެވޭ ކަމަށާއި ހާލު ރަނގަޅުވަމުންދާ ކަމަށް ނަވަލްނީ ވަނީ ސޯޝަލް މީޑިއާ މެދުވެރިކޮށް ބުނެފަ އެވެ. އަދި މިދިޔަ ބުދަ ދުވަހު އެ ހޮސްޕިޓަލުން ވަނީ އޭނާގެ ހާލު ރަނގަޅުވެފައިވާތީ ހޮސްޕިޓަލުން ދޫކޮށްލާފައިވާ ކަމަށް ބުނެފަ އެވެ. ނަމަވެސް އޭނާއަށް ދީފައިވާ ވިހައިގެ ސަބަބުން ދިގު މުއްދަތަކަށް ލިބިފައި ހުރެދާނެ ގެއްލުންތައް ދެެނެގަންނަން އަދި މާ އަވަސް ކަމަށް ބުނެފަ އެވެ.\nބާލިންގެ ހޮސްޕިޓަލުގެ ޑޮކްޓަރުން ބުނި ގޮތުގައި ނަވަލްނީއަށް ވިހަ ދީފައިވާކަން އޭނާގެ ޓެސްޓުތަކުން އެނގެ އެވެ. އަދި ޖަރުމަނުގެ ސަރުކާރުން ވަނީ އޭނާއަށް ދީފައި ވަނީ ސޯވިއެޓް ޔޫނިއަންއިން 1980ގެ އަހަރުތަކުގެ ތެރޭގައި އުފެއްދި ކެމިކަލް ހަތިޔާރެއް ކަމަށްވާ ނޮވިޗޮކް ގުރޫޕުގެ ވިހައެއް ކަމަށް ބުނެފަ އެވެ. އަދި ސުވިޑެން އާއި ފްރާންސުގައި ހެދި ޓެސްޓުތަކުން ވެސް އެކަން ހާމަވާ ކަމަށް ބުނެފަ އެވެ.\nމީގެ އިތުރުން ނަވަލްނީގެ ޓީމުން ބުނި ގޮތުގައި އޭނާ ސައިބީރިއާގެ ޓޮމްސްކްއިން ފުރާވަޑައިގަތުމުގެ ކުރިން ހުންނެވި ހޮޓެލުން ނެގި ފެންފުޅިއަކުން ނޮވިޗޮކް ވިހަ ވަނީ ފެނިފަ އެވެ. އެ ޓީމުން ބުނި ގޮތުގައި އެ ހޮޓަލުން ބައެއް ތަކެތި ނަގާ، ޓެސްޓުތައް ހަދަން ގައުމުން ބޭރަށް ފޮނުވީ ރަޝިއާ އިން މައްސަލަ ރަނގަޅަށް ތަހުގީގު ނުކުރާނެކަން އެނގޭތީ އެވެ.\nނަމަވެސް ރަޝިއާ އިން ވަނީ އެ ތުހުމަތުތައް ދޮގުކޮށް، އެގައުމުގައި ހެދި ނަވަލްނީގެ ލޭގެ ޓެސްޓުތަކުން ވިހައެއް ފެނިފައި ނުވާ ކަމަށް ބުނެފަ އެވެ.\nއޭރޯފްލޯޓުގެ ދަތުރުތައް ވެސް ރާއްޖެއަށް އިތުރުކުރަނީ


SunOnline: Thalassemia kudhinnah dhimaavefaivaa massalathah dhiraasaa kurany\nތެލަސީމިއާ ކުދިންނަށް ދިމާވެފައިވާ މައްސަލަތައް ދިރާސާކޮށް ހައްލު ހޯދުމަށް ހާއްސަ ރިޕޯޓެއް އެކުލަވާލަނީ\nމިޙްނާ ނާސިހު 07 Jul 2020, 19:36\nއިޖުތިމާއީ ކޮމިޓީގެ ބައްދަލުވުން-- ފޮޓޯ:މަޖިލިސް ޓްވިޓާ\nމިގޮތުން 2014 ވަނަ އަހަރު 59 ކުދިން ބޭނުންކޮށްގެން ހެދި ދިރާސާއެއްގެ ނަތީޖާ ދައްކާގޮތުން ހަށިގަނޑުގައި ދަގަނޑުގެ މިންވަރު އެއްހާހަށްވުރެ ދަށްކޮށް ފެނުނީ އެންމެ ހަތަރު ކުދިންގެ ކަމަށާއި 2017 ގައި މި ދިރާސާ ހެދުނުއިރުވެސް މެޖޯރިޓީ ކުދިންގެ ހަށިގަނޑުގައި ދަގަނޑުގެ މިންވަރު ހުރީ ކަންބޮޑުވާންޖެހޭ މިންވަރެއްގައި ކަމަށް އޭނާ ވިދާޅުވިއެވެ.\n"ކޮމްޕްލައިންސްގައި މައްސަލަ އެބަހުރި. އެއްހާހަށްވުރެ މަތީގައި ދަނގަޑުގެ ބައި ހުރުމުން އެ ބުނަނީ އެކުދިންގެ ފުރާނައަށް ގެއްލުންއެބަވެއޭ. އަޔަން ކީލޭޝަން އަކީ ވަރަށް ޚަރަދު ބޮޑު ޓްރީޓްމަންޓެއް. މިއީ ބަލާލަން ހިތްދަތިވާ މަންޒަރުތަކެއް،" އޭނާ ވިދާޅުވިއެވެ.\nއެހެންނަމަވެސް ތެލެސީމިއާ ކުދިންތަކެއް އަމިއްލައަށް އިސްނަގައިގެން ހެދި ދިރާސާއެއް ދައްކާގޮތުން އެކުދިންނަށް ދޭންޖެހޭ ފަރުވާ އުމުރާ އެއްގޮތަށް ދެވި، ރަނގަޅަށް މައުލޫމާތު ހިއްސާކުރެވި މޮނިޓާކުރެވޭނަމަ ތިން މަސް ދުވަހުގެ ތެރޭގައި ދަގަނޑުގެ ބައި ކޮންޓްރޯލް ކުރެވިދާނެއެވެ.\nމި މައްސަލަތަކާ ގުޅިގެން ތެލަސީމިއާ ކުދިންގެ ކަންކަން އިންތިޒާމްކޮށް ބަލަހައްޓަމުންދާ މޯލްޑިވްސް ބްލަޑް ސާވިސަސްގެ ކްލިނިކަލް ނާސްގެ ފަރާތުން ގުލިސްތާން އީސާ ވިދާޅުވީ ކުދިންގެ ފަރުވާގެ ކަންކަން ވީއެންމެ ރަނގަޅަށް ކޮށްދެވޭތޯ މަސައްކަތްކުރާ ކަމަށެވެ. އަދި 2019ގައި ކައިރިކައިރިން ގިނަ ކުދިންތަކެއް ނިޔާވުމާއިއެކު، އެ މަރުތަކުގެ ރިވިއު އެއް ތައްޔާރުކުރެވި، ފަރުވާއަށް ބަދަލެއް ގެންނަން ޖެހިއްޖެނަމަ އެކަން ކުރާނެ ކަމަށް އޭނާ ވިދާޅުވިއެވެ. އަދި ޕޭޝަންޓުންގެ ފަރުވާ މޮނިޓާކުރުމުގެ ގޮތުން ކުރިން ބޭނުންކުރި ފޮތް ސިސްޓަމް އުވާލައި ޑިޖިޓަލައިޒް ކުރުމުގެ މަސައްކަތްކުރެވެމުން އަންނައިރު، ޑޮކްޓަރަށް ދެއްކުމުގެ ކަންކަން ފަހިކޮށްދިނުމުގެ މަސައްކަތްވެސް ކުރަމުން ދާކަމަށް އޭނާ ވިދާޅުވިއެވެ.\nއައިޖީއެމްއެޗްގެ ފަރާތުން ކުޑަކުދިންގެ ހާއްސަ ޑޮކްޓަރު ނިޔާޝާ އިބްރާހިމް ވިދާޅުވިގޮތުގައި އަތޮޅުތަކުގައި ތިބި ތެލަސީމިއާ ކުދިންނަށް އަޔަން ކީލޭޝަންއަށް ބޭނުންވާ ބައެއް ތަކެތި ލިބުމުގައިވެސް އުނދަގޫތަކެއް ކުރިމަތިވެއެވެ. އަދި މިހާރު ތެލަސީމިއާ ކުދިންގެ އާބާދީއަށް ބަލައި، އުމުރުން ބޮޑެތި ކުދިންނަށް ހާއްސަ ކްލިނިކްތަކެއް ހެދުމަށް އިސްކަމެއް ދޭންޖެހެއެވެ.\nމީގެއިތުރުން މި ބައްދަލުވުމުގައި އޭޑީކޭގެ ޗީފް މެޑިކަލް އޮފިސާރ އަދި ކުޑަކުދިންގެ ހާއްސަ ޑޮކްޓަރު އަބްދުﷲ ނިޔާފް ވެސް ބައިވެރިވެވަޑައިގެންނެވިއިރު، އޭނާވަނީ މިހާރު ތެލަސީމިއާ ކުދިންނަށް ދެވޭ ފަރުވާއާ ބެހޭގޮތުން ބޮޑެތި ކަންބޮޮޑުވުންތަކެއް ހިއްސާކުރައްވާފައެވެ. މިގޮތުން ރާއްޖޭގައިވެސް ދެވެނީ ބޭރުގެ އެހެން ގައުމުތަކުގައިވެސް ދެވޭ ފަރުވާތަކެއް ނަމަވެސް ޚިދުމަތުގެ ފެންވަރާމެދު ގިނަ ސުވާލުތަކެއް އޭނާ ކުރެއްވިއެވެ.\nމިގޮތުން އޭޑީކޭގައި އެމްއާރްއައި T2 ޓެސްޓް ހެދުމުގެ ވަސީލަތްތައް ގާއިމްވެފައި ހުރިނަމަވެސް އެކަށައަޅަންޖެހޭ ގަވާއިދުތައް ނެތުމުގެ ސަބަބުން އެ ޚިދުމަތް ނުދެވި ފަސް އަހަރު ފާއިތުވެފައިވާކަމަށް އޭނާ ވިދާޅުވިއެވެ. އަދި ތެލަސީމީއާ ކުދިންނަށް ހާޢްސަ ޕެކޭޖެއް ތައާރަފްކޮށްފައި ވީނަމަވެސް އެ ޚިދުމަތްވެސް ބޭނުންނުކުރާކަންވެސް އޭނާ ފާހަގަކުރެއްވިއެވެ.\nމީގެއިތުރުން ޑރ. ނިޔާފަކީ އޮސްޓްރޭލިއާގެ ތެލަސީމިއާ ސެންޓަރެއްގައި ގިނަ އަހަރުތަކެއްވަންދެން ޚިދުމަތްކުރެއްވި ބޭފުޅެއް ކަމުގައިވާއިރު، ރާއްޖޭގައި ބްލަޑް ޓްރާންސްފިއުޝަންގައިވެސް ރަނގަޅުކުރެވިދާނެ ގިނަކަންކަން އޭނާ ފާހަގަކުރެއްވިއެވެ. އަދި ތެލަސީމިއާ ކުދިން އެންމެ ބޮޑަށް މާޔޫސްވާން ދިމާވާއެއް ސަބަބަކީ އެކުދިންގެ ޑިފޯމިޓީސް ހުރުމުންކަން ފާހަގަކުރައްވައި އޭނާ ވިދާޅުވީ އެއީވެސް ޚިދުމަތުގެ ފެންވަރު ރަނގަޅު ކޮށްފިނަމަ ހައްލުކުރެވިދާނެކަމެއްކަމަށެވެ.\n"ބޭނުންކުރެވިދާނެ ބައިވަރު ރިސޯސަސް އެބަހުރި. ދުނިޔޭގެ ގައުމުތަކުގައި 90 އަހަރުވީ ތެލަސީމިއާ މީހުންނާއި، ދަރިން ލިބިފައިވާ މީހުންނާއި، ޕީއެޗްޑީ ނަގައިން ތިބި މީހުންވެސް އެބަތިބި. ލިބެންހުރި ހުރިހާ ވަސީލަތަކާއި ދުރުދުރުން މާ އެކަހެރިވެގެން މިކަން ކުރަން އުޅޭތީ ނުކުރެވިގެން މިއުޅެނީ" ޑރ. ނިޔާފް ވިދާޅުވިއެވެ.\nއެއާއެކު ކޮމިޓީގައި ދެން ވާހަކަދެކެވުނު އެއް މައްސަަލައަކީ ހޭލުންތެރިކަމުގެ ޕްރޮގްރާމުތަކުގެވެސް ނަތީޖާ ނުފެނުމުގެ މައްސަލައެވެ. މިގޮތުން މިފަހުންވެސް އަހަރެއްގެ މައްޗަށް ވިއްސަކަށް ތެލަސީމިއާ ކުދިން އުފަންވާ ކަމުގައި ސޮސައިޓީ ފޯ ހެލްތް އެޑިއުކޭޝަން (ޝީ)ގެ ސީއީއޯ އަހުމަދު ޝަފީއު ވިދާޅުވިއެވެ. އަދި ޕްރީނޭޓަލް ސްކްރީނިން ރާޢްޖޭގައި ހެދެން ނެތުމަކީވެސް އިތުރު ދަތިތަކެއް ދިމާވާ ސަބަބެއް ކަމުގައި އޭނާ ފާހަގަކުރެއްވިއެވެ.\nއިޖުތިމާއީ ކޮމިޓީގެ ބައްދަލުވުން-- ފޮޓޯ: މަޖިލިސް\nކޮމިޓީގެ މެންބަރުންގެ ފަރާތުންވެސް މިކަންކަމަށް ބޮޑެތި ކަންބޮޑުވުންތަކެއް ފާޅުކުރިއިރު، މޯލްޑިވްސް ބްލަޑް ސާވިސަސްއަށްވަނީ ގިނަ ސުވާލުތަކެއް އަމާޒުވެފައެވެ. މިގޮތުން ތެލަސީމިއާ ގާނޫނުގައި ލާޒިމްކުރާ ޑިރެކްޓާ ޖެނެރަލަކު ނެތްތޯ މައްޗަންގޮޅި އުތުރު ދާއިރާގެ މެންބަރު މުހައްމަދު ރަޝީދު ކުރެއްވި ސުވާލަށް އެމްބީއެސް އިން ވިދާޅުވީ ޑީޖީއަކު ނެތި ދެތިން އަހަރު ފާއިތުވެއްޖެކަމަށާއި ނަމަވެސް މަގާމުގެ ޝަރުތުތައް އާކޮށް ސިވިލް ސާވިސް ކޮމިޝަނަށް މިހާރު ފޮނުވާފައިވާކަމަށެވެ.\nމީގެއިތުރުން ހިންނަވަރު ދާއިރާގެ މެންބަރު ޖީހާން މަހުމޫދުވެސް ވަނީ އެމްބީއެސް އިން ދެމުންގެންދާ ޚިދުމަތްތަކާ ގުޅިގެން ގިނަ ސުވާލުތަކެއް އަމާޒުކުރައްވާފައެވެ.\nކޮމިޓީ ބައްދަލުވުމުގައި ނިންމުނީ ދުވާފަރު ދާއިރާގެ މެންބަރު އިސްމާއިލް އަހުމަދުގެ ހުށަހެޅުއްވުން ކަމުގައިވާ ތެލަސީމިއާ ކުދިންނަށް ފަރުވާކުރުމުގައި މިިހާރު ހުރި ވަސީލަތްތައް ގުޅިގެން ބޭނުންކުރާނެ ގޮތަކާއި ނެތް ވަސީލަތްތައް އިތުރަށް ގާއިމްކޮށް ކުރަންޖެހިފައިވާ ކަންކަން ސާފުވާ ރިޕޯޓެއް އެކުލަވާލުމަށް ތެލަސީމިއާ ސޮސައިޓީއާއި ހަވާލުކުރުމަށެވެ. އެއަށްފަހު އަނެއްކާވެސް ކޮމިޓީގައި މި ރިޕޯޓް ދިރާސާ ކުރެވޭނެކަމަށް މުގައްރިރު ކެނދިކުޅުދޫ ދާއިރާގެ މެންބަރު އަހުމަދު އީސާ ވިދާޅުވިއެވެ.


Azumakah badhaleh naadhe, hidhumathuga dhemi hunnaanan: Shaheem | Mihaaru\nޝަހީމް ހދ.ކުޅުދުއްފުއްޓަށް ކުރެއްވި ކެމްޕެއިން ދަތުރެއްގައި ކުޑަ ކުއްޖެއް އުރާލައްވައިގެން. -\nއަޒުމަކަށް ބަދަލެއް ނާދެ، ހިދުމަތުގައި ދެމިހުންނާނަން: ޝަހީމް\n25 ސެޕްޓެމްބަރ 2018 - 11:49 48 comments\nރިޔާސީ އިންތިޚާބުގައި ބޮޑު ނާކާމިޔާބީއެއް ކުރިމަތިވެވަޑައިގަތަސް، އަޒުމާއި ހިތްވަރަށް ބަދަލު ނާންނަ ކަމަށާއި ގައުމީ ހިދުމަތުގައި ކުރިން ހުންނެވި ފަދައިން ދެމިހުންނަވާނެ ކަމަށް ރައީސް އަބްދުﷲ ޔާމީންގެ ރަނިންމޭޓް ޑރ. މުހައްމަދު ޝަހީމް އަލީ ސައީދު ރޭ ވިދާޅުވެއްޖެ އެވެ.\nއިލެކްޝަންސް ކޮމިޝަން (އީސީ) އިން އާއްމުކޮށްފައިވާ ރަސްމީ ވަގުތީ ނަތީޖާ އިން ދައްކާ ގޮތުގައި، އިބޫ ރިޔާސީ އިންތިޚާބު ކާމިޔާބު ކުރެއްވީ، ރައީސް ޔާމީނާ ވާދަކުރައްވައި 38،000 އަށް ވުރެ ގިނަ ވޯޓު ތަފާތުންނެވެ. އިބޫ އަށް 134،616 ވޯޓު (58.4 ޕަސެންޓު) ލިބިވަޑައިގެންނެވި އިރު، ރައީސް ޔާމީނަށް ލިބިވަޑައިގަތީ، 96،123 ވޯޓު (41.6 ޕަސެންޓު) އެވެ.\nޝަހީމް، ޕީޕީއެމްގެ ސަޕޯޓަރަކާއެކު ސެލްފީއެއް ނަންގަވަނީ.--. ފޮޓޯ: ޕީޕީއެމް\nޝަހީމް ފޭސްބުކްގައި ކުރެއްވި ޕޯސްޓެއްގައި ވިދާޅުވީ އޭނާގެ އަޒުމަކަށްވެފައި އޮތީ ރާއްޖޭގެ ކަންކަން ރަނގަޅު ކުރުމުގައި ސަރުކާރުގެ ތެރެއިން ވެރިންނާއި މުއައްސަސާތަކަށް އެހީތެރިވުން ކަމަށެވެ. އެހެންވެ، އިސްލާމް ދީނާއި ދިވެހި ގައުމަށް ވަފާތެރިކަމާއި ގައުމީ ހިދުމަތުގައި ކުރިން ވެސް ހުންނެވި ފަދައިން ދެމިހުންނަވާނެ ކަމަށް ވެސް ޝަހީމް ވިދާޅުވި އެވެ.\nޝަހީމް ރޭ ކުރެއްވި ޕޯސްޓު.\n"އަޒުމަކަށް، ހިތްވަރަކަށް އެއްވެސް ބަދަލެއް ނާދެ އެވެ. މިކަން ކަމުން ލިބުނީ އާ ހިތްވަރެކެވެ. ކުރެވުނީ އާ ތަޖުރިބާތަކެކެވެ. އިހްލާސްތެރިން ދެނިވޮޑިގެންވަނީ މާތް ﷲ އެވެ،" ޝަހީމް ވިދާޅުވި އެވެ.\nޝަހީމް ވިދާޅުވީ ރިޔާސީ އިންތިޚާބު ކާމިޔާބު ކުރެއްވި، އިދިކޮޅު ކޯލިޝަންގެ ރިޔާސީ ކެންޑިޑޭޓު، އިބްރާހިމް މުހައްމަދު ސޯލިހް (އިބޫ)ގެ ރިއާސަތުގައި ވެސް ރާއްޖޭގެ ކަންކަން ރަނގަޅު މަގުން ދާނެ ކަމަށް އުންމީދު ކުރައްވާ ކަމަށެވެ. އަދި ރާއްޖޭގައި އިސްލާމީ ހިދާޔަތުގެ ނޫރު ދެމެހެއްޓެވުމަށް މަސައްކަތް ކުރައްވާނެ ކަމުގެ ޔަގީންކަން އެބައޮތް ކަމަށް ވެސް ޝަހީމް ވިދާޅުވި އެވެ.\nޝަހީމް ރަށަކަށް ވަޑައިގެން އެރަށުގެ ގެއެއްގެ ބޭރުގައި ތިބި ބަޔަކާ ވާހަކަ ދައްކަވަނީ.---ފޮޓޯ: ޕީޕީއެމް\nޝަހީމް ވަނީ ރައްޔިތުން، އެއް ބަޔަކު އަނެއް ބަޔަކަށް ހެޔޮކޮށް ހިތައި އެކުވެރިކަމާއެކު ސަފުތައް ބަދަހިކަމާއެކު ތިބުމަށް އެދިވަޑައިގެންފަ އެވެ. އަދި ގައުމީ އެއްބައިވަންތަކަން ގާއިމު ކުރުމަށް ވެސް ޝަހީމްގެ ޕޯސްޓުގައި ދިވެހި ރައްޔިތުންގެ ކިބައިން ވަނީ އެދިވަޑައިގެންފަ އެވެ.\n"ހިޔާލަކީ ތަފާތު އެއްޗެކެވެ. އެކި މީހުން ކަންކަން އިސްލާހު ކުރަން މަސައްކަތް ކުރަނީ އެކި މަގުންނެވެ. ކުރިއަށް އޮތީ ވަރަށް ވެސް ކެތްތެރިކަމާއެކު މަސައްކަތް ކުރަން ޖެހޭ ދުވަސްތަކެކެވެ،" ޝަހީމް ވިދާޅުވި އެވެ.\nރައީސް ޔާމީނަށް ތައުރީފް ކުރައްވައި ޝަހީމް ވިދާޅުވީ އެ މަނިކުފާނުގެ ފަސް އަހަރުގެ ވެރިކަމުގައި ވަރަށް ގިނަ އިސްލާމީ ކަންކަން ރާއްޖޭގައި ގާއިމު ކުރައްވާފައިވާ ކަމަށެވެ. އަދި ރާއްޖެ ފުރިހަމަ އަށް ތަރައްގީ ކުރުމަށް ގިނަ މަސައްކަތްތަކެއް ކުރައްވާފައިވާ ކަމަށް ވެސް އޭނާ ވިދާޅުވި އެވެ.\nރާއްޖޭގެ އެކި ކަންކޮޅުތަކަށް ކުރެއްވި ކެމްޕެއިން ދަތުރުތަކަށް އިޝާރާތް ކުރައްވައި ޝަހީމް ވިދާޅުވި ގޮތުގައި އެއީ ހަޔާތުގައި ކުރެވުނު ވަރަށް އުފާވެރި ތަޖުރިބާއެކެވެ. އަދި ރައްޔިތުންނާ ގާތުން ބައްދަލުވެ، އެމީހުންގެ ދަތިތައް އޮޅުން ފިލުވަން ލިބުނު ފުރުސަތެއް ކަން ޝަހީމް ފާހަގަ ކުރެއްވި އެވެ.\n"އަޅުގަނޑު އެންމެ އުފާވި ކަމަކީ އެކި އުމުރުގެ ކުޑަކުދިންނާއި ބައްދަލުވީމަ އެވެ. އެ ކުދިންގެ ހިނިތުންވުންތަކާއި ކިޔައި ދޭ ވާހަކަތަކުގެ ސަބަބުން އަޅުގަނޑަށް ވަރަށް ވެސް ބޮޑު އުފަލެއް ލިބުނެވެ. އެކުދިން ބެހެއްޓި ގާތްކަމާ މެދު ވަރަށް އުފާ ކުރަމެވެ،" ޝަހީމް ވިދާޅުވި އެވެ.\n"ޒުވާނުންނާއި އުމުރުން ދުވަސްވީ މީހުން އަޅުގަނޑާ މެދު ބެހެއްޓެވި ގާތްކަމާއި ދެއްވި އިހްތިރާމަށްޓަކައި ނިހާޔަތަށް ޝުކުރު ދަންނަވަމެވެ،"\nއިތުރު ލިޔުންތައް އިދިކޮޅު ފަރާތްތައް ޑރ. މުހައްމަދު ޝަހީމް އަލީ ސައީދު ރައީސް އިބްރާހިމް މުހައްމަދު ސޯލިހް ޕީޕީއެމް ޕީޕީއެމް ކެމްޕޭން


Twitter account thakun kuda fee eh nagan jehidhaane\nއީލޮން މަސްކް - ޓްވީޓާއަށް ތަފާތު ކުދި ބަދަލުތައް ގެންނަވާނެ ކަމަށް ވިދާޅުވޭ\nޓްވިޓާގައި ހިންގާ ސަރުކާރު އަދި ވިޔަފާރި އެކައުންޓްތަކުން އެނގުމެއް ނުވާ ވަރުގެ ކުޑަ ފީއެއް ނަގަން ޖެހިދާނެ ކަމަށް އީލޮން މަސްކް ވިދާޅުވެއްޖެ އެވެ.\nއޭނާ ވިދާޅުވީ އާންމު ބޭނުންތަކަށް ޓްވިޓާގެ ދޮރު ހުޅުވިފައި ހުންނާނީ މުޅިން ހިލޭ ކަމަށެވެ.\n"އާންމުން ކިތަންމެ ވަރަކަށް ޓްވިޓާ ބޭނުންކުރި ނަމަވެސް ފީނެގުމެއް ނޯންނާނެ،" އީލޮން މަސްކް ވިދާޅުވި އެވެ.\n"އެކަމަކު ސަރުކާރުތަކުން އަދި ވިޔަފާރި ކުންފުނިތަކުން އުފެއްދުންތައް ޕްރޮމޯޓްކުރަން ހިންގާ ޓްވިޓާ އެކައުންޓްތަކުން ކުޑަ ފީއެއް ނަގާ ގޮތަށް ޓްވިޓާގެ ޕޮލިސީ ބަދަލުކުރަން ޖެހިދާނެ" އޭނާ ވިދާޅުވި އެވެ.\nއީލޮން މަސްކް ވަނީ މުޅި ޓްވިޓާ ބައްލަވައި ގަތުމަށް ހިއްސާއަކަށް 54.20 ޑޮލަރު ހުށަހަޅުއްވާފަ އެވެ. މި މަގުން މުޅި ޓްވިޓާ 44 ބިލިއަން ޑޮލަރަށް އޭނާއަށް ވިއްކާލަން ޓްވިޓާގެ ބޯޑުން ވެސް ވަނީ ފާސްކޮށްފަ އެވެ. އަދި އެ މުއާމަލާތުގައި ސިއްކަ ޖެހުމަށް ވަނީ މަސައްކަތް ފަށާފަ އެވެ.\nޓްވިޓާ އަމިއްލަ ކުރެއްވުމަށް ފަހު ބޮޑެތި ބަދަލުތަކެއް ގެންނަވާނެ ކަމަށް މަސްކް ވަނީ ވިދާޅުވެފަ އެވެ. އެގޮތުން އެންމެ ފުރަތަމަ އެޖެންޑާގައި އޮތް ބަދަލަކީ މިހާރު ބްލޮކްކޮށްފައި ހުރި އެކައުންޓްތަށް ހުޅުވައި އެ އެކައުންޓްތަކުގެ ވެރިފަރާތަށް ދޫކޮށްލުމެވެ.\nއީލޮން މަސްކް ވިދާޅުވި ގޮތުގައި ޓްވިޓާ އަކީ ފައިދާވާ ކުންފުންޏަކަށް ބަދަލު ކުރައްވާނެ އެވެ. އެކަން އެގޮތަށް ކުރެއްވުމަށް ޓްވިޓާއަށް ދޭތެރެ ދޭތެރެއިން ކުދި ބަދަލުތައް ގެންނަވާނެ ކަމަށް ވެސް އޭނާ ވިދާޅުވި އެވެ.\nމަސްކް ވިދާޅުވީ ޓްވިޓާއަށް ގެންނަ ބަދަލުތަކުގެ ސަބަބުން ޓްވިޓާ ދޫކޮށް ދާންޖެހޭ ވަރު ނުކުރައްވާނެ ކަމަށެވެ. އޭނާ އަދި ވިދާޅުވީ ޓްވިޓާއިން ވަކި ޚިދުމަތްތަކަކަށް އަގު ނެގި ނަމަވެސް އެއީ ފިތްކަނޑައިގެން ދާވަރުގެ އަގަކަށް ނުވާނެ އެވެ.\nޓްވިޓާއަށް ގެންނަން މަޝްވަރާ ކުރެވޭ ބަދަލުތަކާ މެދު ޓްވިޓާ ބޭނުންކުރާ މީހުންގެ މެދުގައި ބޮޑެތި ޚިޔާލު ތަފާތުވުންތައް މިހާރު ވެސް ވަނީ އުފެދިފަ އެވެ.\nރިޕޯޓްތައް ބުނާ ގޮތުން ޓްވިޓާގެ އުސޫލުތައް ކަމުނުދާ ކަމަށް ބުނެ ޓްވިޓާ ދޫކޮށްދާ މީހުން އަދި ފަހުން ޓްވިޓާ ބޭނުންކުރާނެ އެވެ.\nޓްވިޓާ އިގްތިސޯދު އިލަން މަސްކް


Anbimeehaa Maraalumah Fahu Aailaa Ah Engee Covid Mareh Kamah! - Vaguthu\nއަނބިމީހާ މަރާލުމަށް ފަހު އާއިލާއަށް އެންގީ ކޮވިޑް މަރެއް ކަމަށް!\nއިންޑިއާގެ ފިރިހެނަކު އޭނާގެ އަނބިމީހާ މަރާލައި، އަންދާލުމަށް ފަހު، އެއީ ކޮވިޑް-19 ގެ މަރެއް ކަން އަނބިމީހާގެ އާއިލާއަށް އަންގައިފިއެވެ.\nއަންދްރަ ޕްރަދޭޝްގެ ޓިރުޕާޓީ ޓައުންގެ ފުލުހުން އިއްޔެ ހާމަކޮށްފައިވާ މައުލޫމާތުގައި ބުނެފައިވަނީ އުމުރުން 30 އަހަރުގެ ފިރިހެނަކު އޭނާގެ 27 އަހަރުގެ އަނބިމީހާ ގަސްދުގައި މަރާލައި، ފޮއްޓަކަށް ލައިގެން ގެންގޮސް އަންދާލައިފައިވާ ކަމުގެ ތުހުމަތުގައި ހޯދަމުންދާ ކަމަށެވެ.\nޝްރިކާންތާއި އޭނާގެ އަންހެނުން ބުވަނުޝްވަރީ އަދި 18 މަހުގެ ތުއްތު ދަރިފުޅު ދިރިއުޅެމުންދިޔައީ ހައިދަރް އާބާދުގައެވެ. ބުވަނުޝްވަރީ މަސައްކަތް ކުރަމުން ދިޔައީ އައިޓީ ކޮމްޕެނީ އެއްގެ ސޮފްޓްވެއާ އިންޖިނިއަރެއްގެ މަގާމުގައެވެ.\nމި އަންހެން މީހާ މަރާލި މައްސަލައާ ގުޅިގެން ފުލުހުން އާންމު ކުރި ސީސީޓިވީ ފުޓޭޖުން ފެންނަނީ މީގެ ހަތް ދުވަސް ކުރިން އެއް އަތުން ބޮޑު ރަތް ކުލައިގެ ފޮއްޓެއް ހިފައިގެން އަނެއް އަތުން 18 މަހުގެ ދަރިފުޅު އުރައިގެން ޝްރިކާންތު ގެއިން ނުކުމެގެންދާ ތަނެވެ. ފުލުހުން ތުހުމަތު ކުރާ ގޮތުގައި ބުވަނުޝްވަރީ އޮތީ އެ ފޮށި ތެރޭގައެވެ.\nމިކަން ކަށަވަރު ކުރުމަށް ފުލުހުން ވަނީ އޭނާ އެރި ޓެކްސީ ހޯދައި ޑްރައިވަރާ ސުވާލު ކޮށްފައިވެއެވެ. އަދި މައްސަލައާއި ގުޅިގެން ކުރެވިފައިވާ ފޮރެންސިކް ޓެސްޓްތަކެއްގެ އެހީގައި ފުލުުހުން ވަނީ ބުވަނުޝްވަރީ މަރާލުމަށް ފަހު ފޮއްޓަކަށް ލައިގެން ގެންގޮސްފައިވާކަން ޔަގީން ކޮށްފައެވެ.\nނަމަވެސް، އޭނާ މަރާލަން ޖެހުނު ސަބަބެއް އަދި ފުލުހުންނަށް ހޯދިފައެއް ނުވެއެވެ. ފުލުހުން ތުހުމަތު ކޮށްފައިވަނީ ދެމީހުން އަރާރުން ވުމުގެ ތެރެއިން ހަމަލާދީ ޝްރިކާންތު އޭނާގެ އަންހެނުން މަރާލީ ކަމަށެވެ.\nޑްރައިވަރުގެ ބަޔާން ނަގައި ފުލުހުން ދެން އާންމުކުރި މައުލޫމާތުގައި ބުނީ އެ ޑްރައިވަރު ވަނީ އެ ދުވަހު އޭނާ ޓެކްސީގައި ދިޔައީ ހިންދޫ ދީނުގެ މީހުން އަންދާ ތަނަކަށް ކަމާއި ޝްރިކާންތުގެ އަންހެނުން އަންދާލަން އެހީތެރިވެދިން ކަމަށް ބުނެފައެވެ.\nމި ހާދިސާއަށް ފަހު ޝްރިކާންތް ބުވަނުޝްވަރީގެ އާއިލާއަށް އަންގާފައިވަނީ އޭނާ މަރުވީ ކޮވިޑް ޖެހިގެން ހޮސްޕިޓަލުގައި ފަރުވާދެމުން ދަނިކޮށް ކަމަށެވެ. އަދި މަރުވުމުން ހަށިގަނޑު އެންދުމުގެ އިންތިޒާމުވެސް ހަމަޖެއްސީ ހޮސްޕިޓަލުން ކަމަށް އޭނާ ބުނެފައިވެއެވެ.


13 އަހަރުގެ ކުއްޖާގެ މަރު މައްސަލައިގައި ހައްޔަރުކުރަންޖެހޭ އިތުރު މީހަކު ނެތް: ޕީޖީ\nޕްރޮސެކިއުޓާ ޖެނެރަލް ހުސެން ޝަމީމް\nހާއިޒް ޒަމީން· 19 އޮގަސްޓް 2021\nމަރާލުމަށްފަހު އެއްލާލާފައި އޮއްވާ ފެނުނު އުމުރުން 13 އަހަރުގެ ކުއްޖާގެ މަރުގެ މައްސަލާގައި މިހާރު ހައްޔަރުކޮށްފައިވާ ތިބި މީހުންގެ އިތުރުން އިތުރު ބަޔަކު މި މައްސަލައިގައި ހިމެނޭ ކަމަށް ގަބޫލު ނުކުރައްވާ ކަމަށް ޕްރޮސެކިއުޓާ ޖެނެރަލް ހުސެއިން ޝަމީމް ވިދާޅުވެއްޖެ އެވެ.\nކުއްޖާގެ މަރާ ގުޅޭ މައްސަލައާއި ގުޅޭގޮތުން މައުލޫމާތު ދިނުމަށް މިއަދު ބޭއްވި ނޫސްވެރިންގެ ބައްދަލުވުމުގައި ޝަމީމް ވިދާޅުވީ މި މައްސަލައިގައި ހިމެނޭ މީހުން މިހާރު ހޯދިފައިވާ ކަމަށެވެ. ތަހުގީގީ މަރުހަލާއިން އިތުރު ބަޔަކު ފާހަގަވެފައި ނުވާ ކަމަށާއި އެހެންކަމުން އިތުރު ބަޔަކު އުޅޭ ކަމަށް ގަބޫލު ނުކުރައްވާ ކަމަށެވެ.\nމި މައްސަލައިގައި ހައްޔަރުކޮށް ދައުވާ އުފުލާފައި ވަނީ ދެ މީހަކަށެވެ. އެއީ ނ. ލަންދޫ، ބަގީޗާގޭ، އިބްރާހިމް ޒިހާން (27) އަދި 17 އަހަރުގެ ކުއްޖެކެވެ.\nޕީޖީ ވިދާޅުވީ މި މައްސަލަ ސާބިތުވާ ވަރަށް ހެކި ލިބިފައިވާ ކަމަށެވެ. ހުރިހާ ދައުވާއެއް ސާބިތު ނުކުރެވުނު ނަމަވެސް މުހިއްމު ދައުވާތައް ސާބިތުކުރެވޭ ވަރަށް ހެކި ލިބިފައިވާ ކަމަށް ވިދާޅުވި އެވެ. މީގެ އިތުރުން އަވަހަށް ޝަރީއަތް ފެށިއްޖެނަމަ ދައުވާތައް ސާބިތުކުރާން ރަނގަޅު ފުރުސަތެއް ލިބޭނެ ކަމަށްވެސް ވިދާޅުވި އެވެ.\n“މި މައްސަލައަށް ބަލާއިރު ރަނގަޅަށް ހެކިބަސް ލިބޭ ގިނަ ދައުވާތައް ސާބިތުކުރާން. އަޅުގަނޑުމެން ބޭނުންވަނީ ތަގުވާވެރިން ނޫނީ މުދިމުން ހެކިންގެ ގޮތުގަ ގެންނަން. އެކަމަކު އަޅުގަނޑު މިދަންނަވަނީ ކުށްކުރާން އުޅެނީ މީހުންނޭ. ކުށްކުރާ މާހައުލުގައި އުޅޭނީ ކުށްކުރާ މީހުނޭ. އެހެންވީމަ ހެކިން ގޮތުގައި ވެސް ތިބޭނީ ކުށްކުރާ މީހުން ނުވަތަ ކޮންމެވެސް ވަރަކަށް އެކަހަލަ ކަންކަމަކުގައި އުޅެފަ ތިބި މީހުން،” ޝަމީމް ވިދާޅުވި އެވެ.\nޕީޖީ ވިދާޅުވީ ކުށުގެ ވެށީގައި އުޅޭ މީހުންގެ ހެކިބަސް ނެގުމަށް ވަކި ގަވާއިދުތަކެއް ހެދިފައިވާ ކަމަށާއި އެފަދަ މީހުންގެ ހެކިބަސް ނަގާނީ ހެދިފައިވާ ނިޒާމުގެ ތެރެއިން ކަމަށެވެ.\nޒިހާން އަކީ ގޭންގަކަށް ނިސްބަތްވާ މީހަކަށްވާއިރު މިފަދަ މައްސަލަތަކަށް ނުފޫޒުތަކެއް ހުރި ކަމަށް ގަބޫލުކުރައްވާ ކަމަށްވެސް ވިދާޅުވި އެވެ. ކުށްކުރަނީ ގޭންގަކުން ނޫން ކަމާއި އެކަން ކުރަނީ މީހުން ކަން ފާހަގަކުރައްވަމުން ޕީޖީ ވިދާޅުވީ އެފަދަ މީހުންގެ ތެރެއިން ހެކި ހޯދަން ޖެހިއްޖެ ނަމަ އެކަންވެސް ކުރައްވާނެ ކަމަށް ވިދާޅުވި އެވެ.\nމި މައްސަލައިގެ ޒިހާންގެ މައްޗަށް 13 ދައުވާއެއްް ވަނީ އުފުލާފަ އެވެ. އެއީ ގަސްތުގައި މީހަކު މެރުމުގެ ކުށުގެ ދައުވާ، ގްރޫމްކުރި ކަމުގެ ކުށުގެ ދައުވާ، ޖިންސީ ނިޔަތެއް އޮވެގެން އަތްލުމުގެ ކުށުގެ ފަސް ދައުވާ، މައްޔިތާގެ ބޭނުން ނަހަމަ ގޮތުގައި ހިފުމުގެ ކުށުގެ ދައުވާ، ހުއްދަ ނޫން ގޮތެއްގައި ހިފެހެއްޓުމުގެ ކުށުގެ ދައުވާ، ޖިނާއީ ކުށެއްގައި ކުޑަކުއްޖަކު ބޭނުންކުރި ކުށުގެ ދައުވާ، މަސްތުވާތަކެތި ދީގެން ޖިންސީ އަމަލު ހިންގަން އުޅުނު ކަމުގެ ކުށުގެ ދައުވާ އަަދި ކުޑަކުދިންނަށް ޖިންސީ ގޯނާކުރުމުގެ އިތުރު ދައުވާތަކެއް ވެސް ހިމެނެ އެވެ.\nމި ދައުވާތައް ސާބުތުވެއްޖެ ނަމަ ގާތްގަނޑަކަށް 100 އަހަރު ދުވަހުގެ ޖަލު ހުކުމެއް އޭނާއަށް އަންނާނެ އެވެ.\nމި މައްސަލައިގައި 17 އަހަރުގެ ކުއްޖާގެ މައްޗަށް ތިން ދައުވާއެއް ވަނީ އުފުލައިފަ އެވެ. އެއީ އެއީ ގަސްތުގައި މީހަކު މެރުމުގެ ކުށުގެ ދައުވާ، ހުއްދަ ނޫން ގޮތެއްގައި ހިފެހެއްޓުމުގެ ކުށުގެ ދައުވާ އަދި މައްޔިތާގެ ބޭނުން ނަހަމަ ގޮތެއްގައި ހިފުމުގެ ކުށުގެ ދައުވާ އެވެ.


Modi Ge Israel Dhathuru: Israel ah Eid eh, Natanyahu Buny Eynage Ekuveriya Annany Kamah | Dhiislam\nމާޒިން ހުސައިން ޖޫން 30, 2017\nޖުލައި މަހުގެ4ވަނަ ދުވަހު އިންޑިއާގެ ބޮޑު ވަޒީރު ނަރެންދުރަ މޯދީ ހައްދުފަހަނަ އަޅާފައިވާ ހަރުކަށި ޔަހޫދީ ދައުލަތަށް ކުރުމަށް ހަމަޖެހިފައިވާ ދަތުރު ސިފަކޮށް އިޒްރޭލުގެ ވިޔަފާރި ނޫހެއް ކަމުގައިވާ ދަ މާކާރގައި ބުނެފައިވެއެވެ. " ހޭލާ ! ދުނިޔޭގެ އެންމެ މުހިއްމު ބޮޑު ވަޒީރު އެބައާދޭ.."\nހިންދޫ ހަރުކަށި ހައްދުފަހަނަ އަޅާފައިވާ ސިޔާސަތުތަކަށް ތާއީދުކުރާ މޯދީ އިޒްރޭލަށް ކުރުމަށް ހަމަޖެހިފައިވާ މިދަތުރުގެ ސަބަބުން ޔަހޫދީން ހީވަނީ އީދެއް އަންނާތީ އުޅޭ ހެންނެވެ. އެކަން އެންމެ ބޮޑަށް ހާމަވެގެންދަނީ އެކަމާއި އުފަލުން އެމީހުންގެ ނޫސްތަކުގައި ލިޔަމުންދާ ލިޔުންތަކުންނެވެ.\n1.25 ބިލިއަން މީހުންގެ ބޮޑު ވަޒީރު އިޒްރޭލަށް ކުރާ ދަތުރަކީ ގިނަ ބައެއްގެ ސަމާލުކަން ބޭނުންވާނެ ދަތުރެއްކަން ފާހަގަކޮށް އިޒްރޭލުގެ މީޑިއާތަކުން އެންމެ ބޮޑު އެއް ހިތްހަމަ ޖެހުމެއް ފާޅުކޮށްފައިވަނީ ފަލަސްތީނުގެ ރައީސް މަހްމޫދު އައްބާސްގެ ސަރުކާރާއި ބައްދަލުނުކުރުމަށް މޯދީ ނިންމަވާފައިވާ ނިންމުމުގެ މައްޗަށެވެ.\nމޯދީގެ މިދަތުރާއި ގުޅޭގޮތުން އިޒްރޭލުގެ ބޮޑުވަޒީރު ބެންޖަމިން ނަތަންޔާހޫ ބުނެފައިވަނީ އަންނަ ހަފްތާގައި އިންޑިއާގެ ބޮޑު ވަޒީރު އަދި ނަތަންޔާހޫގެ އެކުވެރި ނަރެންދުރަ މޯދީ އިޒްރޭލަށް އައުމަށް ހަމަޖެހިފައިވާ ކަމަށާއި މިއީ ތާރީޚީ ދަތުރެއް ކަމަށެވެ. އަދި މިކަން ވެގެންދާނީ އިޒްރޭލާއި އިންޑިއާއާއި މެދު ގުޅުންތައް ވަރުގަދަކުރުމަށް އެޅިގެންދާ މުހިއްމު ފިޔަވަޅެއް ގޮތުގައި ނަތަންޔާހޫ ސިފަކުރިއެވެ.\nމޯދީގެ މިދަތުރަކީ ޔަހޫދީން ފަލަސްތީނުގެ ބިންތައް ފޭރި އިޒްރޭލުގެ ނަމުގައި ދައުލަތެއް ޤާއިމްކުރިފަހުން އިންޑިއާގެ ބޮޑު ވަޒިރަކު އެތަނަށް ދަތުރެއްކުރާ ފުރަތަމަ ފަހަރެވެ.\nމޯދީގެ މިދަތުރާއި ގުޅިގެން އިންޑިއާގައި ހުންނަ އިޒްރޭލުގެ އެމްބަސީންވަނީ މޯދީއަށް މަރުހަބާ ކިޔުމުގެ ގޮތުން ވީޑިއޯއެއް ތައްޔާރުކޮށް ސޯޝަލް މީޑިއާއަށް ދޫކޮށްލާފައެވެ. އިޒްރޭލުގެ ރައްޔިތުން މޯދީއަށް "ނަމަސްތޭ "،އާއި އިޒްރޭލަށާއި މޯދީގެ ދަތުރަށް މަރުހަބާ ކިޔާ މަންޒަރުތައް ދައްކުވަދޭ މިވީޑިއޯވަނި މޯދީއަށްވެސް ކަމުގޮސްފައެވެ. ވީޑިއޯއަށް އިޝާރާތްކޮށް ޓުވިޓަރގައި ހިންދީ ބަހުން މޯދީ ބުނެފައިވަނީ ވަރަށް ބޮޑަށް ޝުކުރިއްޔާ ކަމަށެވެ.\nމުސްލިމުންނާއި ދެކޮޅު ސިޔާސަތުތަކެއް ގެންގުޅޭކަމަށް މަޝްހޫރު ވެފައިވާ މޯދީ، އިންޑިއާގެ ބޮޑު ވަޒީރުކަމާއި ހަވާލުވެފައިވަނީ 2014 ވަނަ އަހަރުގެ މެއިމަހުއެވެ. 2014 ވަނަ އަހަރުގެ އާއްމު އިންތިހާބު މޯދީ ނިސްބަތްވާ ބީޖޭޕީއިން ކާމިޔާބުކުރުން ވެގެންދިޔައީ އިންޑިއާގައި ދިރިއުޅޭ މުސްލިމުންނަށް ސިހުން ގެނުވި ކަމަކަށެވެ. އޭރު ބެލެވިގެންދިޔައީ ބީޖޭޕީ ވެރިކަމަށް ހަވާލުވުމާއެކު އިންޑިއާގައި ތަންފީޒު ވެގެންދާނި ހިންދޫންގެ ވަތަނީ ހަރުކަށި ސިޔާސަތުތައް ކަމަށެވެ. ކަންވީވެސް އެހެންނެވެ. ގެރިމަސް ކައިކަމުގެ ތުހުމަތުގައި ހިންދޫން މުސްލިމުންނަށް އެތައް އަނިޔާއެއްދީ މުސްލިމުން ޤަތުލުކުރަމުންދާއިރު މޯދީގެ ސަރުކާރުން މިކަން ހުއްޓުވުމަށް އެކަށޭނަ ފިޔަވަޅުތަކެއް އަޅާފައެއް ނުވެއެވެ.\nމީގެ އިތުރުން 2002 ވަނަ އަހަރު ގުޖުރާތުގެ ޗީފް މިނިސްޓަރަކަށް މޯދީ ހުރިއިރު، ގުޖުރާތުގައި ހިންދޫންނާއި މުސްލިމުންނާއި ދެމެދު ހިނގި ވަރުގަދަ ކުރިމަތިލުމުގެ އަޑީގައި ހުރި މީހަކީވެސް މޯދީ ކަމުގައި މުސްލިމުން ތުހުމަތު ކުރެއެވެ.\nއިޒްރޭލުގެ ބޮޑު ވަޒީރު ނަތަންޔާހޫއަކީވެސް މުސްލިމުންނާއި ދެކޮޅަށް އަނިޔާވެރި ހަރުކަށި ސިޔާސަތެއް ގެންގުޅޭ ބޮޑު ވަޒީރެކެވެ.


ކިޔާންގެ މަރު: ދަރިފުޅުގެ އުފަލަށް ދިޔަ ދަތުރު ވެދިޔައީ ހަޔާތުގެ ފަހު ދަތުރަށް! – Haftha\nThu,2July, 2020, 11:54 am\nކިޔާންގެ މަރު: ދަރިފުޅުގެ އުފަލަށް ދިޔަ ދަތުރު ވެދިޔައީ ހަޔާތުގެ ފަހު ދަތުރަށް!\n“ބޭބީ. މަންމަ ގާތު ބައެއް މީހުން އަހާ، މަންމަގެ ހުންނަނީ ދަރިފުޅު އެކަނިތޯ. އެ ސުވާލަށް މިއަދު މަންމަ ޖަވާބުދޭން ބޭނުން. މަންމަގެ ހުރިހާ ވަގުތެއް ދަރިފުޅަށް ދިނީ ދަރިފުޅު ހާއްސަ ވީމަ. ދަރިފުޅަށް އިތުރު އަޅައިލުން ބޭނުންވާތީ. ދަރިފުޅަށް އިތުރު ސަމާލުކަން ބޭނުންވާތީ. ދަރިފުޅަށް އިތުރު އެހީތެރިކަން ބޭނުންވާތީ. މަންމަގެ ހުރިހާ ވެސް އެދުމަކަށް ވީ ދަރިފުޅުކީ “ނޯމަލް” ކުއްޖަކަށް ވާން. ދަތުރު ދިޔައީ ދަރިފުޅު އުފަލުގައި ބަހައްޓަން. އެކަމަކު ދަރިފުޅު މަންމަގެ ފަރާތުން ގެންދަން ނެގީ މަދު މިނެޓް ކޮޅެއް.”\nމިއީ އިއްޔެ މާފުށީގައި ގެނބިގެން ނިޔާވި އުމުރުން ހަތަރު އަހަރުގެ ކިޔާން އަބްދުﷲ ޚާލިދާއެކު ނެގި އެންމެ ފަހު ފޮޓޯއާއެކު ކިޔާންގެ މަންމަ، ފަރުޒާނާ ސައީދު ސޯޝަލް މީޑިއާއަށް ބަންޑުންކޮށްލި ހިތްދަތި އިހުސާސްތަކެވެ. ޖަވާބު ނުދެވި ހުރި ސުވާލުތަކުގެ ޖަވާބެވެ. އާއެކެވެ.\nފަރުޒާނާގެ ފަސް ކުދިންގެ ތެރެއިން އެންމެ ހަގަށް ހުރި ކިޔާން އަކީ އޯޓިޒަމް ހުންނަ ކުއްޖެކެވެ. އެހެން ކުދިންނާއި ހިލާފަށް ވާހަކަދެއްކުމުގަ އާއި މީހުން ބުނާ އެއްޗެއް ދޭހަވުމުގައި ލަސްތަކެއް ހުރެ އެވެ. އެހެންކަމުން ފަރުޒާނާއަށް ކިޔާން އަކީ އަބަދުވެސް “ސްޕެޝަލް” ނޫނީ ހާއްސަ ކުއްޖެކެވެ. އިތުރު އަޅައިލުމާއި ލޯބި ދިނީ އެހެން ވެގެންނެވެ.\nއެގޮތުން މާފުއްޓަށް މިދިޔަ ބުރާސްފަތި ދުވަހު ކުރި ދަތުރަކީ ވެސް ކިޔާންގެ އުފަލަށް ކުރި ދަތުރެކެވެ. ކިޔާން އަކީ މޫދަށް އެރޭ ހިތްވާ ކުއްޖަކަށް ވެސް ވާތީ އެވެ. ނަމަވެސް މޫދަށް އެރި އުޅޭ އިރުވެސް އެއްވެސް ކަހަލަ ރިއެކްޝަނެއް ގެންނާކަށް ކިޔާން އަކަށް ނޭނގެ އެވެ. ލޮނު ބޮވި ނޫނީ އަޑިޔަށް ހިނގައިދާނެތީ ބަކަތަޅައި ސަލާމަތްވާން އެއްވެސް ހަރަކާތެއް ނުކޮށް، ހަމަ އޮންނަކަން މީގެ ކުރިން އޮތީ ފާހަގަ ކުރެވިފަ އެވެ. ހާއްސަކޮށް މޫދު އަޑީގައި ފައި ޖައްސާކަށް އެއްގޮތަކަށް ވެސް ބޭނުމެއް ނުވާނެ އެވެ.\nކިޔާން މަރުވި ދުވަހު ކަންތައް ހިނގައިދިޔަ ގޮތް އޭނާގެ އާއިލާ މެންބަރަކާ ހަވާލާދީ ވަން އޮންލައިން ގައި ބުނެފައިވަނީ، ކިޔާންގެ މަންމަ ފަރޫ އާއެކު އޭނާގެ ފިރިހެން ކޮއްކޮ އަދި ފަހަރި ތިބީ މާފުށީ އިރުމަތީ ފަރާތު ބީޗު ކައިރީގައި ހުންނަ ގެސްޓް ހައުސްއެއްގެ އެއްވަނަ ބުރީގައި ކަމަށެވެ.\nހުކުރު ދުވަހުގެ ހެނދުނު ސައި ބޮއެގެން ފަރޫ ކުދިންނާއެކު ބޭރަށް ނުކުތެވެ. އމފަރޫގެ ފޭސްބުކް ޕޯސްޓުގައި ހިއްސާ ކޮށްފައިވާ، ކިޔާން އުނދޯއްޔެއްގައި ބައިންދައިގެން ނަގާފައިވާ ފޮޓޯއަކީ އެވަގުތު ނެގި ފޮޓޯއެކެވެ. އެއީ ކިޔާންއާއެކު އޭނާއަށް ނެގުނު އެންމެ ފަހު ފޮޓޯ އެވެ.\nނަމަވެސް ހޫނު ގަދަކަމުން، ކުދީން ގޮވައިގެން ފަރޫ އެނބުރި ގެސްޓް ހައުސްއަށް ގޮސް ކޮޓަރިއަށް ވަނެވެ. އޭރު ފަރޫގެ ބޯ އަނބުރައި ބޮލުގައި ރިއްސާތީ، އޮށޯވެލުމުގެ ނިޔަތުގައެވެ. އަދި ދޮރު ތަޅު ނުލައި ބަހައްޓައިފިނަމަ ކިޔާން އަމިއްލައަށް ދޮރު ހުޅުވާތީ، ފަރޫ އޮށޯތީ ކޮޓަރީގެ ދޮރު ތަޅުލައިގެން ނެވެ.\nނަމަވެސް ކޮޓަރި ތަޅުލައިގެން ފަރޫމެން ތިއްބާ، ޖެހިގެން ހުރި ކޮޓަރީގައި ހުރި ފަރޫގެ ދޮށީ ފިރިހެން ކުއްޖާ ފަރޫގެ ކޮޓަރިޔަށް ދިޔައީ ފޯނު ނަގަންވެގެން، ހޮޓްސްޕޮޓް ބޭނުންވެގެން. ދެން އެ ކުއްޖާ ކައިރީވެސް ފަރޫ ބުނިކަމަށްވޭ ދަރިފުޅު ކޮޓަރީން ނިކުންނަ ނަމަ ތަޅުލާފަ ދައްޗޭ، އެއީ ކޮއްކޮ ހޭލާ ހުރީމައޭ. ދެ އެދެމެދުގައި ކަންތައް ވީގޮތް ސާފެއް ނޫން. ކިޔާން ނިކުތީ ކިހިނެއް ދޮރު ހުޅުވައިގެން ކަމެއް ނޭނގެ..” ހާދިސާ ހިނގި ގޮތް އާއިލާގެ މެންބަރު ވަން އޮންލައިންއަށް ކިޔައިދިނެވެ.\nއާއިލާ މެންބަރު ބުނީ، ފަރޫގެ ދަރިފުޅު އެ ކޮޓަރިއަށް ވަދެ ނުކުތްތާ 15 ވަރަކަށް މިނެޓު ފަހުން، ޖެހިގެން ހުރި ކޮޓަރީގައި އުޅޭ ފަރޫގެ ފަހަރި ކޮޓަރީން ނުކުތް ކަމަށެވެ.\nއެ ވަގުތު ފަރޫ އުޅޭ ކޮޓަރީގެ ދޮރު ކުޑަކުޑަކޮށް ހުޅުވިފައި ހުރިތަން ފެނުމުން ވަގުތުން ކިޔާން ކޮބައިތޯ ހޯދަން ފެށި ކަމަށާއި ނަމަވެސް އޭރު ކިޔާން އޮތީ މޫދުގެ ދެ ފެން ދޭތެރޭގައެވެ.\n“އެމީހުން (ފަރޫގެ އެއްބަނޑު އެއްބަފާ ފިރިހެން ކޮއްކޮ)މެން ތިބޭ ކޮޓަރީގެ ބެލްކަނީން ގެސްޓްހައުސްގެ ކުރިމަތީން މޫދު ފެންނާނެ. އޭނަ ބެލިއިރު، ކިޔާން މޫދުތެރޭ ފެންނާން އޮތް. އެހެންވެ އޭނަ ދުވެފަ ދިޔަ ގޮތަށް ގޮސް ކިޔާން ނެގީ. ފަރޫއަށް ލޯ މެރުނު ވަގުތާ ކިޔާން މޫދަށް ގޮސް އެރި އެ ހާދިސާ ހިނގުމާ ދެމެދު ވާނީ ގިނަވެގެން ފަނަރަ ނުވަތަ ވިއްސަކަށް މިނެޓު.” އާއިލާގެ މެންބަރު ބުންޏެވެ.\nފަރޫގެ ކޮއްކޮއަކީ ކުރިން ފުލުހުންގެ ތެރޭގައި އުޅެފައިވާ މީހެއް ކަމުން ކިޔާން މޫދުން ނަގައި އެންމެ ފުރަތަމަ ދޭން ޖެހޭ ފަރުވާ ލަސް ނުކޮށް ދިނެވެ. އަދި އެވަގުތު އެތަނަށް ހުއްޓި ވޭނަކަށް އަރުވައިގެން ސިއްހީ މަރުކަޒަށް ގެންދިޔަ ކަމަށް އާއިލާ މެންބަރު ކިޔައިދިނެވެ.


Relegation ge hamahama furusatheh onnan jehey: Foakaidhoo | Mihaaru\nފޯކައިދޫގެ ކޯޗު އަލީ ނިސްތާރު ނޫސްވެރިންގެ ސުވާލުތަކަށް ޖަވާބުދެނީ.-- ފޮޓޯ: ނިޝާން އަލީ/ މިހާރު\nރެލިގޭޝަނުގައި ހަމަހަމަ ފުރުސަތެއް އޮންނަން ޖެހޭ: ފޯކައިދޫ\n13 ޖޫން 2019 - 11:162comments\nދިރާގު ދިވެހި ޕްރިމިއާ ލީގުގައި ވާދަކުރާ ހުރިހާ ޓީމަކަށް ވެސް ރެލިގޭޓްވުމުގައި އޮންނަން ޖެހޭނީ ހަމަހަަމަ ފުރުސަތެއް ކަމަށް ށ. ފޯކައިދޫގެ ކޯޗު އަލީ ނިސްތާރު މުހައްމަދު ބުނެފި އެވެ.\nމިދިޔަ އަހަރު އެފްއޭއެމުން ފުޓްބޯޅަ ފޯމެޓަށް ގެނައި ބަދަލުގެ ތެރެއިން މިނިވަން ޗެމްޕިއަންޝިިޕްގެ ގަދަ ހަތަރު ޓީމަށް ޕްރިމިއާ ލީގުން ފުރުސަތު ދިނެވެ. އޭގެ ތެރެއިން ދެ ޓީމެއް މިދިޔަ އަހަރުގެ ޕްރިމިއާ ލީގުގެ ފުރަތަމަ ބުރުގެ ފުލަށް ދިއުމުން ވަނީ މުބާރާތާ ވަކިވެފަ އެވެ. އެއީ މިނިވަން ޗެމްޕިއަންޝިޕްގެ ޗެމްޕިއަން ތ. ތިމަރަފުށްޓާއި ސެމީގައި ކުޅުނު ބ. ފެހެންދޫ އެވެ. މި އަހަރުގެ ޕްރިމިއާ ލީގުން ފުރުސަތު ލިބުނީ މިދިޔަ އަހަރުގެ ޕްރިމިއާ ލީގުގެ ގަދަ އަށް ޓީމު ތެރޭގައި ހިމެނުނު ފޯކައިދޫ އާއި ފ. ނިލަންދޫ އަށެވެ.\nފޯމެޓް މިހާރު އޮތްގޮތުން މި އަހަރު ޕްރިމިއާ ލީގުގައި ކުޅުނު ނަމަވެސް ލީގު ނިމޭއިރު ނަތީޖާ ނުކުންނަ ގޮތަކުން ފޯކައިދޫ އާއި ނިލަންދޫ އަލުން ކުޅެން ޖެހޭނީ މިނިވަން ޗެމްޕިއަންޝިޕްގަ އެވެ. ފުރަތަމަ ޑިވިޝަނުގެ ކްލަބްތަކާއި މިނިވަން ޗެމްޕިއަންޝިޕުން އަންނަ ޓީމުތައް އެ މުބާރާތުގައި ވަކިވުމުގައި އޮންނަނީ ދެ އުސޫލެކެވެ. ޕްރިމިއާ ލީގުން ވަކިވެއްޖެނަމަ މިނިވަން ޗެމްޕިއަންޝިޕް ޓީމުތައް އަލުން އެ މުބާރާތުގައި ކުޅެން ޖެހޭއިރު، ދެން އޮންނަ ފުރަތަމަ ޑިވިޝަނު ޓީމު ރެލިގޭޓްވެގެން ކުޅެން ޖެހޭނީ ދެ ވަނަ ޑިވިޝަނުގަ އެވެ.\nނިސްތާރު ބުނީ ޕްރިމިއާ ލީގުގައި ކުޅޭ ޓީމުތަކުން އެއް ގަވާއިދަކަށް އަމަލުކުރާއިރު ރެލިގޭޓްވުމުގައި ވެސް އެއް އުސޫލެއް އޮންނަން ޖެހޭ ކަމަށް ގަބޫލުކުރާ ކަމަށެވެ.\n"މިހާރު އިން ގޮތުން ވެއްޖިއްޔާ އަޅުގަނޑުމެން މި ޖެހެނީ އަނެއްކާ ވެސް މިނިވަން ޗެމްޕިއަންޝިޕް ކުޅެން. އެހެންވެއްޖިއްޔާ އެއްވެސް ޓީމެއް މި ލެވެލްގައެއް ޑިވެލޮޕެއް ނުވާނެ. ހަމަ ކޮންމެ އަހަރަކު ވެސް އާ ބަޔަކު އައިސް ހަޑި ހާވާފައި ދާނީ،" ކުރިން ޕްރިމިއާ ލީގުގައި އއ. މާޅޮހަށް ވެސް ކޯޗުކޮށްދިން ނިސްތާރު ބުންޏެވެ.\nފާއިތުވި ދެ އަހަރަށް ބަލާއިރު އެފްއޭއެމުން ކަލަންޑަރު ރާވާފައި އޮތްގޮތުން މާލޭ ލީގުން ކަޓާ ޓީމުތަކުގައި ހިމެނޭ ކުޅުންތެރިންނަށް ވަނީ އަހަރުގެ މެދުތެރެއިން ސީޒަން ނިމިފަ އެވެ. އޭގެ ސަބަބުން ގިނަ ކުޅުންތެރިންތަކަކަށް ފުރުސަތު ގެއްލުނެވެ. މި އަހަރުގެ ފުޓްބޯޅަ ކަލަންޑަރު އެކުލަވާލިއިރު މާލޭ ލީގު ވަނީ ކެންސަލްކޮށްފަ އެވެ. އެކަމަކު ޕްރިމިއާ ލީގުގައި ކުޅޭ ހުރިހާ ޓީމަކުން ކުޅުންތެރިންނާ އެއްބަސްވުން ހެދުމުގައި ގެންގުޅުނީ އެއް އުސޫލެކެވެ.\nނިސްތާރު ބުނީ މިދިޔަ އަހަރަށް ވުރެން ފޯކައިދޫ ޓީމު ވަރުގަދަ ކުރީ ޕްލޭނަކާ އެކު ކުރިއަށް ދިއުމުގެ ވިސްނުމުގައި ކަމަށާއި އެކަމަކު އެކަން ކުރެވޭނެ ޖާގައެއް ފުޓްބޯޅަ ފޯމެޓުން އަދި ނުފެންނަ ކަމަށެވެ.\n"މި ފޯކައިދޫ ޓީމު ވަރުގަދަ މި ދިޔަ އަހަރަށް ވުރެ. މި އަހަރު މި ތައްޔާރުވީ ކުޅުންތެރިން ތިން އަހަރަށް ކޮންޓްރެކްޓްގައި ސޮއިކޮށްފައި. އެ ކުދިންނެއް ނުދާނެ މިނިވަން ޗެމްޕިއަންޝިޕް ކުޅޭކަށް. މި ފޯމެޓް އެބަޖެހޭ އިސްލާހުކުރަން ރަނގަޅުގޮތަކަށް. އޭރަށް ރަށްރަށުން އަންނަ ޓީމުތަކަށް އެއްވެސް މައްސަލައެއް ނުޖެހި ރަނގަޅަށް ކުޅެވޭނެ،" ކުރިން އީގަލްސް އާއި ބީޖީގައި ވެސް މަސައްކަތްކުރި ނިސްތާރު ބުންޏެވެ.\nދެ އަހަރު ވަންދެން ރަނގަޅު މަސައްކަތްތަކެއް ކުރުމަށް ފަހު ފޯމެޓް އޮންނަގޮތަކުން އަލުން މިނިވަން ޗެމްޕިއަންޝިޕަށް ދާން ޖެހިއްޖެނަމަ އެއީ އެންމެ ރަނގަޅު ގޮތް ނޫން ކަމަށް ނިސްތާރު ވަނީ ބުނެފަ އެވެ.\n"ރެލިގޭޝަން އުސޫލެއް އެންމެނަށް އެއް ގޮތަކަށް އޮވެއްޖެނަމަ މި ފޯކައިދޫ ޓީމެއް ފިލައިގެން ނުދާނެ،" ނިސްތާރު ބުންޏެވެ.\nއެފްއޭއެމުން މި ފަަހަރުގެ ފުޓްބޯޅަ ފޯމެޓަށް ގެނައި އަނެއް ބަދަަލަކީ ޗެރިޓީ ޝީލްޑް މެޗުގައި މިނިވަން ޗެމްޕިއަންޝިޕްގެ ޗެމްޕިއަނާއި ލީގު ޗެމްޕިއަން ދެ ލެގަށް ކުޅޭ ގޮތަށް ބަދަލުކުރުމެވެ. މިނިވަން ޗެމްޕިއަންޝިޕުން އިން ފުރުސަތު ޗެމްޕިއަން ތިމަރަފުށިން ދޫކޮށްލުމުން ލިބުނީ ރަނަރަޕް ފޯކައިދޫ އަށެވެ. ރާއްޖޭގެ ތާރީހުގައި ދެ ލެގަށް ކުޅުނު ފުރަތަމަ މެޗުން ޓީސީން ވަނީ 4-2 ގެ އެގްރިގޭޓް ނަތީޖާއަކުން ފޯކައިދޫގެ މައްޗަށް ކުރި ހޯދައި ފުރަތަމަ ފަހަރަށް ޝީލްޑް އުފުލާލައިފަ އެވެ.\nނިސްތާރު ބުނީ ރާއްޖޭގެ ފުޓްބޯޅައިގެ ކުރިމަގަށް ބަލާއިރު ޝީލްޑް މެޗުން ކަންތައްތަކެއް ހާސިލްކުރެވިދާނެ ކަމަށެވެ.\n"ވަރަށް ޕޮޒިޓިވް ފޯމެޓެއް (ހޯމް އެންޑް އަވޭ). ވަރަށް އެޕްރިޝިއޭޓްކުރަން އެފްއޭއެމުން ދިން މި ފުރުސަތަށް. އަސްލު ވަރަށް ރަނގަޅު ފުރުސަތެއް. މިހާރު އަޅުގަނޑުމެންނަށް އެބަ އަޑު އިވޭ ލީގު ވެސް ހޯމް އެންޑް އަވޭ ފޯމެޓަށް ކުޅެން. އެއީ ކުރަން ޖެހޭ ކަމެއް،" ނިސްތާރު ބުންޏެވެ.\nދެ އަހަރަށް ކުރިއަށްދާ ފޯމެޓަކަށް ރާއްޖޭގެ ފުޓްބޯޅަ ސީޒަން ބަދަލުކޮށްގެން އެފްއޭއެމުން މާދަމާ ޕްރިމިއާ ލީގު ފަށާއިރު ފުރަތަމަ މެޗުގައި މާދަމާރޭ ފ. ނިލަންދޫ ބައްދަލުކުރާނީ ދަ ގްރާންޑޭ ސްޕޯޓްސް ކްލަބާ އެވެ. ދަ ގްރާންޑޭ އަކީ މިދިޔަ އަހަރުގެ ދެ ވަނަ ޑިވިޝަން ކާމިޔާބުކޮށް މި ފަހަރުގެ ފުރަތަމަ ޑިވިޝަނުގައި އަލަށް ވާދަކުރާ ޓީމެކެވެ.\nއިތުރު ލިޔުންތައް ށ. ފޯކައިދޫ ޗެރިޓީ ޝީލްޑް


Mi aharuge mihaathanah 102,000 touristun athuvejje | MBS NEWS\nމާލެ އައި ޓޫރިސްޓުންތަކެއް މަގުމަތީގައި ފޯނު ބަލަނީ. ކޮވިޑާ ގުޅިގެން ބޯޑަރު ބަންދުކުރުމަށްފަހު އަލުން ހުޅުވާލުމުން ޓޫރިޒަމް އަންނަނީ ރަނގަޅުވަމުން. ފޮޓޯ: އަބްދުﷲ އަބީދު | ހުރިހާ\nމިއަހަރުގެ މިހާތަނަށް 102،000 ޓޫރިސްޓުން އަތުވެއްޖެ\n05 February 2021, 14:20\nމިއީ މިދިޔަ އަހަރުގެ މި މުއްދަތާ އަޅާބަލާއިރު 47.3 ޕަސެންޓް ދަށް އަދަދެއް\nމިއަހަރުގެ މިހާތަނަށް ރާއްޖެ 102،000 އަށްވުރެ ގިނަ ޓޫރިސްޓުން އަތުވެއްޖެ އެވެ.\nޓޫރިޒަމް މިނިސްޓްރީން މިއަދު އާއްމުކުރި ތަފާސްހިސާބުތައް ދައްކާ ގޮތުން އިއްޔެގެ ނިޔަލަށް ރާއްޖެއަށް ވަނީ 102،107 ޓޫރިސްޓުން އައިސްފަ އެވެ. އެ ތަފާސްހިސާބުތައް ދައްކާ ގޮތުން މިދިޔަ ހަތަރު ދުވަހުގެ ތެރޭގައި އެކަނި ވެސް 10،004 ޓޫރިސްޓުން އައިސްފައިވެ އެވެ. މިއީ މިދިޔަ އަހަރުގެ އެ މުއްދަތާ އަޅާބަލާއިރު 49.5 ޕަސެންޓް ދަށް އަދަދެކެވެ.\nއެ ތަފާސްހިސާބުތައް ދައްކާ ގޮތުން ރާއްޖެއަށް އަދިވެސް އެންމެ ގިނަ ޓޫރިސްޓުން އަންނަނީ ރަޝިއާ އިންނެވެ. އެ ގައުމުން އެކަނި 22،178 ޓޫރިސްޓުން އައިސްފައިވެ އެވެ. މިއީ މާކެޓް ޝެއާގެ 21.7 ޕަސެންޓެވެ. ދެވަނައަށް އެންމެ ގިނަ ޓޫރިސްޓުން އައިސްފައި ވަނީ އިންޑިއާ އިންނެވެ. އެ ގައުމުން 20،027 ޓޫރިސްޓުން އައިސްފައިވެ އެވެ. މިއީ މާކެޓް ޝެއާގެ 19.6 ޕަސެންޓެވެ. ތިންވަނަ އަށް އެންމެ ގިނަ ޓޫރިސްޓުން އައީ ޔުކްރެއިނުންނެވެ. އެ ގައުމުން ވެސް 7،373 ޓޫރިސްޓުން އައިސްފައިވެ އެވެ. މިއީ މާކެޓް ޝެއާގެ 7.2 ޕަސެންޓެވެ.\nޓޫރިޒަމްގެ ތަފާސްހިސާބުތައް ދައްކާ ގޮތުން 624 ޓޫރިސްޓު ފެސިލިޓީއެއްގެ 43،656 އެނދު ބޭނުންކުރެ އެވެ. މީގެ ތެރޭގައި 145 ރިސޯޓާއި 333 ގެސްޓްހައުސް އަދި 135 ސަފާރީ އުޅަނދާއި 11 ޓޫރިސްޓް ހޮޓަލެއް ވެސް ހިމެނެ އެވެ.\nވިޔަފާރި ޓޫރިސްޓުން ޓޫރިޒަމް


Jabirah fiyavalhu alhan Zareer govaalavvaifi\nމަތިވެރި ދާއިރާގެ މެމްބަރު ހަސަން ޒަރީރު\nކާށިދޫ ދާއިރާގެ މެމްބަރު އަބްދުﷲ ޖާބިރަށް ފިޔަވަޅު އަޅަން މަތިވެރި ދާއިރާގެ މެމްބަރު ހަސަން ޒަރީރު ގޮވާލައްވައިފި އެވެ.\nޒަރީރު އެ ފަދައިން ގޮވާލެއްވީ އއ. މަތިވެރިއަކީ ޓެރަރިސްޓުން ދިރިއުޅޭ ރަށެއް ކަމަށާއި އެރަށުން މީހުން ބާލަން ޖެހޭ ކަމަށް ޖާބިރު ވިދާޅުވުމާ ގުޅިގެން ނެވެ.\nމަޖިލީހުގައި ޒަރީރު މިއަދު ވިދާޅުވީ މަތިވެރީގެ ރަައްޔިތުންނަކީ ޓެރަރިސްޓުން ކަމަށް ސިފަކޮށް ޖާބިރު ދައްކަވާ ވާހަކަތައް ބަލައި ނުގަނެވޭނެ ކަމަށެވެ. އެފަދަ ވާހަކަތައް ރައްޔިތުންގެ މަޖިލީހުގައި ދެއްކޭނެ ކަމަށް ދެކެވަޑައިވެސް ނުގަންނަވާ ކަމަށެވެ.\nޖާބިރު މަތިވެރީ ކައުންސިލަށް ދައްކަން ޖެހޭ މިލިއަނެއްހާ ފައިސާ ނުދައްކާތީ ވެސް އޭނާ ކަންބޮޑުވުން ފާޅުކުރެއްވި އެވެ.\n"މިހާ ތަފްސީލުކޮށް ފެންނަން އޮތް ކަމެއްގައި ދޮގު ހަދައި ރައްޔިތުންނަކީ ޓެރަރިސްޓުންނަށް ހަދައި ރައްޔިތުން ރަށުން ބާލަން ޖެހޭ ކަމާއި އަދި އޭގެ އިތުރުން އެރަށަށް އިންވެސްޓަރުން ދާން އެބޭފުޅާ ނޭދޭކަމާއި ކޮށްފައިހުރި އިންވެސްޓްމަންޓްތަކުން މީހުން ފައިބަން ގޮވާލައި މުޅި އެރަށުގެ އިގްތިސޯދާއި ނަން ކިލަނބުކޮށް ރައްޔިތުންނާމެދު މިފަދަ ވާހަކަތައް ތަކުރާރުކޮށް އެބޭފުޅާ [ޖާބިރު] އެދަނީ ދައްކަވަމުން" ޒަރީރު ވިދާޅުވި އެވެ.\nއެހެންކަމުން ޖާބިރާމެދު ގާނޫނީ ގޮތުން އެޅެން ހުރި ފިޔަވަޅުތައް އަޅަން ސަރުކާރުގެ މުއައްސަސާތަަކަށް އޭނާ ގޮވާލެއްވި އެވެ.\nމަތިވެރީގައި ހިންގާ 50 ކޮޓަރީގެ ބޮޑު ގެސްޓްހައުސް އަކީ ޖާބިރުގެ ވިޔަފާރިއެކެވެ. އެހެންވެ އޭނާ ވަރަށް ގިނައިން އެ ރަށަށް ވަޑައިގަންނަވަ އެވެ. މިމަހުގެ 21 ވަނަ ދުވަހު ޖާބިރު މަތިވެރިއަށް ވަޑައިގެންްނެވީ ގެސްޓްހައުސް ބައްލަވައިލެއްވުމަށެވެ. ނަމަވެސް ރަށުގެ ވަރަށް ގިނަ ބަޔަކު ނުކުމެ ޖާބިރާ ދެކޮޅަށް ވަނީ އަޑުއުފުލާފަ އެވެ. އަދި ޖާބިރު އެ ރަށުން ފައިބަން ގޮވާލާ އިހުތިޖާޖު ކުރި އެވެ. އެ ހަމަނުޖެހުމުގެ ތެރެއިން ޖާބިރަށް ހަމަލާ ދީގެން 42 އަހަރުގެ ފިރިހެނަކާއި 19 އަހަރުގެ ފިރިހެނެއް ވަނީ ހައްޔަރުކޮށްފަ އެވެ.\nމަތިވެރި މެމްބަރު ޒަރީރު ވަނީ ހައްޔަރުކުރި މީހުން ދޫކޮށްލަން ވެސް ގޮވާލައްވައިފަ އެވެ.


SunOnline: Landayaa eku Landaa!\nލަނޑަޔާ އެކު ލަނޑާ!\nއަހުމަދު ޒާހިރު (ހިރިގާ) 24 Dec 2018, 10:45\nސަރުކާރު ކޯލިޝަނުގައި ހިމެނޭ ހަތަރު ލީޑަރުންނާ ރައީސް ސޯލިހު ބައްދަލު ކުރެއްވުމަށް ފަހު މީޑިއާއަށް މައުލޫމާތު ދެއްވަނީ --- ސަން ފައިލް ފޮޓޯ: އަހްމަދު އަވްޝަން\nމިދިޔަ ސެޕްޓެމްބަރު މަހު ބޭއްވި ރިޔާސީ އިންތިހާބުގައި ކުރީގެ ރައީސް އަބްދުﷲ ޔާމީންގެ ވެރިކަން ނިމުމަކަށް ގެނައުމަށް ރައީސް އިބްރާހީމް މުހައްމަދު ސޯލިހު ނިކުމެވަޑައިގަތީ ގުޅިފައިވާ ކޯލިޝަނަކުންނެވެ. ރައީސް ޔާމީނަކީ އިންތިހާ އަށް "ކޮރަޕްޓް" އަދި "އަނިޔާވެރި" ބޭފުޅެއް ކަމަށް ބުނެ އެވެރިކަން ނިމުމަކަށް ގެނައުމަށެވެ. އަދި އަޑުހަރުކޮށް ބުނަމުން ދިޔައީ މި ފަހަރުގެ ކޯލިޝަން ނުރޫޅޭނެ ކަމަށާއި މި ކޯލިޝަނަކީ ކުރީގެ މާޒީން އިބުރަތްލިބިގަނެގެން އުފެއްދި ކޯލިޝަނެއް ކަމަށެވެ. ހަމަ އެހެންމެ ރައީސް ސޯލިހަކީ ތަފާތު ބޭފުޅެއް ކަމަށާއި ރައީސް ޔާމީންގެ "އަނިޔާވެރި" ވެރިކަމުގައި ސިއްކަ ޖެހުމަށް ރައީސް ސޯލިހު އިދިކޮޅު އެންމެހާ ބޭފުޅުން އެއްގަލަކަށް އަރުވައިގެން ކުރެއްވި މަސައްކަތަކީ ލާމަސީލު މަސައްކަތެއް ކަމަށެވެ.\nތެދުފުޅެކެވެ. ރައީސް ސޯލިހަކީ މަޑުމައިތިރި އަދި ރައްޔިތުންގެ މަޖިލީހުގައި ގިނަ ދުވަސަތަކެއް ވަންދެން މަސައްކަތް ކުރެއްވުމާ އެކު، ސިޔާސީ ގޮތުން ބުރަދަން ހުރި ބޭފުޅަކަށް ވެދާނެ އެވެ. ކޯލިޝަނުގައި ހިމެނޭ ގިނަ ބޭފުޅުންގެ ރުހުން ރައީސް ސޯލިހަށް ލިބުނީ ވެސް އެހެންވެގެން ކަމަށް ވެދާނެ އެވެ.\nހަމަ އެހެންމެ ކޯލިޝަން ހެދީ ވެރިކަން ލިބިއްޖެ ނަމަ ސަރުކާރާއި ދައުލަތުގެ މަގާމުތައް އެއްބަސްވެފައިވާ ގޮތަށް "ހަތަރު ޕާޓީގެ" މެދުގައި ބެހުމަށް ޝަރުތުކޮށްގެންނެވެ. އަދި އަންނަ އަހަރު އޮންނަ ރައްޔިތުންގެ މަޖިލީހަށް ގުޅިގެން ވާދަކުރުމަށް އެއްބަސްވެގެންނެވެ. އެ އެއްބަސްވުމަކީ ހަތަރު ޕާޓީ އިން އެއްގަނޑެއްގައި ސޮއިކޮށްފައި ނެތަސް، އިއުތިރާފުވެފައިވާ ގޮތެވެ. ރިޔާސީ ނިޒާމެއްގައި ކޯލިޝަނަކީ މަސައްކަތް ކުރުމަށް ވުރެ، ނުކުރުން ދުރު ކަމަކަށް ވިއަސް، އެ ކާޑު ކުޅުނީ އެ ހުވަފެންދައްކައިގެންނެވެ. އެކަން ގަބޫލުކުރަން ޖެހެ އެވެ. ރައްޔިތުން އެ ހުވަފެން ގަބޫލުކުރި އެވެ.\nއެކަމަކު ރައީސް ސޯލިހުގެ ސަރުކާރަށް 100 ދުވަސް ނުވަނީސް، ކޯލިޝަން އޮތީ ރެނދުލައި ހަތަރު އަނގޮޅި މައްޗަށް ހުރަސްވެފަ އެވެ. އަންނަ އެޕްރީލް މަހު އޮންނަ ރައްޔިތުންގެ މަޖިލީހުގެ އިންތިހާބުގައި ގުޅިގެން މަސައްކަތް ކުރާނެ، ފޯމިއުލާއެއް ވަނީ ނުހޯދި އެވެ. އެ ވިދާޅުވާ ހަތަރު ލީޑަރުން ދެ ފަހަރު ބައްދަލުކޮށްގެން ވެސް އެކަމަށް ގޮތެއް ނުހޯދުނެވެ.\nކޯލިޝަން ރޫޅެން ދިމާވި ވަރަށް ގިނަ ކަންކަން އެބަހުއްޓެވެ. ފުރަތަމަ ކަމަކަށްވީ ހަތަރު ލީޑަރުންގެ އެއްބަސްވުމެއް ނޯންނާނެ ކަމަށް ބުނެ، އެމްޑީޕީ އިން އެކަމަށް އިންކާރު ކުރުމެވެ. އަދި އަވަސް އަރުވާލައިގެން އެމްޑީޕީގެ ގައުމީ މަޖިލީސް ބާއްވައި ކުރީގެ ރައީސް މުހައްމަދު ނަޝީދުގެ ހުށަހެޅުމަކާ އެކު، ރައްޔިތުންގެ މަޖިލީހުގެ ހުރިހާ ދާއިރާއަކަށް އެމްޑީޕީ އިން ވާދަކުރުމަށް ނިންމުމެވެ. އެ ނިންމުން ނިންމުގައި ރައީސް ސޯލިހު ބައިވެރިއެއް ނުވެ އެވެ. އަދި ފޮރިން މިނިސްޓަރު އަބްދުﷲ ޝާހިދު ވެސް އެ ބައްދަލުވުމުގައި އިންނެވުމަށް ފަހު، ވޯޓަށް އެހި އިރު ވަނީ "ގެއްލި"ފަ އެވެ.\nރައީސް ސޯލިހު އެމްޑީޕީގެ ގައުމީ މަޖިލީހާ ބައްދަލުކުރައްވައި ފަހުން ވިދާޅުވީ އެ މަނިކުފާނު އެދިވަޑައިގަންނަވާ ގޮތަކީ ކޯލިޝަންގެ މެންބަރުން މަޝަވަރާކޮށް ގުޅިގެން ގޮނޑިތަކަށް ވާދަކުރެވޭނެ ފޯމިއުލާއެއް ހޯދުން ކަމަށެވެ.\nއެއީ އެ ފަރާތެވެ. އެނެއް ފަރާތުން ޖޭޕީގެ ލީޑަރު އަދި ރައްޔިތުންގެ މަޖިލީހުގެ ރައީސް ގާސިމް އިބްރާހީމް ބާރުތައް ނަންގަވަން މަސައްކަތް ކުރެއްވުމުގެ އިތުރަށް ދެ ކޮމިޝަނަށް ގާނޫނީ ބާރުދޭ ބިލް ރައްޔިތުންގެ މަޖިލީހުން ފާސްނުކޮށް މަޖިލީސް ޗުއްޓީ އަށް ދިއުމަކީ ގިނަ ބަޔަކު އެކަމާ ދޭތެރޭ ހިތްކަޅުކުރި ކަމަކެވެ. ފަހަރުގައި އެ ދުވަހު ކޯރަމް ހަމަނުވީ، އެމްއެމްޕީއާރުސީގެ ކޮރަޕްޝަންގެ މައްސަލަތައް ބެލުމަށް ބައެއް މެންބަރުން ބޭނުންފުޅު ނުވުމުން ކަމަށް ވެސް ވެދާނެ އެވެ. އެހެނީ އެއިން ބައި ނޭޅޭ ބަޔަކު މަދުކަމަށް ބުނާތީ އެވެ. އަދި އޭގައި ޕީއެމްއެމް މެންބަރެއް، އެމްޑީޕީ މެންބަރެއް އިސްތިސްނާ ނުވާ ކަމަށް ވެސް ބުނާތީ އެވެ.\nކެޔޮކެއިވަރު އެނގޭނީ ބިތުފަންގި ނެގިވަރަކުންނެވެ.\nއެމްޑީޕީ އިން ދައްކަނީ ވެސް ރަނގަޅު ވާހަކަ އެކެވެ؛ ކޮންމެހެން ތަބަކަކަށް ލާފައި ޓިކެޓްތައް ދޭކަށް ނުޖެހެ އެވެ. ކޮންމެ ބައެއްގެ ވެސް ހަކަތަ ހުރި ވަރު އެނގޭނީ ވަކަރަށް ޖަހާލުމުންނެވެ. އެ ޖާގަ ވެސް އޮންނަން ޖެހެ އެވެ. ޕާޓީތަކުގެ މެދުގައި ގޮނޑިތައް ބަހައި ރައްޔިތުންނަށް ފުރުސަތު ނުލިބޭ ގޮތަށް އެކަން ކުރުމަކީ، އެއް ނަޒަރިއްޔާތަކުން ބަލާ އިރު، އެންމެ ރަނގަޅު ޑިމޮކްރަސީ ކަމުގައި ނުވެދާނެ އެވެ. އަދި ރައްޔިތުންގެ މަސްލަހަތު އެންމެ ފުރިހަމައަށް ރައްކާތެރިކޮށްދޭ ގޮތް ކަމަށް ވެސް ނުވެދާނެ އެވެ.\nއަދި ވަކިވަކީން އިންތިހާބުގައި ވާދަކޮށްފި ނަމަ ގިނަ ގޮނޑި މިފަހަރު ލިބޭނީ އެމްޑީޕީ އަށް ކަމަށް އަޅުގަނޑު ގަބޫލުކުރަމެވެ. އެހެނީ އެމްޑީޕީއަކީ އެމްޑީޕީގެ ފިކުރު ގެންގުޅޭ ބަޔަކަށްވެފައި އެ ޕާޓީގެ މެންބަރުންގެ ވިސްނުން ވަހުތާން ނުވާނެ ކަމަށް ފެންނާތީ އެވެ. އަދި މިތާ މި އޮތީ އިނގިރޭސި ބަހުން ބުނާ ނަމަ، ލިބަރަލް ވިސްނުމާއި ކޮންޒަވޭޓިވް ވިސްނުން ކަމަށް ވާތީ އެވެ؛ އެމްޑީޕީ ވިސްނުމާއި އިދިކޮޅު ވިސްނުމެވެ. އެދެބައި އެއްވާނެ ކަމަކަށް ގަބޫލެއް ނުކުރެވެ އެވެ. ހައްލުހޯދަން ޖެހެނީ އެކަމަށެވެ. ފޯމިއުލާ ނެރެން ޖެހެނީ ވެސް އެކަމަށެވެ. މިވަރަށް ވެސް އެއްގަލަކަށް އެރިފައި ވަނީ ރައީސް ސޯލިހު ލީޑާޝިޕްގައި ހުންނެވުމުންނެވެ. އެމްޑީޕީގެ އެންމެ އިސް ފަރާތަކީ ރައީސް ކަމަށް އަސާސީ ގަވާއިދުގައި އޮތަސް، އަމަލީ ގޮތުން އެކަން ހިނގަނީ އެހެންތޯ އެއީ ވެސް ސުވާލެކެވެ.\nވެރިކަން ބަދަލުކުރީ ކުރީގެ ރައީސް ޔާމީންގެ ކިބައިން ގައުމު ސަލާމް ކުރުމަށެވެ. މައިގަނޑު ގޮތެއްގައި ރައީސް ޔާމީނާ ދެކޮޅަށް ވާދަކޮށްފާނެ ކޮންމެ ބޭފުޅަކަށް އޮތް ތަނަކީ ޖަލުގެ ކުޑަ ގޮޅިކަމަށް ވަރަށް ގިނަ ބަޔަކަށް ގަބޫލުކުރެވުމުންނެވެ. އެ މަގުސަދު މިހާރު ވަނީ ހާސިލުކުރެވިފަ އެވެ. ރައީސް ޔާމީންގެ ވެރިކަން ވަނީ ބަދަލުކުރެވިފަ އެވެ.\nކުރިމަތީގައި އޮތީ ރާއްޖެ ބަރުލަމާނީ ނިޒާމަކަށް ބަދަލުކޮށްލާނީތޯ ނޫނީ ރިޔާސީ ނިޒާމެއްގައި ބާއްވާނީތޯ އުފެދޭ ސުވާލާއި މެދުތެރެއިން އެކިޔާ "އިންތިހާބު" ބާއްވައި ވެރިކަން ފޮރޮޅާލާނީތޯ އުފެދޭ ސުވާލުގެ ޖަވާބު ހޯދުމެވެ. އަދި އުތުރު ކަރައިގެ ދަށަށް ހައްދެއް ނެތް ވަރަށް މި ގައުމު ފޮރުޅާލާނީތޯ އުފެދޭ ސުވާލުގެ ޖަވާބު ހޯދުން ވެސްމެ އެވެ. އެއަށް ވުރެ އެ ވާހަކަ ތިލަ ކުރާކަށް އަދި އަޅުގަނޑު ނެތީމެވެ. އެކަމަކު އެއް ފަހަރު ތަޖުރިބާކޮށްފީމެވެ. އެ ތަޖުރިބާ ރަނގަޅުތޯ އެވެ؟ އެ ސުވާލު ވެސް ދޫކޮށްލާނީ ތިޔަ ބޭފުޅުންނަށެވެ.\nއެ ހުރިހާ ކަމެއް އެހެން ހުއްޓަސް އަޅުގަނޑަށް އެނގޭ ކަމަކީ ރައްޔިތުން ވޯޓުދިނީ ކޯލިޝަނަށް ކަމެވެ. އަދި ފަސް އަހަރުގެ ދައުރަކަށް ވޯޓުދިނީ އިބްރާހީމް މުހައްމަދު ސޯލިހަށް ކަމެވެ. އެހެން ކަމާ އެކު ފަސް އަހަރު ދުވަހު ރައީސް ސޯލިހު ވެރިކަމުގައި ބެހެއްޓޭނެ ފޯމިއުލާއެއް، ތިޔަ ވިދާޅުވާ ލީޑަރުން ރައީސް ސޯލިހަށް ހޯއްދަވައިދެއްވަން ޖެހެ އެވެ. ތަފާތު ގޮތް ގޮތަށް ބަޣާވަތް ކުރެވިދާނެ އެވެ. އޭގެ ތެރޭގައި ހަމަހިމޭން ބަޣާވާތާއި ކަނޑިބަޑިން ކުރާ ބަޣާވާތާއި އެތެރެއިން ގެންނަ ބަޣާވާތް ހިމެނެ އެވެ. ތިމަންނަމެން މި އުޅެނީ ފަސް އަހަރުވަންދެން ރައީސް ސޯލިހުގެ ވެރިކަން ދަމަހައްޓަން ކަމަށް ވިދާޅުވިއަސް، އަމަލީ ގޮތުން އެކަން ނުދައްކަނީސް އެކަން ގަބޫލުކުރަން ދައްޗެވެ. ދުރުތިބީންނަށް ފެންނަނީ އެތެރެއިން ތަޅާތަނެވެ. އެހެން ނޫނީ ތިޔަ ހުރި ފަރާތް ސާފުކުރާކަށް އެވަރަކުން މަރެއް ނުދޭނެ އެވެ. އަބަދުމެ ހަނދާން ކުރަން ޖެހޭ އެއްޗަކީ ރައްޔިތުން ވޯޓުދިނީ ކޯލިޝަނަށް ކަމެވެ. އެތެރެއިން ބަޣާވާތް ކުރަން ނުހައްދަވާށެވެ. އެއީ ގޯހެކެވެ. އެކަން ހަނދާން ކުރަން ޖެހެ އެވެ.\nބަލަމާ ބަހީ އެވެ. ދިވެހި މުހާވަރާގައިވާ ގޮތަށް ލަނޑަޔާ އެކު ވަނީ ލަނޑާ ކަމަށް ގަބޫލުކުރެވެ އެވެ.\nއޭރު ތިން ބާރު ވަކިކުރުން، މިހާރު އެއްކުރުން!؟\nހޮޅި ވާހަކަ ނުދައްކާށެވެ.


2 vana kids swmmining festival Addugai baavvaifi – adduLIVE\nދެވަނަ ކިޑްސް ސްވިމިން ފެސްޓިވަލް ބާއްވައިފި\n0 Sep 10, 2017, 10:17 ލިޔުނީ ހުސެއިން މިރުސާދު\nސްވިމިން އެސޯސިއޭޝަން އޮފް މޯލްޑިވްސް އިން އިންތިޒާމުކޮށްގެން އައްޑޫގައި ދެވަނަ ކިޑްސް ސްވިމިން ފެސްޓިވަލް ބާއްވައިފި އެވެ.\nއެ އެސޯސިއޭޝަނުގެ ހިތަދޫ ސްވިމިން ޓްރެކުގައި ހަފުތާ ބަންދުގައި ބޭއްވި ސްވިމިން ފެސްޓިވަލް ކުރިއަށް ގެންދިޔައީ އަންހެން ފިރިހެން ވަކިން ތިން އުމުރުފުރާއަކަށް ބަހާލައިގެންނެވެ.\nފެސްޓިވަލް ބޭއްވި އިރު، މާދަމާ އައްޑޫ ސިޓީ ސްކޫލް ކުދިންގެ ތިންވަނަ ފެތުމުގެ މުބާރާތް ފެށުމަށް ވެސް ވަނީ ހަމަޖެހިފަ އެވެ. އައްޑޫ ސްކޫލް ކުދިންގެ ތިންވަނަ ފެތުމުގެ މުބާރާތް ބޭއްވުމަށް ހަމަޖެހިފައި ވަނީ މާދަމާ އިން ފެށިގެން މި މަހުގެ 15 އާ ހަމައަށެވެ.\nހިތަދޫ ސްވިމިންގ ޓްރެކުގައި ކުރިއަށްދާ މި މުބާރާތައް އައްޑޫ ސްކޫލުތަކުން ކޮންމެ ދުވަހަކު ފޯރިއާއެކު ފަރިތަކުންތައް ފުރިހަމަ ކުރަމުންދާ އިރު، މި މުބާރާތަކަކީ ރާއްޖޭގެ ހުރިހާ ސްކޫލުތަކަށް ހުޅުވާލެވިގެން އައްޑޫގައި ބާއްވާ މުބާރާތެއް ކަމަށް ސްވިމިން އެސޯސިއޭޝަނުން ބުންޏެވެ.\nއައްޑޫ ސިޓީ ސްކޫލް ކުދިންގެ ތިންވަނަ ފެތުމުގެ މުބާރާތް ކުރިއަށް ގެންދިޔުމަށް ހަމަޖެހިފައިވަނީ އަންހެން ފިރިހެން ވަކިން ހަތަރު އުމުރުފުރާއަކަށް ބަހާލައިގެންނެވެ.\nއެއީ 12 އަހަރުން ދަށާއި 14 އަހަރުން ދަށާއި 16 އަހަރުން ދަށުގެ އިތުރުން 19 އަހަރުން ދަށުގެ އުމުރުފުރާ އެވެ. އަދި ސްކޫލް ކުދިންގެ ފެތުމުގެ މުބާރާތުގައި ޚާއްސަ އެހީއަށް ބޭނުންވާ ކުދިންގެ ކެޓަގަރީ ވެސް އޮންނާނެ ކަމަށް ސްވިމިން އެސޯސިއޭޝަނުން ބުންޏެވެ.


ޔޫތު މިކްސް ވޮލީބޯޅަ މުބާރާތުގެ ފުރަތަމަ މޮޅު އެމްޖޭއެސް އަށް – Mikal News\nޔޫތު މިކްސް ވޮލީބޯޅަ މުބާރާތުގެ ފުރަތަމަ މެޗުން އެމްޖޭއެސް މޮޅުވީ 3-0 ން\nމިހާރު ފުވައްމުލައް ސިޓީަގއި ކުރިޔަށްދާ ޔޫތު މިކްސް ވޮލީ ޗެމްޕިއަންޝިޕް 2019 ގެ ފުރަތަމަ ދެމެޗުން އެމްޖޭއެސް އާއި ޑްރީމް ކިލަރސް މޮޅުވެއްޖެއެވެ. އިއްޔެ ފެށި މިމުބާރާތް ކުޅެވެނީ ފުވައްމުލަކު އިޖުތިމާއީ މަރުކަޒުގެ ބޭގައިއޮތް ވޮލީ ކޯޓްގައެވެ.\nމެޗުތައް ކުޅެވޭނީ ފުވައްމުލަކު އިޖުތިމާއީ މަރުކަޒުގައެވެ.\nމިމުބާރާތުގެ ފުރަތަމަ މެޗުގައި އިއްޔެ ހަވީރު ބައްދަލުކުރީ މުހައްމަދު ޖަމާލުއްދީން ސްކޫލް (އެމްޖޭއެސް) ޓީމާއި ދަޑިމަގު ޒުވާނުންގެ ޖަމްއިއްޔާ ޓީމެވެ. މިމެޗު3ސެޓް0ސެޓުން ކާމިޔާބުކުރީ އެމްޖޭއެސްގެ ޓީމެވެ.\nއިއްޔެގެ ދެވަނަ މެޗުގައި ރޭ ބައްދަލުކުރީ ފުވައްމުލައް ސިޓީ ޕޮލިސް ޓީމާއި ޑްރީމް ކިލަރސް ޓީމެވެ. މިމެޗު3ސެޓް 1 ސެޓުން ކާމިޔާބުކުރީ ޑްރީމް ކިލަރސްއެވެ. މެޗުގެ މޮޅު ކުޅުންތެރިއަކަށް ހޮވިފައި ވަނީ ޑްރީމް ކިލަރސް ގެ ޖާޒީ ނަމްބަރު 11 އަހުމަދު މުއާޒެވެ.\nޔޫތު މިކްސް ވޮލީބޯޅަ މުބާރާތުގެ2ވަނަ މެޗުން ޑްރީމް ކިލަރސް މޮޅުވީ 3-1 ން، މެޗުގެ މޮޅު ކުޅުންތެރިޔާ މުއާޒު ޖ.11\nފުވައްމުލަކު އިޖުތިމާއީ މަރުކަޒުން އިސްނަގައިގެން ފުވައްމުލައް ސިޓީ ކައުންސިލާއި ގުޅިގެން ކުރިޔަށް ގެންދާ މި މުބާރާތުގައި މިއަދުވެސް ދެ މެޗުވެއެވެ.\nމިއަދު ހަވީރު ބައްދަލުކުރާނީ އެމްޖޭއެސް ޓީމާއި ފުވައްމުލައް ސިޓީ ޕޮލިސް ޓީމެވެ. މެޗު ފަށާނީ ހަވީރު 4:30 ގައެވެ.\nމިރޭގެ މެޗުގައި ބައްދަލުކުރާނީ ދަޑިމަގު ޒުވާނުންގެ ޖަމްއިއްޔާ އާއި ޑްރީމް ކިލަރސް އެވެ. ރޭގަނަޑުގެ މެޗު ފަށާނީ 8:15 ގައެވެ.\nޔޫތު މިކްސް ވޮލީބޯޅަ މުބާރާތުގެ2ވަނަ މެޗުން ޑްރީމް ކިލަރސް އާއި ޕޮލިސް މެޗުން މޮޅުވީ 3-0 ން މޮޅުވީ ޑްރީމް ކިލަރސް\nގުޅުންހުރި މައުލޫތައް:ވޮލީބޯޅަ, ފުވައްމުލައް ސިޓީ ކުޅިވަރު\nފައިނަލުގައި ޑްރީމް ކިލަރސް އާއި އެމްޖޭއެސް


Makka Gai Heydha Kuri Roadhamas Thakah Vure Jalugai Heydha Kuri Roadhamas Thah Maa Hiyhama Jehey- Sheikh Imran - Vaguthu\nމައްކާއަށް ވުރެ ޖަލުގައި ހޭދަކުރި ރޯދަމަސްތައް މާ ހިތްހަމަ ޖެހޭ - ޝައިހް އިމްރާން\n2 މަސް ކުރިން ( ނޮވެމްބަރު 4, 2018 )\nމައްކާއަށް ވުރެއް ޖަލުގައި ހޭދަކުރު ރޯދަމަސްތަށް މާ ހިތްހަމަ ޖެހޭ ކަމުގައި އަދާލަތު ޕާޓީގެ ރައީސް ޝައިހް އިމްރާން އަބްދުﷲ ވިދާޅުވެއްޖެއެވެ.\nތިން އަހަރު ޖަލުގައި ހޭދަކުރެއްވުމަށް ފަހު މިނިވަންވެވަޑައިގެން ރާއްޖެ ޓީވީގެ ފަލަސުރުހީ ޕްރޮގްރާމްގައި ވާހަކަފުޅު ދައްކަވަމުން އިމްރާން އަބްދުﷲ ވިދާޅުވީ ޖަލަށް ވަޑައިގެންނެވީ ޖަލުގައި ހޭދަކުރެއްވި ދުވަސްތަކަކީ އެމަނިކުފާނު ކުރަން ބޭނުން ކަންތަށް ކުރުމަށް ލިބުނު ދުވަސްތަކެއް ކަމަށާއި މައްކާއަށް ވުރެއް ޖަލުގައި ހޭދަކުރި ރޯދަމަސްތަށް މާ ހިތްހަމަ ޖެހޭ ކަމަށެވެ.\n"ވަކިން ހާއްސަކޮށް އަޅުގަނޑުގެ ހިތަށް އަރާ.. ހަތަރު ރޯދަމަސް އައި އިރު ދެ ރޯދަމަސް ޖަލުގައި ހޭދަކުރެވުނީ. އަޅުގަނޑަކީ މަދީނާގައި ކިޔަވަން ހަތަރު އަހަރު އުޅުނު މީހެއް. ކޮންމެ ރޯދަމަހެއްގައި މައްކާއަށް އުމްރާއަށްވެސް ދެވޭ. އެކަމަކު ބައެއް ފަހަރަށް ހިތަށް އަރާ އަޅުގަނޑުގެ ޖަލުގެ ދެ ރޯދަމަސް އެއަށްވުރެއްވެސް ތަންކޮޅެއް ހިތްހަމަޖެހުން ބޮޑުވެގެން ދިޔައޭ އިނގޭތޯ" ޝައިހް އިމްރާން ވިދާޅުވިއެވެ.\nއަދި ޖަލަށް ލުމުން ލިބުނު ގެއްލުމަށް ވުރެއް ލިބުނު ފައިދާ ބޮޑު ކަމަށް ޝައިހް އިމްރާން ވިދާޅުވިއެވެ. އަދި ޖަލުގައި ހޭދަކުރި ދުވަސްތަކަކީ ހަޔާތުގައި ނުލިބޭފަދަ ދުވަސްތަކެއް ކަމަށް ޝައިހް އިމްރާން ސިފަކުރެއްވިއެވެ.\n"އަޅުގަނޑުގެ ހަޔާތުގައި ނުލިބޭފަދަ ތިން އަހަރު ކަމަށް އަޅުގަނޑަށް ބުނެވިދާނެ ޖަލުގައި އެ ހޭދަކުރެވުނު ދުވަސްތަކަކީ. އަޅުގަނޑު ބޭނުންވާ ކަންކަން ކުރުމަށް. އަޅުގަނޑު ސީދާ ބޭނުންވާ ކަންކަމަށް ހުސްވެގެން އަޅުގަނޑު މަސައްކަތް ކުރާކަމަށް އެހާ ފަހި ފުރުސަތެއް އަޅުގަނޑަކަށް ނުލިބޭ" ޝައިހް އިމްރާން ވިދާޅުވިއެވެ.\nމިނިވަނެއްގެ ގޮތުގައި އުޅޭއިރު ވަގުތުތަށް ހޭދަވާ ގޮތުން ޖަލުގައި ހޭދަކުރި ދުވަސްތަކުގައި މާ މިނިވަންކަން ބޮޑޭ ހިތަށް އަރާކަމަށްވެސް ޝައިހް އިމްރާން ވަނީ ވިދާޅުވެފައެވެ.\n"މިހެން ވަގުތުތަށް ދާން ފެށީމާ އަޅުގަނޑަށް ބައެއް ފަހަރު ހިތަށް އަރާ ޖަލުގައި މާ މިނިވަނޭ. ޖަލުގައި މިނިވަންކަން މާ ބޮޑޭ" ޝައިހް އިމްރާން ވިދާޅުވިއެވެ،\nޖަލުގައި މަދު ދުވަހަކު ނޫނީ ހަ ގަޑިއަރަށް ވުރެއް ގިނައިން ނުނިދާ ކަމަށާއި މަރުވުމަށް ފަހުގައިވެސް ފައިދާވާނެ ކަންތައްތަކެއް ޖަލުގައި ކުރެވިފައިވާ ކަމަށް ގަބޫލުފުޅު ކުރެވޭ ކަމަށް ޝައިހް އިމްރާން ވަނީ ވިދާޅުވެފައެވެ. އަދި ފައިދާހުރި ކަންކަން ކުރަން ބޭނުން މީހެއް ނަމަ އެކަންކަން ކުރަން އެންމެ ރަނގަޅު އެއްތަނަކީ ޖަލު ކަމަށް ޝައިހް އިމްރާން ވިދާޅުވިއެވެ،.\nނޮވެމްބަރު 4, 2018 - 00:24\nއިމްރާން ވަޓް އިޒް ދިސްއަށް ތިވާހަކަ ތައް ކިޔައި ދެއްޗޭ ވަޓް އީޒް ދިސް އުޅުނީ ޖަލުގައި ކުރާނެ ކަމެއް ނެތިގެން.\nނޮވެމްބަރު 4, 2018 - 00:26\nތިޔަބުނީ..... ދެން މައްކާ އަށް ނުދާށޭ ޖަލައް ދާށޭތަ.... ދެން އޮނަން ވީނުން އެތާ.... ތެޅި ފޮޅިގެން ނުކުތީ ޔޯ......\nނޮވެމްބަރު 4, 2018 - 00:30\nއެހެންވީމާ ކޮންމެ ރޯދަމަހަކު އޭނަ ޖަލަށްލާންފެނޭ.. ...\nނޮވެމްބަރު 4, 2018 - 00:35\nއިމްރާން މޭޑޭގައި ނެގި އެއްކުއްޖަކު އަދިވަނީ ޖަޅުގައި ކަން އެގިޅައްވަންތޯ ވަރަ ދެރަ ދެއްތޯ ވަރަށް އަވަހައް އިބާދު މިނިވަން ވާނެކަމަށް އުމްމީދުކުރަން ސަޅާމް\nނޮވެމްބަރު 4, 2018 - 00:38\nއިސްލާމް ދިނަށްވުރެ ޣައިރު ދީން މާ ހިތްހަމަ ޖެހޭއޭވެސް މިހާރު ބުނެފާނެ. ދުވަސްކޮޅަކުން ކުޅިވަރު ފެންނާނެ އިރާދަކުރެއްވިއްޔާ..!\nނޮވެމްބަރު 4, 2018 - 00:40\nމޮޔަގޮވަނީ ، މައްކާއަވުރެން ހިހަމަޖެހެޔޯ، ޖަލުގަ އޮވެރޯދަހިފަންވެސް، އާރައީސް ކާރިދައްނަވާގެން އަނެކާވެސްދޭ ޖަލައް، ހިހަމަ ޖައްސާލަން،\nނޮވެމްބަރު 4, 2018 - 01:01\nކީއްވެ ޖަލުންނިކުތީ މައްކާއަށް ވުރެ ހިތްހަމަޖެހޭނަމަ އޮންނަންވާނީ ޖަލުގަ.\nނޮވެމްބަރު 4, 2018 - 01:03\nތިވަދެވުނީ ޖަލަކަށް ނޫން މޫނު ބަނދެގެން ގެން ގޮސް މުލިޔާގެ ވީއައިޕީ ރޫމަކަށް ވެއްދީތޯއްޗެ.\nމަނިކުފާނު ނޫނީ ޖަލުގެ އަނިޔާވެރިކަން އުފަލެއް ކަމުގައި ދެކުނު ގަޅިފުޅަކު ނުދެކެން.\nނޮވެމްބަރު 4, 2018 - 01:04\nއެހެންވީމާ އަލުން ޖަލަށް ވަޑައިގަންނަވާ. ކީއްކުރަންތޯ ރައްޔިތުންނަށް އުނދަގޫ ކުރަން މަގުމައްޗަށް ނިކުންނަވަނީ؟ ޖަލުގަ ހުންނަވައިގެން ލިބޭ މިނިވަންކަމާ ހިތްހަމަޖެހުން މާ ބޮޑު ކަމަށް ވަންޏާ އަނިޔާއޭ ކިޔައިގެން މިއޮތް ހުރިހާ ދުވަހު ދެއްކެވީ ކޮން ވާހަކަތަކެއްތޯ؟ ތިޔަ ދައްކަވާ ވާހަކަ ވަރަށް ހަމަ ނުޖެހޭ އިނގޭތޯ!\nނޮވެމްބަރު 4, 2018 - 01:30\nނޭގޭނެ؟ އެހެންވާނީވެސް މުނާފިގުންނާއެކުއުޅޭނީ\nނޮވެމްބަރު 4, 2018 - 01:34\nޢޭ މިހިރަ ބީތާ އާ މައްކާ އަކީ މާތްﷲ މާތް ކުރައްވާ ފައިވާ ބިމެއް އެބިންމައް ވުރެ ރަގަޅެއް ނު ވާނެ އެހެން ތަނެއް\nނޮވެމްބަރު 4, 2018 - 01:35\nއަނެއްކާ ބޮޑުބުނަމުންގޮސް ކުފުރު ނުވައްޗޭ ސޭކު ޢިމްރާނާ. ކަލޭ މައްކާ މަދީނާ ގަ ތެޅި އެރުވިގޮތް އަހަރެންގެ ހަމަލޮލުން 2002 ވަނަ އަހަރު ދުށިން. ކަލޭމެނަށް އަތަމާ ޢަބްދުއްލަޠީފް އަންގަވާފަ އޮތީ ޙާޖީންނަށް ދީނީ ކަންކަން އޮޅުންފިލުވައިދޭން ގްރޫޕްގެ ފަރާތުން ޝައިޚް މުޙައްމަދު ރަޝީދު އިބްރާހީމް ރަޝީދު ހުންނަވާނޭ ދިވެހި ކިޔަވާކުދިން ޙާޖީންނަށް ފަތުވާ ނުދެއްޗޭ ތިކުދިން ކޮށްދޭންވީ ކަމަކީ ބަސްދަތުރުތަކުގަ އެހީތެރިވެދޭނިއްޔޭ. އެކަމަކު އެއަމުރާ ޚިލާފަށް ކަލޭ އެތަނުގަވެސް ގްރޫޕްގެ ވެރިޔާގެ އަމުރާޚިލާފަށް ޢުހްދުގަ އާއި ޚަންދަޤް ކޮނުނު ހިސާބުގައި ޙާޖީންނަށް އޮޅުންއަރާފަދަ ފަތުވާދީގެން ޢަބްދުއްލަޠީފް އަރިހުގައި ޙާޖީންވަނީ ޝަކްވާކުރަން ޖެހިފައި. އެތަނުގަވެސް މަމޮޅުވެގެން ކަލޭ ތެޅިއެރުވިގޮތް އަހަރެން މިހުރީ ދެކެފައި. އެހެންވީމައާއި މައްކާއަށްވުރެ އެހެން ތަންތަނުގަ ހިތްހަމަޖެހޭ ވާހަކަބުނެ ކުރި ހެޔޮކަންތައް އިޝްތިހާރު ކުރަންފެށީމަ މިބުނީ އަނެއްކާ ކުފުރު ނުވައްޗޭ.\nނޮވެމްބަރު 4, 2018 - 02:35\nއަޅުގަނޑުވެސް4މަހެއްހާދުވަހު ޖަލުގަ އޮތިން އިމްރާނުގެ ވާހަކައަށް 100% ތާއިދު ނަމަވެސް ދެރަކަމަކީ ޖަލުގަ އޮންނެވި އިރު ޢާއިލާގެ ބޭފުޅުންނާއި ވަކީލުންމެދުވެރިކޮށް ދައްކަނީ ޖަލުގެއަނިޔާވެރިކަމުގެ ވާހަކަ މިއަދު ސަރުކާރު ބަދަލުވުމުން އެހެންގޮތަކަށް ބަދަލުވެއްޖެ\nނޮވެމްބަރު 4, 2018 - 02:45\nބަލަ ދެއިރުދެދަޅައަށް ވާހަކަބަދަލުވީމާ މިހާރު ޝޭޚުންނޭ ކިޔޭނީވެސް. ކުރީގަބުނީހިތްދަތިވޭންދެނިވި ހާލުގައުޅުނުތަނެކޭ އެޖަލަކީ. މިހާރު އެޖަލަކީ މައްކާއަކަށްވީމަ ދެންތިޔަވީ އަފުރެމެންވެސް ތިތަނަށް ދެވޭތޯބަލަން.\nނޮވެމްބަރު 4, 2018 - 04:20\nކޮންމެ ކުއްޖަކުވެސް ސުކޫލް ނިންމާފަ4އަހަރު ޖަލުގަ ހޭދަ ކުރަން މަޖުބޫރު ކުރާ ޤާނޫނެއް ފާސްކުރަން ފެނޭ.\nނޮވެމްބަރު 4, 2018 - 05:32\nދެންކޮން އަނިޔާއެއްގެ ވާހަކައެއްތަ މިދަތްކަނީ. ހުކުމުގެ ބާކީބައި ޖަލުގަހޭދަ ކުރަންއަވަހަށްދާން ފެނޭ. އާޚިރަތައް މަސައްކަތްކުރަން އެންމެރަންގަޅީ ޖަލުކަމަށް ވާނަމަތިޔަލިބިފަ ތިއޮތީހާދަބޮޑު ނިއުމަތެކޭ. ވަގުތުނަގާނުލާ.\nނޮވެމްބަރު 4, 2018 - 05:38\nއެއީ ރައީސްޔާމީނު ވެރިކަމުގަ ރާއްޖޭގެ ޖަލުތަކުގެ ފުރިހަމަކަމުންތާ...\nނޮވެމްބަރު 4, 2018 - 06:24\nއިމްރާނުމެންފަދަ ސިޔަސީ ހުދުފޮތިގައިގަ އަޅައިގެން ޖަލައް ވަދައިގަތީމަ އިމްރާނައް ހުންނާނީ ސުވަރުގެފަދަ ގަނޑުވަރުފަދަތަންތަން އެހެންވީމަ އިމްރާނުމެނައް އިހުސަސްނުކުރެވޭނެ އެއީޖަލުކަމެއް ނިކަމެތިން އުޅޭހާލެއް ނުވިސްނޭނެ އެހެންވީމަކޮއްކޮއެއް ވެސް ލިބުނީ\nނޮވެމްބަރު 4, 2018 - 06:52\nމީނާ އަލުން ޖަލަށް ލައިދިނުމަށް އެ އެދެނީ! އަވަހަށް ފޮނުވާލާ ޖަލަށް! އެބުނާހެން. އޭރުން އަނބި ދަރިންގެ ބުރައެއް އުފުލާކަށް ނުޖެހޭ! ދިރިއުޅުމުގެ އެއްވެސް ކަމަކާ ފިކުރު ކުރާކަށެއް ނުޖެހޭ! ސަޕޯރޓަރުން ތިމާގެ އަނބިދަރިންގެ ހުރިހާ ޚަރަދު ބަރަދެއް ބަލަހައްޓައިދޭ! ކިހާ ފަސޭހަ ދޯ! އަވަހަށް އޭނާ ފޮނުވައިދީ! އާދޭސް!\nނޮވެމްބަރު 4, 2018 - 06:55\nދެން ކީއްވެތޯ ޖަލުން ނނިކުމެވިގެން ތިހާވަރަށްތި އުޅުއްވީ\nނޮވެމްބަރު 4, 2018 - 07:11\nސޭހުންނައް ސޭކުން ކިޔެނީ މިހެންވެ ބުނެފޭ އަދިކިޔާފާނެ ކޮއްމެއެއްޗެކޭވެސް ޖަލާ މާތްވެގެންވާ މައްކާއާހަމަކޮއްވާ ހަކައެފެއްކީ އެކަމާކު އަނިޔާވެރިކަން ކިހިނެއް ޤަބޫލުކުރާނީ\nނޮވެމްބަރު 4, 2018 - 07:20\nﷲ އަށް ހަމްދުކުރަން ނަބިއްޔާ އައް ސަލަވާތްކިޔަން! ޝޭޙް އިމްރާން އަބުދުﷲ އައް ދިގު އުމުރުފުޅެއް ﷲ ސުބުހާނަހޫ ވަތައާލާ ލަހައްޓަވާށި އާމީން.\nނޮވެމްބަރު 4, 2018 - 07:27\nމަނިކުފާނު ތިއީބޮޑުވަރު މައްކާއާ ކަމެއްގައެއްވަރުވީމާ ސުވާލުއުފެދޭ ގިނަކަންތައްތައް އެބަހުރި......\nނޮވެމްބަރު 4, 2018 - 07:47\nތިބުނުއްވަނީ މައްކާއަށް ނުގޮސް ޖަލަށް ދާށޭތަ..؟؟ މައްކާ މަދީނާއަށް ވުރެ ހިންހަމަ ޖެހޭ ތަނެއް މިދުނިޔެ މަތީގައި ވާކަމަށް ގަބޫލެއް ނުކުރަން.. އެއީ މާތް ރަސޫލާގެ އުފަން ރަށާއި އުޅުއްވި ތަން\nނޮވެމްބަރު 4, 2018 - 07:50\nބަސް ބުނުމަށް ފަހު އެބުނެވޭ ބަހާ މެދު ފުންކޮށް ވިސްނާލައްވާށެވެ. ބަސް މަދު ކުރާށެވެ. ޢަމަލު ގިނަ ކުރާށެވެ. ބޭކާރު ވާހަކަ ދެއްކި ވަރަކަށް ތިމާގެ އަގު ދާނީ ވެެއްޔާ މޮޑެވެމުންނެވެ.\nނޮވެމްބަރު 4, 2018 - 08:09\nކާލިގަނޑަށް އަރާ ފޮނިބުރުއްސިޔަސް ތިޔައީ ބާޣީ އެއް އިގޭތޯ؟\nނޮވެމްބަރު 4, 2018 - 08:11\nކޮންއެއްޗެކޭތޯ ދެން މިކިޔަނީ އެއްފަހަރު ބުނާނެ އަނިޔާއޭ. އަނެއްފަހަރަު ބުނާނެ މާހިންހަމަޖެހޭ، މާ މިނިވަނޭ . މި ދުނިޔޭގައިވާ އެންމެ ހުރުމަތް ލިބިގެންވާ މާތް ބިމުގައި އަޅުަކަން ކުރަން ހުރުމަށްވުރެ މާ ހިިންމަހަޖެހޭ، އާޚިރަތައް އެންމެ ފައިދާ ބޮޑުވާނެ ކަންކަން ކުރެވުނީ ޖަލުގައި ހުރި ދުވަސްތަކުގައޭ. އިމްރާނަކީ އެކި ދުވަހަކު އެކިގޮތައް ވާހަކަދައްކާ ބޭފުޅެއް. އަޅުގަޑުމެން މި ދުނިޔޭގައި ކުރަން އޮތް މަސައްކަތަކީ އާޚިރަައް މަގުފަހިކުރުމެއް ނޯންތޯ.\nނޮވެމްބަރު 4, 2018 - 09:24\nސުބްޙާނަﷲ!ޢިމްރާނު ތިވިދާޅުވަނީ ޢިމްރާނަކީ ވަލީވެރިއެކޭތޯ؟ނުވަތަ ޢިމްރާނު ޖަލުގައި އޮތީމާ މާތްﷲ ޙުރުމަތްތެރިކުރިއްވި މައްކާއަށްވެރެ ޖަލުމާތްވި ވާހަކަތޯ؟ދުނިޔެ ރަންވިޔަސް ބޯހަމަޖެހޭ މީހުން ދައްކާ ޛާތުގެވާހަކައެއް ނޫން ތިޔައީ؟ކޯޅިޝަން ސަރުކާރުގެ އެޑްވައިޒަރު އަދި މެލޭޝިއާގެ އެމްބެސެޑަރ ވާން ބޭނުންވާ މީހަކު އަމުދުން ދައްކަން ހެޔޮވެގެންވާ ވާހަކަ ތަކެއް ނޫން...\nނޮވެމްބަރު 4, 2018 - 08:12\nއެހެންވީމަ ސޭކް އިމްރާން އިސްލާމީ މިނިސްޓަރުކަމަށް އައިސްފަ ޖަލުގައި އަޅުކަން ކުރުމަށް ޕެކޭޖުތަކެއެއް ތަޢާރަފް ކުރަންވީނުންތޯ...\nޕުރޮޕޯސަލް ހުޅުވާލާ އަވަހަށް..\nނޮވެމްބަރު 4, 2018 - 08:13\nނަސީބެއްނުން ސުވަރުއައްވުރެވެސް ރަގަޅު ތަނެކޭ ޖަލުމީ އޮންނަން! ހިތައްއެރި އެއްޗެއްވިއްޔާ ލިބޭވިއްޔަ ދޯ އަތުންފައިން އެއްކަމެއްނުކޮއް ހުއްޓަސް!\nނޮވެމްބަރު 4, 2018 - 08:21\nމައްކާ މަދީނާއަށް ވުރެ ހިތް ހަމަޖެހޭނީ ހާދަ ހިތްހަމަ ޖެހުނީމައޭދޯ\nމައްކާ މަދީނާއަކީ ރަސޫލާ ސއވ އެންމެ ލޯބިވާ ބިން ދެން އެހެންވީއިރު އެބިމަށް ވުރެ ޖަލު މާތްވެފަ މޮޅުވާނެ ގޮތެއްބުނެދީފާނަންތޯ\nނޮވެމްބަރު 4, 2018 - 08:22\nކުށެށްނެތި ނޫން ކަލޭ ޖަލަށްލީކީ ވަރަށް ހަނދާން ބަލިކަމަށް ފާހަގަ ކުރެވޭ، ކަލޭ ހަނދާން އެބަހުރިތަ އަންނިއޭ ކިޔައިގެން ދެއްކިވާހަކަތަށް ހަނދާންނެތީޔާ ޔޫޓިއުބުގަ އެބަހުރި ބަލާބަލަ ކީކޭތޯ ކިއުނީ\nނޮވެމްބަރު 4, 2018 - 08:25\nމީނާ ރަމްލޯނުމަހު ގިނައިންހުންނެވީ ގޭގަ ބަންދުގަ ކޮންމެރޯދަމަހަކުވެސް ގެއަށް ބަދަލުކޮށް ދެއްވި ،،އިމްރާނު ވެސް ކނ. ނާޒިމުވެސް ވަރަށް ހެޔޮކޮށް ޔާމީނު ކަންތަށްކޮށްދެއވި. އެކަމް މިމީހުންގެ ޖައްބާރުކަމުން އަބަދުދެއްކީ އަނިޔާގެ ވާހަކަ. އެހެންވީމަ ޒަމްޒަމްފެނަށްވުރެ ވަޅުފެން ،، އިންސާނުންނަށްވުރެ ޖަނަވާރު މާރަގަޅުތާ!\nނޮވެމްބަރު 4, 2018 - 08:28\nމައްކާގައި ހުންނެވިއިރު އަޅުކަންކުރިވަރަށްވުރެ ގިނައިން ޖަލުގައި އަޅުކަންކުރާނެ ވަގުތު ލިބޭނެ. ނަމަވެސް ސަވާބުގެ ގޮތުން އެއްވަރުވެގެން ނުވާނެކަން ކަށަވަރު. ވީއިރު މައްކާއަށްވުރެ ޖަލު ރަނގަޅޭ ބުނުމަކީ ހަމަޖެހޭކަމެއްނޫން. ދީނީ އަދި ދުނިޔަވީގޮތުން ކިޔަވާފައިތިބިކަމަށް ބުނެވޭ މީހުންވެސް ސިޔާސީ ގޮތުންދައްކަވާ ގިނަވާހަކަތަކަކީ ޤަބޫލުކުރުމުގެކުރިން އަމިއްލަ ބުއްދިން ވިސްނާފައި ޤަބޫލުކުރަންޖެހޭކަންކަން. ވާހަކަ ދައްކާމީހަކީ ކިތަންމެ ފުންނާބުއުސް މީހަކަށްވިޔަސް އެމީހާ ދައްކާވާހަކަ ބައެއްފަހަރު ޖާހިލެއްގެ ވާހަކަޔާއި އެއްފަދަ ވެދާނެ.\nނޮވެމްބަރު 4, 2018 - 08:31\nމިހިރަ ސޭކާ؟ ކަލޭ ކޮންއިރަކު ޖަލުގަ ހުރީ. ގިނަދުވަހު ހުރީ ގޭގަ. ކަލެއަށް ހީވަނީ އެހެނެމީހަކަށް ކަލޭގެ އުޅުނުގޮތް ނޭނގޭނެލަމަށްތާ؟ ތީ ދީނީ ސޭޚޭއްނޫން. އެކަހަލަމީހުން ތިފާޑަކަށް ހަރުކަށިކޮށެއް ހިތައްއެރިހާ އެއްޗެއް ނުކިޔާނެ. ތީ މުނާފުގުންގެ ވައްތަރުގެ މީހެއް.\nނޮވެމްބަރު 4, 2018 - 08:41\nކަލޭ ތިހެންބުނެގެން ގައިމު މަ ހައިރާނެއް ނުވަން\nމައްކާ މަދީނާ އިން ކިޔަވައިގެން އައިސް ސޭހެއް ގެ ދަރަޖައިގަ ހުއްޓަ ފަހަރި ސުޓޯރީ އިވުނީމަ އެންގިއްޖެ ކަލޭ މައްކާމަދީނާ ތެރޭގަވެސް ނައިޓް ކުލަބު ހޯދަން ތެޅުނުކަން\nނޮވެމްބަރު 4, 2018 - 08:46\nއިމްރާނުމެން އެކަމަކު ކުރިން ދެއްކީ ޔާމީނުގެ އަނިޔާވެރިކަމުގެ ވާހަކަ މިހާރު ތިޔަބުނީ މާތްވެގެންވާ މައްކާއަށްގޮސް މާﷲއަށްޓަކައި ރޯދަމަހު ޢުމްރާއެއް ކުރުމަށްވުރެވެސް ޖަލުގައި ހޭދަކުރެއްވި ދުވަސްތަކުގައި މާބޮޑަށްވެސް ހިތް ހަމަޖެހުނު ވާހަކަ! ޖަލަށް ދިޔަ އެއްވެސް މީހަކު މިހާތަނަށް ޖަޖުގެ އަނިޔާވެރިކަމުގެ ވާހަކައެއް ބުނެފައި ނެތް! އެހެންކަމަށްވާނަމަ ޖަލުގައި ޔާމީނު އަނިޔާކުރިޔޭކިޔައިގެން މި ދައްކާ ވާހަކަތަކާއިމެދު އެވާހަކަ ދައްކާމީހުންނާ ދެކޮޅަށް އަބުރުގެ ދަޢުވާ ޔާމީނުކުރެއްވުމަށް އަހުރެން ގޮވާލަން.\nނޮވެމްބަރު 4, 2018 - 08:50\nޙަދީޘް:"މަސްޖިދުލްޙަރާމްގައި ކުރާނަމާދު އެހެންތަނެއްގައި ކުރާނަމާދަށްވުރެ ސަތޭކަހާސް ގުނަ މޮޅުއިތުރުވެގެން ވެއެވެ." މިއަށްވުރެ ޖަލުގައި ކުރެވޭ އަޅުކަންތައް ރަނގަޅުކަމަށް ފެންނަމީހެއްގެ ނިޔަތާމެދު ސުވާލުއުފެދޭ!! އަދި ދެއްކިވާހަކައިން "ދެއްކުންތެރިކަން" ވަރަށްބޮޑަށް ހާމަވެ ޖަލުގައި ތިޔަކުރި ޘަވާބުގެ މިންވަރު މަދު ނަމާދުކޮޅު މިހާރު ބޭކާރު ވެދާނެ ކަމުގެ ބިރު ހީވާފަދަ ވާހަކަތަކެއް ކަމަށް ފެންނަނީ!!\nނޮވެމްބަރު 4, 2018 - 22:51\nމާތްﷲ ހުރުމަތް ތެރި ކުރެއްވި އެމާތް ބިމަށްވުރެން ޖަލުމާރަގަޅޭތޯ؟ބޯހަލާކު،އަމިއްލަ ..........ފައިން އެރޭ އިރުވެސް ނޭގޭތޯ؟\nނޮވެމްބަރު 4, 2018 - 08:53\nއިބިލީސް ކަސްތޮޅު އެޅުވޭ އުސޫލު 🤔؟\nނޮވެމްބަރު 4, 2018 - 09:07\nނޮވެމްބަރު 4, 2018 - 09:10\nތިހިރީ ޝޭޚުން ދައްކާވާހަކަ. ދެން މައްކާއަށްވުރެ ހިތްހަމަޖެހޭ ކަމަށް ތިބުނީ މީހާގެ އީމާންކަން ބަލިކަށިވީމަދޯ؟ އެއީ ރަސޫްލ ސައްލަﷲ އަލައިހި ވަސައްލަމް ބޮޑުފުޅުވި ރަށް. އެކަލޭގެފާނުގެ ފައިންޕުޅު ބީހުނު ބިމަކަށް ދެވުނަސް މިތިބެނީ އުފަލުން އަހަރުމެން. އެހެންވީމާ އިމްރާނަށް މައްކާގެ ބިމަށްވުރެ ސިޔާސީ ކަނތއް މުހިއްމުވެއްޖެ. މުނާސަބަތު ފާހަގަ ކުރަން ކޭކު ފެޅުން މިހާރު ހުއްދަވެއްޖެ. ނަސީބެއް މަޖީދު ނެތްކަން .ކީކޭކިޔާނެކަމެއއްވެސް ނޭގެ. ﷲ އެއްވެސް ކަމެއް ނުހިންމަވާނެ ދެރަކޮށެއް. އަލްހަމްދު ލިﷲ.\nނޮވެމްބަރު 4, 2018 - 09:13\nއެހެންވީމާ ކަލެއައް މިބިންމަތީގައިވާ އެއްމެ މުގައްދަސް ބިން ކަމުގައިވާ މައްކާއަށްވުރެ ޖަލު ރަގަޅޭ ތިބުނީ ހަމަހޭގައި ހުރެގެންތޯ ސުވާލްކޮއްލަން ބޭނުން އިމްރާނޫ ކަލޭ އވަހައް ތައުބާވުންމައް ނަސޭހަތްތެރިވަން.\nނޮވެމްބަރު 4, 2018 - 09:16\nމި ދުނިޔެމަތީވާ އެންމެ މާތް މުޤައްދަސް ބިމަކީ މައްކާ ކަމަށް އެންމެ ކުޅަދުންވަންތަ ކަލާނގެ ވަނީ އަންގަވާފަ. އިމްރާން މެން ފަދަ ޢިލްމުވެރިން މިހެން ބުނުމުން ހައިރާންވަން\nޖަލު މާ ހަބޭސް\nނޮވެމްބަރު 4, 2018 - 09:20\nދެން ކީއްކުރަން ތި މިނިވަންވީ...އަލުން ދޭ ޖަލަށް...މަވެސް އެބަ ބަލަން ޖަލުން ރޫމް އެއް ބުކް ކޮށްލެވޭތޯ...\nނޮވެމްބަރު 4, 2018 - 09:25\nމިތާ ކޮމެންޓް ކުރާ ގިނަމީހުނަކަށް ނޭގޭނެ އިމްރާން އެ ބުނާ ވާހަކަ. އަހަރެންނަކީ އިމްރާންގެ ސަޕޯޓަރެއް ނޫން. ޢޭނަ ފިތުނަ އުފެދޭގޮތައް އެބަހުރި ވާހަކަ ދައްކާފަ. އެކަމަކު ކޮންމެ މީހަކަށް ވެސް ކުށެއް ކުރެވިދާނެ. ފަހަރެގައި ވެދާނެ ނަސީބު ހުރިގޮތުން ތައުބާވާން ލިބުނު ފުރުސަތެއް ކަމަށް.\nނޮވެމްބަރު 5, 2018 - 06:11\nތިބުނީ ތައުބާވާން ޓައިމް/ފުރުސަތު ނުލިބެޔޭ މިނިވަންކަމުގަ އުޅުއްވާއިރު؟ ދެން އެންމެން މަރުވުމުގެ ކުރިން އެއްފަހަރުނަމަވެސް ޖަލަށްވަދެލަންވީ ޑިސްޓާރބް ކުރާނެބަޔަކުނެތި ތައުބާ ނަމާދުކޮއްލާ ސީރއަސް އަޅުކަމެއްކޮއްލަންދޯ. ދެރަވެއްޖެ!\nނޮވެމްބަރު 4, 2018 - 09:44\nސުކުރިއްޔާ ރައީސް ޔާމީން . ޢިމްރާނައް ތި ދިން ފަހި ފުރުސަތުތަކައް\nނޮވެމްބަރު 4, 2018 - 09:45\nއަދި ކިރިޔާ މިފެށުނީ ސޫލާ ސަރުބަތު ތައްޓެއް ބޮވުނީމާ އަދި މާރަގަޅުވާނެ\nނޮވެމްބަރު 4, 2018 - 09:54\nޢެކަމް ޖަލުގަ ތިބޭއިރު އެވަރުގެ އަނިޔާވެރި ތަނެއް ނޯވެ، މިހާރު ތިބުނަނީ މައްކާ މަދީނާ އަށްވުރެ ޖަލު ރަގަޅު ކަމަށް... ކަލޭމެން ދައްކާވާހަކަ އޮޅުމެއްނުފިލަ.. ސިޔާސީ ވިޔަސް ތެދުބަހުން ވާހަކަ ދެއްކުން ރަގަޅުވާނެ\nނޮވެމްބަރު 4, 2018 - 09:58\nބޮޑު މޮޔަ ގަޑެއް.....ޙާހިރަތް މިއީ އޮތް އެއްޗެއް ކަންވެސް ނޭގޭ އާލާތެއް...\nނޮވެމްބަރު 4, 2018 - 10:03\nއެހެންވީމާ ކޮންމެ އަހަރަކު ރޯދަމަހު ޖަލަށް ދާންވީނު.\nނޮވެމްބަރު 4, 2018 - 10:22\nސިކުޑީގެ ޓެސްޓެއް ހަދަން ފެނޭ\nނޮވެމްބަރު 4, 2018 - 10:50\nމި ލިޔުމަށް ކޮމެންޓް ކޮށްފައި މިތިބަ މީހުންނަށް މާތް ﷲ ހެޔޮ ވިސްނުން ދެއްވާށި! އީމާނުގެ އަހުލުންނަށް ޖަލަކީވެސް ސުވަރުގެއަކަށް ވެދާނެ. އޭގެ މާނައާއިމެދު ފުންކޮށް ވިސްނުން ހިންގުމާއެކު ސޫރަތުއް ޔޫޞުފު ކިޔަވާލާ ޖަލުގަ އިނދެގެން. އޭރުން ޢިމްރާން އެ ވިދާޅުވާ އެއްޗެއް ފަހުމުވެދާނެ ތޯއްޗެ\nނޮވެމްބަރު 4, 2018 - 13:15\nރަގަޅު ވާހަކައެއް! އެކަމަކު ފަސާދައިގެ އަހުލުވެރިންނަށް މައްކާއަށްވުރެ ޖަލު ރަގަޅުވާނެ! ޔޫސުފްގެފާނަށް ޖަލު ރަގަޅުވީ އެކަލޭގެފާނުގެ މައްޗަށް އޮތް ނުލަފާ ފިތުނައަކުން ސަލާމަތްވާން! އެކަމަށް އެކަލޭގެފާނު ދުޢާކުރެއްވި! މިކަލޭގެ ޖަލަށް ލާންޖެހުނީ އެހެން މީހުންނަށް ސަލާމަތްނުވެވޭވަރަށް ފިތުނަ އުފައްދާތީ! ގެންދަންޖެހުނީ ގަދަކަމުން އަތުލަފިކޮށްގެން! އަޚާއަށް އީމާންތެރިކަމާއި މުނާފިގުކަމުގެ ފަރަޤު ނޭގުނީތީވެ ހިތާމަކުރަން!\nނޮވެމްބަރު 4, 2018 - 11:16\nތިން އަހަރު ޖަލުގައި ހޭދަކުރެއްވުމަށް ފަހު މިނިވަންވެވަޑައިގެން ރާއްޖެ ޓީވީގެ ފަލަސުރުހީ ..... ކޮން އިރަކު3އަހަރު ޖަލުގައި ހުރީ. ޖަލުގައި 1 ދުވަސް ވިއްޔާ އަނެއް 20 ދުވަސް ގޭގައި.\nނޮވެމްބަރު 4, 2018 - 11:29\nﷲ މާތްކުރެއްވި މައްކާ އަށްވުރެ ޖަލު ރަނގަޅުވީއޭ! ސުބުޙާނަﷲ! މިއީ ކޮންފަދަ ނުބައި މުނާފިޤެއް..\nނޮވެމްބަރު 4, 2018 - 14:01\nއަޅުކަމާއިގެން ގިނަވަޤުތު އުޅެވުނީ ކަމަށް ފާހަގަ ކުރެވެނީ\nނޮވެމްބަރު 4, 2018 - 16:57\nމި ކަހަލަ މުނާފިގުންގެ އަމަލުތައް ފެންނަން އެހެރީ. ކުރި އަމަލެއް ބޭކާރެއްނު.ނިކުތުމާ އެކު ބޮޑު ކާފަރުގެ އަތާ އަތް ގުޅާލީ..ވަރަށް ސަވާބު ލިބޭނެ.\nނޮވެމްބަރު 4, 2018 - 13:11\nމީނާގެ މިއްލަތަށް ތަބާވާ މީހަކަށްވިއްޔާ ހިޔެއްނުވޭ ހައްޖުވާން މައްކާއަށް ދާންޖެހޭނެހެނެއްވެސް! ހައްޖުމަހާ ދިމާކޮށް ޖަލަށް ވަނީމާ އޯކޭވާނެ!\nނޮވެމްބަރު 4, 2018 - 13:51\nމިކަލޭގެ މުރުތައްދުވާއިރުވެސް ނޭންގޭދޯ\nނޮވެމްބަރު 4, 2018 - 13:54\nމިފަދަ މީހުންނަށް ދީނީ ޢިލްމުވެރިންނޭ މި ކިޔަނީ، ބަލަގަ މީނަ އަށް ނޭންގޭތަ މައްކާގެ މަސްޖިދުލް ޙަރާމްގައި ކުރާނަމާދު ޖަލުގެ ކުޑަގޮޅީގަ ކުރާ ނަމާދަށްވުރެން އެތައްގުނައެއް މަތިވެރިކަމެއް، ނުސީދާކޮށް އެ ބުނެވެނީ މަސްޖިދުލް ޙަރާމް އަށްވުރެން ޖަލުގެ ކުދަގޮޅި ރަނގަޅޭދޯ، ރޯދަމަހަކީ އަޅުކަމުގެ މައްސަރު، މިސްކިތަކީ މީސްތަކުން ގިނައިރު އަޅުކަންކުރަން ބޭނުންކުރާތަން..\nނޮވެމްބަރު 4, 2018 - 14:40\nނަމުން މޮޅު އެދުރަކަށް ވީތީ ސިޔާސީ މީހަކަށްވީތީ\nކިޔޭ ނުކިޔޭ ނޭނގޭތީ ޝައިހް އިމްރާން ކަމަށް ވީތީ\nދެދުވަހު އެކައްޗެއް ނުކިޔޭތީ ބާލާވެރިކަމެއްފާވީތީ\nތިމާވަރު މީހަކު ނުތިބޭތީ މިއޮށްތީވާޝައިހްއަކަށްވީތީ\nނޮވެމްބަރު 4, 2018 - 15:23\nޔާމީނު ގާނޫނީ ގޮތުން އިމްރާން އާއި ދޭތެރޭ ކަންތައްތައްކުރީ އެހެންވީމަ ވަރަށް ރަގަޅަށް ކަމަށް ބެލެވޭ.\nނޮވެމްބަރު 4, 2018 - 15:31\nޢެއީ ތެދަކަށް ވުން އެކަށީގެންވޭ ދަތި ހާލުގައި އަނިޔާ ލިބެމުންދާއިރު ﷲ ގެ މަތިން ބޮޑަށް ހަނދުމަކުރެވޭނެ އަހަރެމެން ވެސް ދެރަކަމެއް ހިތާމައެއްޖެހުނީމަ ބޮޑަށް ﷲމަތިން ހަނދުމަކޮއް ގިނައިން ދުޢާ ދަންނަވަން\nނޮވެމްބަރު 4, 2018 - 16:15\nޢަވަހަށް ސައިކިއަޓްރިސްޓަކަށް ދައްކާ. މާގިނަދުވަހު އެތާބައިންދާލީމަ މޮޔަގޮވަނީ\nނޮވެމްބަރު 4, 2018 - 16:34\nދެން ކީއްވެޔޯ ޖަލުގަ ނޯތީ\nނޮވެމްބަރު 4, 2018 - 16:39\nކުރިން ބުނި އަނިޔާވެރި ވެރި އެކޭ. މާރަގަޅެއް ނު. އަނިޔާވެރިއެއް ނުވޭތާ މީނާ އަކަށް. އަވަހަށް ޖަލަށްދޭ\nނޮވެމްބަރު 4, 2018 - 16:48\nމީގެ ފަހުން ސައުދީއަށް މީހުން ފޮނުވުމުގެ ބަދަލުގައި ޖަލަށް އެންމެން ފޮނުވަން ހައްޖު ގްރޫޕުތަކްށް ލަފާއަރުވަން.\nނޮވެމްބަރު 4, 2018 - 17:14\nސުބުހާﷲ ! މިތިބީ މިބުނާ މޮޅު ސޭކުންގެ ވަރު ، މައްކާ އަށް ވުރެ ވަކި ހިން ހަމަ ޖެހޭ ތަނެއް އިސްލާމަކަށް އޮވެގެން ނުވާނެ، ވިސްނާލަ ބައްލަވާ ! އެއްވެސް އީމާންތެރިކަމެއް މި ސޭކު ގައިގައި އެބަހުރިތަ\nނޮވެމްބަރު 4, 2018 - 17:36\nއަޅުގަނޑަށް ވިސްނެނީ ޝެއިޚް އަށް ގުރުއާން އެއްކޮށް ހިތުދަސްވީހެން. އަލްޙަމްދުﷲ.\nނޮވެމްބަރު 4, 2018 - 17:58\nއެބުނީ މައްކާގެ އެ ޙުރުމަތްތެރިވެގެންވާ ބިމުގައި ކުރެވުނީ ފާފައޭދޯ؟ ކިހާ ދެރަކަމެއް. ތިމާ ދައްކާ ވާހަކަ އެހެންމީހުންގެ ވިސނުމުގައި އެނބުރިދާނެ ގޮތަކާމެދު ސޭޚު ވިސްނާ ނުލެއއްވީ ކީއްވެ؟ ޙައްޖާއި ޢުމުރާ ޖަލުގައި ހޭދަކުރުމާ ގުޅުވައިގެން ތިޔަ ވާހަކަ ދެއްކީ. ފާފައެއް ކުރެވުމުން އެކަން ﷲ ސިއްރު ކުރެއްވީމަ އަމިއްލައަކަށް ތިޔަ ފާޅުކުރަނީދޯ؟ ހީހީ ހަލާކު ކަލޭގެ ވިސްނުން ހުރީ ދޮވެފަދޯ؟ މިއީ މަގޭ ހިތަށް ވެރިވި އިޙްސާސް ވަރަށް ސަލާމް ސޭޚް ޢިމްރާނު\nނޮވެމްބަރު 4, 2018 - 19:56\nމައްކާއާއި ޖަލާ ހަމަހަމަކުރީދޯ ގަމާރުވިޔަސް ތިޔައީ ބޮޑުވަރު.\nނޮވެމްބަރު 4, 2018 - 21:33\nދީނީ ވާހަކަތަކަށް ވުރެ ނަސީދުގެ ލާދީނީ ވާހަކަ މިހާރު މާތަނގަޅު ދޯ ؟\nނޮވެމްބަރު 4, 2018 - 22:21\nބޮޑުބުނެގެން ގޮަސް ކުފުރުވާއިރުވެސް ދެން ނޭނގޭނެ އެހެންނުވާނި މިހާރު ދީނަށް ފުރައްސާރަ ކުރާ ބައިގަނޑާ ގުޅިފަ ވިއްޔާ އެހުރީ\nނޮވެމްބަރު 4, 2018 - 23:23\nދެންކޮބާ ޔާމީނު ކުރި އަނިޔާ އަކީ؟\nއަނިޔާއޭ ކިޔައިގެން ހެދި ދޮގު ވާހަކަތަކުގެ ސަބަބުން ހުރިހާ އަނިޔާއެއް ލިބުނީ ޔާމީން އަށް؟\nނޮވެމްބަރު 5, 2018 - 00:04\nކޮަބައިތަ މައްސަލައަކީ ، މައްކާ މާތް ވުމަކީ އެތަނުގައި އުޅޭ އެންމެން ނޫނީ ދާއެންމެން ހިތްހަމަ ޖެހެންޖެހޭކަމެއް ނޫން. ފަހަރިބެ ތެދަށް އެއްޗެއް ބުނީމަ ޙަޖަމު ނުވެގެން ތި އުޅެނީ .\nނޮވެމްބަރު 5, 2018 - 00:42\nޛަލަށް ބަންނަހިތުން އަމެއް ބަގާވާޔް ކުރައްވަނީތޯ\nނޮވެމްބަރު 5, 2018 - 01:53\nއެހެންވީރު ދެން ކަލޭ ތިތާ ކީއްތަ ތިކުރަނީ.. އަލުން އަމިއްލައަށް ޖަލައް ދާންވީނު... އެކަމަކު ޖަލުން ސަލާމްތް ނުނެވިގެން ހޭރުނު ތަން އަހަރެމެން ރައްޔިތުން ދުށީމު.. ދެން ގައްޑާވިޔަސް ތިއީ ތަންކޮޅެއް ބޮޑުވަރު...\nނޮވެމްބަރު 5, 2018 - 07:41\nޝައިޚްއެވެ. މާތްވެގެންވާ މައްކާއަކީ މިބިންމަތީގައި މާތްﷲ ލައްވާފައިވާ އެންމެ މާތް ބިމެވެ. އަދި އެބިމުން ފާޅުކުރެއްވި މާތް ނަބިއްޔާ ޞޢޥ އަކީ މުޅި ޢާލަމްތަކަށް މާތްﷲ ފޮނުއްވި ރަޙްމަތެވެ. އަދި އެމާތް ނަބިއްޔާގެ ހިޖުރައިގެރޭ މައްކާއާއި މުޚާޠަބުކުރައްވައި ވިދާޅުވީ ތިބާއަކީ ބިންތަކުގެ ތެރެއިން ތިމަންކަލޭގެފާނު އެންމެ ލޯބިވާ ބިންކަމުގައެވެ. އެހެންވީއިރުވެސް ތުޔަ ވިދާޅުވީ ޖަލު މާރަނގަޅު ކަމަށާައި މައްކާއަށްވުރެ ހިތްހަމަޖެހުން ބޮޑުކަމަށެވެ. ތިވާހަކަފުޅާމެދު އަޅުގަނޑު ހަމަ އަޖާއިބުވެ އަންތަރީސް ވެއްޖެއެވެ. ހަމަ ގައިމުވެސް އަޅުގަނޑު އެންމެ ލޯބިވާ އަދި އެންމެ ދާހިތްވާ ބިމަކީވެސް އަދި ހިތްހަމަޖެހުން ލިބޭ ބިމަކީވެސް މައްކާއާއި މަދީނާގެ ބިމެވެ.\nނޮވެމްބަރު 5, 2018 - 08:56\nދެން މިހެންގޮސް ބުނެފާނެ ހައްޖަށް ދިއުމަށްވުރެ ފަހަރިކައިރިއަށް ދިއުމުންވެސް މާ ހިތްހަމަ ޖެހެއޭ\nނޮވެމްބަރު 5, 2018 - 11:18\nމިހާރުތި މޮޔަގޮވަނީ، މައްކާއަށް ވުރެ މާތް ހިތް ފަސޭހަ ބިމެއް މި ދުނިޔެ މަތީ ނުވާއިރު، ނަމުގެ ކުރިޔައް ޝެއިހު ޖަހާގެން ހުރެ ދައްކާ ވާހަކަ.\nނޮވެމްބަރު 5, 2018 - 11:45\nމިހާރު ދެން ގަބޫލު ކުރެވިއްޖެ އިމްރާނަކީ ހަމަ މީހުން މިކިޔާ ކަހަލަ ސޭކެއްކަން. ޝައްކެއްނެތް ގޮތުގައި ތިޔައީ ދީނީ ޝޭޚެއް ނޫން. ކޮންއިސްލާމެއްތޯ ބުނާނީ، މައްކާ ގައި ރޯދަމަސް ހޭދަކުރުމަށްވުރެން ޖަލުގައި ރޯދަމަސް ހޭދަކުރުމުން ލިބޭއުފާ މާ ބޮޑުކަމަށް. ތި ދެން ތަންފުކެއް ބޮޑުވަރު. އަހަރެމެންގެ ދަރިން ތިވާހަކަ ތައް އަހާފަ އިސްލާމދީނަށް ނަފުރަތު ކުރަން ފަށާފާނެ، ހެޔޮނުވާނެ ތި އަގަ ބަންދުކޮށްގެން ހުރޭ\nނޮވެމްބަރު 5, 2018 - 14:20\nއިމްރާން މޭޑޭގަ ހިންގަން ރޭވި ކަންތައްތަކާ އެދުވަހުގެ ހާދަިސާތަކާ އިމްރާން ދެއްކި ވާހަކަތަކަށް ބަލާއިރު އިމްރާނުގެ މައްޗަށް މާއިދާ ސޫރަތުގެ 33 ވަނަ އާޔަތުގައިވާ ހުކުމުން ހުކުމްކުރަންޖެހޭނެ. އަދި އެހުކުމް ތަންފީޒުވެސް ކުރަންޖެހޭނެ.\nނޮވެމްބަރު 5, 2018 - 15:33\n2013 ގައި އިލެކްޝަންސް ގައި ތިބި ނިކަމެތި ކޮމިޝަން މެންބަރުންނަށް ލާދީނީ އަށް ވަގަށް ގޮވައި އަތްފައިކަނޑަން ބުނި ހަނދާންވޭތަ؟ ތިކަހަލަ ތިބުނާ މައްކާޔަށްވުރެ މޮޅުޖަލުގައި މަރުވުމަށްފަހު ފައިދާވާ ކިތަންމެ ކަމެއް ކުރިޔަސް، މިބުނާމީހުންނާ އެމީހުންގެ އާއިލާތައް ކަލެޔަށް މާފުނުކޮށްތިއްބާ ކަލޭ މަރުވެއްޖިއްޔާ...... ދެންވާނެގޮތެއް ދެނެވޮޑިގެންވާނީ ހަމަ މާތްﷲ! އިމްރާން އެމީހުން ގާތުން މާފަށްއެދެން އަވަހަށްދާން ވަރަށް އިހުލާސްތެރިކަމާއެކު ނަސޭހަތާއި ލަފާދެން.\nނޮވެމްބަރު 6, 2018 - 15:46\nއަހަރެން ތިވާހަކަޔަށް 100% ތާއީދު. އިމްރާން އިހަށް އެމީހުން އަތުން މާފުހޯދަން ޖެހޭނެ.\nނޮވެމްބަރު 5, 2018 - 22:56\nއެހެންވެ ޖަލުގަ އަނިޔާ ލިބުނޭ ނުކިޔޭނެތާ.. އެހާ ވަރުން ނެރެން ޖެހޭ ސަބަބެއް ވެސް ނެއްތާ\nނޮވެމްބަރު 6, 2018 - 02:44\nމީމޮޔައެއްތަ މިކަލޭގެ ބޮލައް ބޭސްކުރަންވީނޫން ކަޅޭމެން ދައްކާވާހަކަ މިހާރު އަޑުއަހާބަޔަކުނެއް\nނޮވެމްބަރު 6, 2018 - 15:45\nއެހެންވީމާ މަނިކުފާނު ބާރުދެރަ މަސްތުވާއެއްޗެއް ބޯލީމާ ކުޑަދުވަސްކޮޅަކަށް، ގިނަ ދުވަސް ވާންބޭނުންނަމަ ބާރުގަދަ އެތިކޮޅެއް، އުމުރަށް ހުންނަން ވެއްޖެ ނަމަ ޤާނޫނުގައި ބުނާ ބަޣާވަތް ކޮއްލީމާ ނިމުނީތާ ދޯ. ކޮންމެ އަހަރެއްގެ ރަމަޒާން މަހާ ދިމާކޮށް ދާންވީނު. އެކަމަކު އަސްލު ޝޭހަކު ބުނާތީ އެހިން މައްކާގަ ހިފާ ރޯދައިގެ ސަވާބު އިތުރު ވާނެ ކަމަށް، މޫނުވެސް ބުނޭ ދަންނަބޭކަލުން ހުކުރަށް ނުދިއުމުގަވެސް ހިކުމަތެއް ވެއޭ\nނޮވެމްބަރު 6, 2018 - 15:48\n2013 ގައި އިލެކްސަން ކޮމިސަން މެންބަރުންނަށް ވަގަށް ގޮވައި، އެމީސްމީހުންގެ ގޭގޭދޮށަށް ގޮސް އަނބިދަރިން ނިދިޔަނުދޭން ގޮވައި، އެކަމަށް އަމަލީ ސިފަގެނައިއިރު ބަލަންހުރެ، އެމީހުންގެ އަތްފައި ބުރިކުރަން ގޮވުމަށް ހިތްވަރުދީ ހެދީތީ އިމްރާނު އެމީހުންނާ އެމީހުންގެ އާއިލާތަކަށް ޒިޔާރަތްކޮށް އެމީހުންގެ މާފު ހޯދައިގެން ނޫނީ އިހަށް އެހެން ވާހަކަތައް ނުދައްކަމާދޯ؟؟؟؟\nނޮވެމްބަރު 6, 2018 - 19:57\nކާކު ޖަލަލީ ؟ އިމުރާން ރޯދަ މަހު ހުރީ ގޭބަންދުގަ.\nމުޅި ޖުމްލަ3މަސް ޖަލުގަ އިމްރާން ހުރީ ދެން ހުސް ގޭބަންދުގަ. މިހާރު ހިތުން އެއުޅެނީ މަންޑޭލާ ހެދިގެން.\nނޮވެމްބަރު 7, 2018 - 09:19\nމީވެސް މުރުތައްދުވުމުގެ ވައްތަރެއް. މައްކާގައި ރޯދަމަސް ނިންމާލުމަށްވުރެ ޖަލުގައި ރޯދަމަސް ނިންމާލުން\nނޮވެމްބަރު 7, 2018 - 17:46\nމާތްﷲ އިރާދަފުޅު ކުރައްވަވައިފިއްޔާ ޖަލުގަވިޔަސް ކުރިން ނެތް ހެޔޮވިސްނުން ލިބޭނެ އަދި އޭގެ ސަބަބުން ކުރިން އިހުސާސް ނުކުރެވޭ ހިއްހަމަޖެހުން އިހުސާސް ކުރެވޭނެ. އެކަމު މިހިއްހަމަޖެހުން މާބޮޑުވެދާނެ ދެން މައްކާއަށް ދެވޭގޮތް މާތްﷲ އިރާދަފުޅުން މެދުވެރި ކުރެއްވެވިއްޔާ. މާތްﷲ އިރާދަފުޅުކުރެއްވެވުމުން މައްކާއަށް ނުދެވުނު މީހަކަށްވެސް ބުނާކަށް ނޭނގޭނެ އަދި ބުނެގެންވެސް ނުވާނެ މައްކާއަށްވުރެ އެތަނެއް ހިއްހަމަޖެހެއޭ. އެހެންނުބުނެ މާތްﷲ މެދުވެރި ކުރެއްވެވީ އެއަޅަކަށް އެންމެ ރަނގަޅުގޮތް ކަމުގާ ބުނަންވާނީ، ކެއްތެރިވެ ޝުކުރުވެރިވާންވާނީ.. އިންޝާﷲ. ހަގީގީ ހިއްހަމަޖެހުން ލިބޭނީ އަބަދުވެސް މާތްﷲ ހަނދުމަކުރުން ބޮޑުވީ ވަރަކަށް. އަޅުގަނޑުމެން ނަމާދުކުރަންޖެހެނީ މައްކާގައިވާ މާތްކުރެއްވެވި ގެފުޅު ކުރިމަތިލައިގެން.. މާތްﷲ އީ ހިތްތަކަށް ހަމަޖެހުންދެއްވަވާ އެންމެހާކަމެއް އެންމެމޮޅަށް ރާއްވަވާ ބައްލަވަމުން ގެންދަވާ ހަމައެކަނި އިލާހް. އަލްހަމްދްލިﷲ. މާތްﷲ ތިބާއަށް ހެޔޮވިސްނުންދެއްވަވާ ފާފަފުއްސަވާދެއްވަވާށި އާމީން\nނޮވެމްބަރު 8, 2018 - 00:31\nމައްކާއަށް ޢުމްރާ ވާން ދިޔައިމާ ތޮވާފު ކުރުމާ ސައުޔު ކުރުން ފަދަ ބޮޑަތި ބުރަ އަޅުކަން ކުރަން ޖެހިފައި ޖަލުގައި އފަދަ ކަމެއް ކުރަން ނުޖެހި އިމްރާނުގެ އަސްލު ގޮތަށް ވަޒީފާއެއް އަދާ ނުކޮށް ކަންނެތްކަމާއެކު އޮއްވައި ކާން ލިބޭތީ ހިތްހަމަޖެހި އުފާވަނީ\nނޮވެމްބަރު 8, 2018 - 11:31\nމި އާޓިކަލްގައި ، މިހާރު ޖަލުގައި ތިބި މީހުންނަށް ދޭނެ ރަނގަޅު މެސެޖް ކޮޅެއް ހިމަނާލިނަމަ މިއަށްވުރެއް ފުރިހަމަ ވާނޭ ކަމަށް ފެނޭ .....\nނޮވެމްބަރު 10, 2018 - 18:47\nމިވެސް ޔާމީނު ބުނި ވާހަކައެއްނަމަ ހަޖޫޖެހީސް\nއެމްޓީޑީ އިން ޝައިޚް އިމްރާނުގެ އިސްތިއުފާއަށް ވެލާނާގެ ސަރަޙައްދުގައި ގޮވާލައިފި\n5 ގަޑިއިރު ކުރިން 5\nއިބުރާ ފުލުހުންގެ އިދާރާއަށް ހާޟިރުކޮށްފި\n5 ގަޑިއިރު ކުރިން 31\nބުރިޖު މަތިން ފުލުހެއްގެ ސައިކަލު ފަހަތަށް "ޖިންނި" އެއް އަރައިފި\n7 ގަޑިއިރު ކުރިން 65\nހުޅުމާލޭގައި އިތުރު މީހަކު ނިޔާވެފައި އޮއްވާ ފެނިއްޖެ\n10 ގަޑިއިރު ކުރިން 9